PRÍLOHY k TCpM

Obsah

[Adorácie 3](#_Toc86401094)

[1. Adorácia S Máriou k Ježišovi 3](#_Toc86401095)

[2. Adorácia “Kto je môj blížny?” 6](#_Toc86401096)

[3. Adorácia “U lekára” 8](#_Toc86401097)

[4. Adorácia “Cesta odpustenia” 12](#_Toc86401098)

[5. Adorácia “S Ježišom pri stole” 15](#_Toc86401099)

[6. Adorácia “Svätá radosť” 17](#_Toc86401100)

[7. Adorácia “Náručie srdca” 19](#_Toc86401101)

[8. Adorácia “Stáť na strane milosrdenstva” 22](#_Toc86401102)

[9. Adorácia “Peter, ja a Ježiš” 25](#_Toc86401103)

[10. Adorácia “Odvaha skutočne žiť” 27](#_Toc86401104)

[11. Adorácia “Nauč nás počúvať a konať v plnej dôvere v teba!” 31](#_Toc86401105)

[12. Adorácia “Odvaha žiť vo svet(l)e” 33](#_Toc86401106)

[13. Adorácia “Odvaha k pravde” 36](#_Toc86401107)

[14. Adorácia “Adorácia uzdravenia” 39](#_Toc86401108)

[15. Adorácia “Odvaha uveriť” 42](#_Toc86401109)

[16. Adorácia “O2H uveriť” 45](#_Toc86401110)

[17. Adorácia “Odvaha svedectva” 47](#_Toc86401111)

[18. Adorácia “Pri hrobe s Máriou Magdalénou” 50](#_Toc86401112)

[Krížová cesta 54](#_Toc86401113)

[Krížová cesta mladých I. 54](#_Toc86401114)

[Krížová cesta mladých II. 57](#_Toc86401115)

[Krížová cesta mladých III. 60](#_Toc86401116)

[Krížová cesta nôh 63](#_Toc86401117)

[Krížová cesta “Nielen na papieri” 68](#_Toc86401118)

[Ruženec 72](#_Toc86401119)

[Ako sa modliť ruženec každý deň? 72](#_Toc86401120)

[Zamyslenina k ružencu 72](#_Toc86401121)

[Filmy s myšlienkou 72](#_Toc86401122)

[Medzi riadkami 72](#_Toc86401123)

[Vzoprieť sa obrom 72](#_Toc86401124)

[Vodca 72](#_Toc86401125)

[Amazing Love 73](#_Toc86401126)

[Overcomer 73](#_Toc86401127)

[For greater glory 73](#_Toc86401128)

[Fireproof 73](#_Toc86401129)

[Odvážne srdce Ireny Sandler 73](#_Toc86401130)

[Nebo nie je výmysel 74](#_Toc86401131)

[Boh nie je mŕtvy 74](#_Toc86401132)

[Chatrč 74](#_Toc86401133)

[Zázraky z neba 75](#_Toc86401134)

[I Still believe 75](#_Toc86401135)

[I'm Not Ashamed 75](#_Toc86401136)

[Zlom 75](#_Toc86401137)

[Nezabudnuteľná cesta (Walk to remember) 75](#_Toc86401138)

[Kauza Kristus 75](#_Toc86401139)

[Camp 76](#_Toc86401140)

[Risen 76](#_Toc86401141)

[Unplanned 76](#_Toc86401142)

[The Encounter 76](#_Toc86401143)

[seriál The Chosen 76](#_Toc86401144)

[Ďalšie tipy: 77](#_Toc86401145)

[Rozprávky (nielen pre deti) 77](#_Toc86401146)

[Mladí svätí... 77](#_Toc86401147)

[svätí: 77](#_Toc86401148)

[blahoslavení: 78](#_Toc86401149)

[v procese blahorečenia: 78](#_Toc86401150)

# Adorácie

Adorácie č. 1 až 9 prevzaté z: <https://svetovednimladeze.sk/milosrdny-rok/>

## Adorácia S Máriou k Ježišovi

*Pieseň*

*Úvod*

Máriin príbeh prekvapení s Bohom začal pri zvestovaní v Nazarete, kde nebol nik, iba ona. Vľúdnosť jej pohľadu nech nás sprevádza, aby sme všetci mohli znovu objaviť radosť z Božej nežnosti.

Nik nespoznal tak ako Mária hĺbku tajomstva Boha, ktorý sa stal človekom. Všetko v jej živote bolo stvárňované prítomnosťou milosrdenstva, ktoré sa stalo telom. Skúsenosť, ktorú prežila s Ježišom a svojím manželom Jozefom, nás môže vtiahnuť do vnútorného dialógu, s ktorým máme skúsenosť aj v našich rodinách. Obráťme sa k nej so starobylou a stále novou modlitbou Salve Regina (Zdravas Kráľovná), aby od nás nikdy neodvrátila svoj milosrdný pohľad, a aby nás urobila hodnými kontemplovať tvár milosrdenstva, jej Syna Ježiša.

*Korunka k Matke Božieho Milosrdenstva*

(modlí sa na zrnkách ruženca, má len tri desiatky)

Imprimatur: + Mons. Alojz Tkáč, ABÚ Košice 2 .3. 2004

Na začiatok:

Zdravas’, Kráľovná, matka milosrdenstva;

život náš i sladkosť a nádej naša, zdravas’.

K tebe voláme, hriešni synovia Evy,

v tomto sĺz údolí stenajúci, plačúci.

A preto teda, Orodovnica naša,

obráť k nám tie svoje premilosrdné oči.

A nám Ježiša, ktorý je požehnaný

plod života tvojho, tam vo večnosti ukáž.

Ó, milostivá a nad všetky pobožná,

ó, presladká Panna, Matka Božia Mária.

Na veľkých zrnkách (1x):

Mária, Matka milosti a Matka Milosrdenstva,

chráň nás pred nepriateľmi a prijmi nás v hodine smrti.

Na malých zrnkách (10x):

Mária, Matka Milosrdenstva,

vypros nám milosrdenstvo u svojho Syna Ježiša.

*Záverečná modlitba:*

Matka milosrdenstva, ty otváraš pred nami dokorán svoju náruč a vystieraš ruky plné všetkých milostí a darov. Tvoje materinské srdce nám chce dať všetko, čo potrebujeme.

Preto sa, s dôverou obraciame k tebe Nebeská Matka, vypros nám všetko, čo potrebujeme, ale predovšetkým svojím silným príhovorom nám vypros od Ježiša milosť, aby sme bdeli nad čistotou a nevinnosťou, verne a vytrvalo sa snažili o lásku k tebe a v srdci nosili obraz tvojho Syna. Nech nás jeho milosrdenstvo chráni, spravuje a privedie do večnej blaženosti. Amen.

*Pieseň* (počas nej kňaz alebo diakon vyloží Oltárnu sviatosť)

*Zamyslenie*

Teraz je ten čas, keď sme pri Ježišovi tak blízko, ako bola Mária. S pohľadom upretým na teba, Ježišu, a na tvoju milosrdnú tvár, môžeme zakusovať lásku Najsvätejšej Trojice. Od Otca si dostal poslanie zjaviť tajomstvo lásky. Ty si Láska, Láska, nič iné ako Láska. Láska, ktorá sa dáva zadarmo. Tvoje vzťahy s ľuďmi, ktorí sa k tebe vinú, majú v sebe čosi jedinečné a neopakovateľné. Znamenia, ktoré konáš, zvlášť hriešnikom, chudobným, vylúčeným, chorým a trpiacim, sa dejú v mene milosrdenstva. Všetko v tebe hovorí o milosrdenstve. Ničomu, čo je v tebe, nechýba súcit.

Zo srdca Najsvätejšej Trojice, z najhlbšieho vnútra Božieho tajomstva, vyviera, a bez ustania prúdi, veľká rieka milosrdenstva. Tento prameň sa nikdy nevyčerpá pre tých, ktorí sa k nemu priblížia. Zakaždým, keď to niekto z nás potrebuje, môžeme k tebe pristúpiť, pretože tvoje milosrdenstvo je nekonečné. Taká nepreskúmateľná je hĺbka tajomstva, ktoré v sebe uchovávaš, také nevyčerpateľné je bohatstvo, ktoré z teba pochádza.

Žalm 136

(recitovaný alebo spievaný)

Oslavujte Pána, lebo je dobrý, \*

lebo jeho milosrdenstvo je večné.

Oslavujte Boha nad bohmi, \*

lebo jeho milosrdenstvo je večné.

Oslavujte Pána nad pánmi, \*

lebo jeho milosrdenstvo je večné.

On jediný koná veľké zázraky, \*

lebo jeho milosrdenstvo je večné.

On múdro stvoril nebesia, \*

lebo jeho milosrdenstvo je večné.

On rozprestrel zem nad vodami, \*

lebo jeho milosrdenstvo je večné.

On stvoril veľké svetlá, \*

lebo jeho milosrdenstvo je večné:

slnko, aby panovalo vo dne, \*

lebo jeho milosrdenstvo je večné,

mesiac a hviezdy, aby panovali v noci, \*

lebo jeho milosrdenstvo je večné.

On pobil egyptských prvorodencov, \*

lebo jeho milosrdenstvo je večné.

On vyviedol Izraela spomedzi nich, \*

lebo jeho milosrdenstvo je večné;

mocnou rukou a vystretým ramenom, \*

lebo jeho milosrdenstvo je večné.

On rozdelil Červené more na dve časti, \*

lebo jeho milosrdenstvo je večné.

A Izraela previedol jeho stredom, \*

lebo jeho milosrdenstvo je večné.

V Červenom mori zatopil faraóna i jeho vojsko, \*

lebo jeho milosrdenstvo je večné.

On previedol svoj ľud cez púšť, \*

lebo jeho milosrdenstvo je večné.

On pobil význačných kráľov, \*

lebo jeho milosrdenstvo je večné.

A pozabíjal mocných kráľov, \*

lebo jeho milosrdenstvo je večné.

Sehona, kráľa amorejského, \*

lebo jeho milosrdenstvo je večné;

a Oga, kráľa Bášanu, \*

lebo jeho milosrdenstvo je večné;

a ich krajinu dal za dedičstvo, \*

lebo jeho milosrdenstvo je večné;

za dedičstvo Izraelovi, svojmu služobníkovi, \*

lebo jeho milosrdenstvo je večné.

On pamätal na nás v našom ponížení, \*

lebo jeho milosrdenstvo je večné.

A oslobodil nás od našich nepriateľov, \*

lebo jeho milosrdenstvo je večné.

On dáva pokrm každému stvoreniu, \*

lebo jeho milosrdenstvo je večné.

Oslavujte Boha nebies, \*

lebo jeho milosrdenstvo je večné.

Sláva Otcu i Synu \*

i Duchu Svätému.

Ako bolo na počiatku, tak nech je i teraz i vždycky \*

i na veky vekov. Amen

(chvíľa ticha)

*Zamyslenie*

Pilierom, na ktorom spočíva život Cirkvi, je milosrdenstvo. Každá jej pastoračná činnosť by mala byť zahalená do nežnosti, s ktorou sa obracia k veriacim; žiadnemu jej ohlasovaniu a svedectvu pred svetom nesmie chýbať milosrdenstvo. Dôveryhodnosť Cirkvi sa overuje cestou milosrdnej a spolucítiacej lásky. Preto Cirkev mocne pociťuje naliehavú potrebu ohlasovať Božie milosrdenstvo. Jej život je autentický a dôveryhodný vtedy, keď je milosrdenstvo obsahom jej presvedčeného ohlasovania. Vie, že jej prvou úlohou, najmä vo chvíľach, aké prežívame aj my, plných veľkých nádejí a silných protirečení, je voviesť všetkých do veľkého tajomstva Božieho milosrdenstva, kontemplujúc Kristovu tvár.

Pane, ale toto sa týka aj mňa. Osobne! Kontemplujem tvoju tvár, Pane?

Je milosrdenstvo pilierom, na ktorom spočíva môj život?

Je milosrdenstvo prítomné v mojom ohlasovaní a svedectve pred svetom?

Je všetko, čo robím, zahalené do nežnosti, s ktorou sa obraciam k mojim blížnym?

*(chvíľa ticha)*

Pane, sme tak blízko pri tebe. Zakúsili sme tvoju lásku. Vďaka tejto láske, ktorá sa skláňa až k odpusteniu a sebadarovaniu, sa každý z nás stáva služobníkom a sprostredkovateľom tvojho milosrdenstva pre ľudí. Prosíme ťa, aby všade, kde je prítomná Cirkev, aj každý jeden z nás, bolo zrejmé Otcovo milosrdenstvo.

Daj, aby v našich farnostiach, v našich spoločenstvách, v združeniach, hnutiach, jedným slovom, všade, kde sú prítomní kresťania, bolo každému umožnené, aby našiel oázu milosrdenstva.

Otče náš...

*Pieseň*

Ctime túto sviatosť slávnu

*Modlitba pred požehnaním*

Dobrotivý Bože,

ty si vykúpil celé ľudstvo

smrťou a zmŕtvychvstaním svojho Syna;

Zachovaj v nás dielo svojho milosrdenstva

a daj, aby sme vždy plní vďaky

slávili tajomstvo viery,

a tak dosiahli večnú odmenu v nebi.

Skrze Krista, nášho Pána.

*Pieseň*

## Adorácia “Kto je môj blížny?”

*Pieseň* (počas nej kňaz alebo diakon vyloží Oltárnu sviatosť)

*Tebe patrí chvála* (alebo iná vhodná pieseň pred Eucharistiou)

*Úvod*

Vo Svätom písme čítame, ako Boží služobník Mojžiš žiadal od Pána, aby mu zjavil svoju slávu (Ex 33, 18). Pán vyplnil túto jeho prosbou. Keď Pán pred ním prechádzal, volal: „Pán, Pán je milostivý a láskavý Boh, zhovievavý, veľmi milosrdný a verný.“ Vtedy sa Mojžiš vrhol na zem a klaňal sa mu.

V tejto chvíli sme my pre tebou a ty, Pane, k nám prichádzaš vo Sviatosti Oltárnej a zjavuješ nám svoju slávu, ty, ktorý si milosrdenstvo, láska a zľutovanie. Klaniame sa ti, ako sa ti klaňal Mojžiš; vyznávame svoje previnenia a prosíme o odpustenie, ako prosil kráľ Dávid, keď spáchal hriech; ospevujeme tvoju priazeň a stálu náklonnosť, ako ju ospievala Panna Mária vo svojom chválospeve.

*Biblický úryvok – (Lk 10, 25 – 37)*

*Zamyslenie*

Pane, koľkokrát sa správame ako ten znalec zákona. Chceme od teba, aby si v našom postoji k druhým stanovil, čo ešte musíme a čo už netreba robiť, aby sme stále pred tebou a druhými vyzerali dobre. Ty nechceš, aby sme upadli do rutiny a stereotypu. Prevraciaš náš život naruby. Dávaš nám príklad vlastného života, na ktorom nás učíš, že blížnym je každý, kto sa ocitne v núdzi. Neraz sa podobáme kňazovi a levitovi a prechádzame okolo druhých bez povšimnutia, ba dokonca, Pane, aj okolo teba samotného. Teraz sme tu pred tebou a chceme sa zmeniť. Chceme byť ako ty. Ty si nečakal, ako sa k tebe zachovajú iní, ty si plnil Otcovu vôľu. Stal si sa pre nás chlebom, aby sme nasýtený týmto nebeským pokrmom aj my plnili Božiu vôľu.

*Spytovanie svedomia (potom nasleduje chvíľa ticha)*

Usiluješ sa v sebe očisťovať obraz, na ktorý si bol stvorený?

Nevytváraš si boha podľa svojich predstáv?

Si náročný na seba a snažíš sa vo svojej viere rásť, alebo si vyberáš minimálne požiadavky?

Možno niekto potreboval pomoc a ty si úmyselne napr. nezdvihol telefón, neodpovedal si na email a pod.?

Dokonca si hľadal výhovorky, prečo si tak konal?

Je niekto v tvojom okolí, s kým sa nerozprávaš alebo sa mu úmyselne vyhýbaš?

Vieš, čo máš konať, ale svoju nečinnosť zdôvodňuješ poukazovaním na druhých?

Žiješ v tomto svete ako Ježišov učeník?

Nerobíš z Ježišovho evanjelia niečo banálne, čo vlastne ani netreba brať vážne?

Uvedomuješ si, že Ježiš ti dôveruje?

Ako zaobchádzaš s touto dôverou?

*Prosby*

K: Pane Ježišu, chválime ťa za tvoj dar Eucharistie, v ktorom prebývaš

medzi nami a dávaš sa nám ako posila pre náš duchovný pokrm, chválime ťa, Pane.

Ľ: Chválime ťa, Pane.

K: Pane Ježišu, ďakujeme ti za tvoju láskavosť, ktorou sa skláňaš k nám a odpúšťaš nám naše previnenia, ďakujeme ti, Pane.

Ľ: Ďakujeme ti, Pane.

K: Pane Ježišu, prosíme ťa o odpustenie, ak sme neboli blížnymi tomu, kto sa ocitol v núdzi, Pane, odpusť nám.

Ľ: Pane, odpusť nám.

K: Pane Ježišu, pomáhaj nám byť vo svete svedkami tvojho evanjelia, Pane, vyslyš nás.

Ľ: Pane, vyslyš nás.

*Chválospev*

Oslavujte Pána, lebo je dobrý,

lebo jeho milosrdenstvo trvá naveky.

On stvoril každého z nás,

lebo jeho milosrdenstvo trvá naveky.

Je náš Otec, ktorí nás miluje takých, akí sme,

lebo jeho milosrdenstvo trvá naveky.

Poslal nám svojho Syna, ako nášho Pána, Učiteľa a brata,

lebo jeho milosrdenstvo trvá naveky.

Dáva nám svojho Svätého Ducha, Tešiteľa a Zástancu,

lebo jeho milosrdenstvo trvá naveky.

Chce, aby sme v tomto svete žili ako Jeho deti a boli svedkami Jeho lásky,

lebo jeho milosrdenstvo trvá naveky.

A aby sme konali pokánie a navzájom si odpúšťali,

lebo jeho milosrdenstvo trvá naveky.

Sláva Otcu i Synu

i Duchu Svätému.

Ako bolo na počiatku, tak nech je i teraz i vždycky

i na veky vekov. Amen

*Pieseň*

Ctíme túto sviatosť slávnu

*Modlitba pred požehnaním*

Dobrotivý Bože, odpusť nám chvíle, keď sme v našej viere boli minimalistami, lebo by to narušilo naše pohodlie, keď sme trvali na našej predstave o tebe, aby sme nemuseli opustiť hriech. Prejav aj teraz svoju všemohúcnosť a zmiluj sa nad nami.

Nech tvoje zľutovanie nám pomôže, aby sme boli dôveryhodnými svedkami Evanjelia tvojho Syna, Ježiša Krista, ktorý s tebou žije a kraľuje na veky vekov.

Amen.

## Adorácia “U lekára”

*Pieseň* (počas nej kňaz alebo diakon vyloží Oltárnu sviatosť)

Jak jeleň dychtí za vodou alebo Duchu Svätý volám príď!

*Biblický úryvok* – (Magnifikat: Lk 1, 46 – 55)

*Úvod*

Máriin Magnifikat odzrkadľuje veľkosť Božieho milosrdenstva. Jeho lásku a prítomnosť v každom národe a v každom ľudskom živote. A tak ako Mária, aj Zachariáš poznáva Božie milosrdenstvo, keď hovorí: „Preukázal milosrdenstvo našim otcom a pamätá na svoju svätú zmluvu.” Pán pamätá na zmluvu, ktorú nám dal. Je to zmluva vykúpenia a odpustenia hriechov. Táto zmluva sa naplnila v jeho Synovi, ktorý ju potvrdil svojou láskou na kríži. Buďme verní aj my tejto zmluve a uchovávajme ju vo svojom srdci. Tak budeme mať účasť na Jeho láske a milosti.

*Spytovanie svedomia (číta niekto z mladých a kňaz/diakon)*

*Dievča:* Bože... To nemá zmysel. Stále nové sklamania, pády, chyby... Chyby druhých, ktoré sa ťažko odpúšťajú, ale i moje vlastné, ktoré ma znechucujú, kvôli ktorým mám pocit, že snažiť sa ďalej nemá zmysel. Nemohol by si urobiť niečo rýchle a zázračné, aby sa všetko hneď vyriešilo? Veď ty by si predsa mohol... Takto ide všetko príliš pomaly a často mám pocit, že stojím na jednom mieste.

*Boh:* Dieťa moje. Vidím všetky tvoje snahy a námahy a viem, ako bojuješ s vlastnými pocitmi. Ale zázračné „lusknutie prstami“ by bola len jednorazová pomoc, a ja ti chcem dať niečo, čo môžeš používať opakovane.

*Dievča:* A čo je to, Bože?

*Boh:* Liek. Takto nebudeš posilnená len na chvíľu, ale môžeš ho užívať opakovane, vždy vtedy, keď sa budeš cítiť slabá, znechutená, opustená...

*Dievča:* Ale keď tých problémov a chorôb je tak veľa! Toľkokrát idem k tebe s úmyslom volať o pomoc, prosiť, alebo ďakovať, je však toľko vecí, ktoré ma rozptyľujú a nedovolia mi byť s tebou osamote. Niekedy mi robí problém stíšiť sa a prestať myslieť na to všetko, čo ma obklopuje... A stáva sa, že dám prednosť niečomu inému pred stretnutím s tebou, hoci ty by si mi mohol dať všetko, čo potrebujem.

*Boh:* Ja viem. Preto ti dám pár kvapiek sústredenosti a vytrvalosti. Povedz mi všetko, čo ťa trápi, veď ja som nebeský Lekár a keď sa odovzdáš do mojej starostlivosti, môžem postupne vyliečiť všetky choroby tvojej duše.

*Dievča:* Ach, Pane, si na mňa taký dobrý! Prečo takí nemôžu byť aj ľudia okolo mňa? Keby boli všetci ako ty, aj ja by som dokázala byť lepšia, srdečnejšia a milšia. Ale kamkoľvek idem, tam nájdem slová, ktoré zabolia, reakcie, ktoré pichajú pri srdci, emócie, cez ktoré nevidím teba. Napríklad u nás doma. Niekedy mám pocit, že všetci sú proti mne. Ako keby nikto nevidel moje snahy, malé veci, ktoré spravím. Ale keď niečo urobím nesprávne, to si všimnú všetci a, samozrejme, nezabudnú mi to pripomenúť! Je také ťažké stále počúvať, ako ma porovnávajú s inými, lepšími ľuďmi – „Pozri sa, ako to robí Katka, ona je taká šikovná! A ty? Také nemehlo!“ Tak by som chcela, aby sa zmenili..., ale keď je chyba v nich a nie vo mne, aký liek mi na to dáš?

*Boh:* Trpezlivosť a odpustenie. Pozri sa na môjho Syna. On z kríža tiež žiadal odpustenie pre tých, ktorí ho urážali. A aké sú tvoje reakcie na ich slová? Vraciaš ich s hnevom v hlase? Šomreš na nich v myšlienkach? Zatvrdzuješ si voči nim srdce s hrozbami a sľubmi, že nikdy nebudeš ako oni? Nie, dieťa moje. Toto nie je cesta. Maj s nimi trpezlivosť. Keď sa budeš snažiť zmeniť svoj pohľad na nich, keď ich slová budeš prijímať s pokorou, no zároveň s vedomím, že ja som ťa stvoril presne tak, ako som chcel, budeš pokojnejšia. Nechci ich zmeniť za každú cenu. Zmeň svoj postoj srdca, nevyhadzuj z neho moje učenie o láske a odpustení. A stráž svoje reakcie. Veď kto to kedy videl, že by búrka urobila dobro svojimi bleskami a krupobitím?

*Dievča:* Snažím sa, Bože. Veľmi by som chcela, aby som bola iná. A viem, že s tvojou pomocou sa môžem zmeniť.

*Boh:* Je ešte ďalší liek na tvoju dušu. Volá sa prijatie. Musíš sa naučiť prijať aj svoje vlastné chyby, svoju nedokonalosť. Tak sa vyhneš mnohým sklamaniam. A s prijatím vlastných chýb budeš vedieť prijímať aj druhých.

*Pieseň*

(chvíľa ticha)

*Žalm 103 – Chvála Božieho milosrdenstva*

(dve skupiny sa môžu striedať v recitovaní)

Dobroreč, duša moja, Pánovi

a celé moje vnútro jeho menu svätému.

Dobroreč, duša moja, Pánovi

a nezabúdaj na jeho dobrodenia.

Veď on ti odpúšťa všetky neprávosti,

on lieči všetky tvoje neduhy;

on vykupuje tvoj život zo záhuby,

on ťa venčí milosrdenstvom a milosťou;

on naplňuje dobrodeniami tvoje roky,

preto sa ti mladosť obnovuje ako orlovi.

Pán koná spravodlivo

a prisudzuje právo všetkým utláčaným.

Mojžišovi zjavil svoje cesty

a synom Izraela svoje skutky.

Milostivý a milosrdný je Pán,

zhovievavý a dobrotivý nesmierne.

Nevyčíta nám ustavične naše chyby,

ani sa nehnevá naveky.

Nezaobchodí s nami podľa našich hriechov,

ani nám neodpláca podľa našich neprávostí.

Lebo ako vysoko je nebo od zeme,

také veľké je jeho zľutovanie voči tým, čo sa ho boja.

Ako je vzdialený východ od západu,

tak vzďaľuje od nás našu neprávosť.

Ako sa otec zmilúva nad deťmi,

tak sa Pán zmilúva nad tými, čo sa ho boja.

Veď on dobre vie, z čoho sme stvorení;

pamätá, že sme iba prach.

Ako tráva sú dni človeka,

odkvitá sťa poľný kvet.

Ledva ho vietor oveje, už ho niet,

nezostane po ňom ani stopa.

No milosrdenstvo Pánovo je od večnosti až na večnosť

voči tým, čo sa ho boja

a jeho spravodlivosť chráni ich detné deti,

tie, čo zachovávajú jeho zmluvu,

čo pamätajú na jeho prikázania a plnia ich.

Pán si pripravil trón v nebesiach;

kraľuje a panuje nad všetkými.

Dobrorečte Pánovi, všetci jeho anjeli,

udatní hrdinovia, čo počúvate na jeho slová

a plníte jeho príkazy.

Dobrorečte Pánovi, všetky jeho zástupy,

jeho služobníci, čo jeho vôľu plníte.

Dobrorečte Pánovi, všetky jeho diela,

všade, kde on panuje.

Dobroreč, duša moja, Pánovi.

Sláva Otcu i Synu

i Duchu Svätému.

Ako bolo na počiatku, tak nech je i teraz i vždycky

i na veky vekov. Amen

*Odpustenia, prosby a vďaky*

Pane, sme tu pred tebou. Ty vidíš do nášho srdca. Vidíš naše radosti, ľudí, ktorých si nosíme so sebou v srdci, vďaky, prosby, no i bolesti. Chceli by sme ti ich všetky odovzdať, aby si nás premieňal. Odpusť – slovo, ktoré sa nevyslovuje vždy ľahko. No povedal si, že ak odpustíme my, aj nám bude odpustené.

Spoločne volajme – Odpusť nám, Pane.

Odpusť nám chvíle, v ktorých nie sme liekom pre druhých. Keď potrebujú útechu -my len jatríme ich rany. Ľ: Odpusť nám, Pane.

Odpusť, že nie sme vždy tvojím svetlom. Ľ: Odpusť nám, Pane.

Odpusť, Pane, že nedokážeme byť vždy otvorení pre druhých, že máme predsudky, že často dáme na mienku druhých. Ľ: Odpusť nám, Pane.

Odpusť, že sa hneváme na druhých kvôli maličkostiam, že máme pre nich málo trpezlivosti a málo lásky, že nestrážime svoj jazyk. Ľ: Odpusť nám, Pane.

Odpusť nám našu slabú dôveru, našu ustarostenosť o veci, o budúcnosť... Ľ: Odpusť nám, Pane.

Spoločne volajme – Vďaka ti, Pane.

Vďaka za každý deň, ktorý nám dávaš ako dar, za všetky maličkosti, ktorými nám vieš vyčarovať úsmev na tvári, za slnko, za spev vtákov, za všetky tvory, ktoré svedčia o tvojej láske. Ľ: Vďaka ti, Pane.

Vďaka za ľudí, ktorí nám ukazujú teba, ktorí nám podajú pomocnú ruku, keď nám je ťažko, ktorí nás počúvajú a vedia poradiť. Ľ: Vďaka ti, Pane.

Vďaka ti, Pane, za všetky dary a schopnosti, ktoré si nám dal, za to, že ich môžeme používať na tvoju slávu. Ľ: Vďaka ti, Pane.

Vďaka za to, že si nás stvoril presne tak, ako si chcel, že sme jedineční a že každého z nás máš tak veľmi rád. Ľ: Vďaka ti, Pane.

Vďaka ti za všetky dobrá, ktoré nám dávaš, aj za kríže a občasné trápenia, ktoré nás učia trpezlivosti a vytrvalosti. Ľ: Vďaka ti, Pane.

Spoločne volajme – Prosíme ťa, Pane.

Prosíme ťa, daj nám liek prijatia, aby sme vedeli prijímať seba aj iných. Aby sme vedeli prijať chyby a nedostatky, aby sme nikoho neodsudzovali, ale všetkých prijímali s láskou. Ľ: Prosíme ťa, Pane.

Prosíme ťa o liek odpustenia, aby sme ho nezabúdali dávať tým, ktorí nás zraňujú, nechápu, sú nevďační, alebo nás sklamú – aby sme kvôli chorobe neodpustenia neboli uzavretí pred ostatnými. Ľ: Prosíme ťa, Pane.

Prosíme ťa, daj nám liek povzbudenia, aby sme nepodliehali znechuteniu, keď sa veci nedaria, ale aby sme objavili svoje dary, ktoré si do nás vložil, aby sme ti slúžili a privádzali druhých k tebe. Ľ: Prosíme ťa, Pane.

Prosíme tiež o liek vytrvalosti, aby sme sa nevzdávali pri prvom neúspešnom pokuse, keď prídu zápasy. Aby sme sa nenechali odradiť, ale aby sme stále kráčali po tvojej ceste, aj keď ťa necítime pri sebe. Daj nám vieru a silu kráčať stále ďalej. Ľ: Prosíme ťa, Pane.

Prosíme ťa o radosť, ktorá je taká veľmi dôležitá v dnešnom svete. Mnohí ľudia potrebujú úsmev, aby aspoň na chvíľu zabudli na svoje trápenia, sklamania... Pane, urob z nás poslov radosti, aby sme ju prinášali všade tam, kam treba. Ľ: Prosíme ťa, Pane.

*Pieseň*

Ctíme túto sviatosť slávnu

*Modlitba pred požehnaním*

Milosrdný Pane, ty poznáš každé jedno srdce a nič nie je skryté pred tvojím pohľadom. Tak ako ťa Mária prijala s veľkou láskou, pomôž aj nám, aby sme mohli milovať tak ako ona. Aby sme aj my mohli zakusovať tvoje milosrdenstvo vo svojom živote. Prosíme ťa, uzdrav liekom Mizerikordínom naše srdce zo všetkých chorôb, ktoré nám bránia prichádzať k tebe. Lebo veľké veci môžeš urobiť v našom živote, pretože si mocný a svätý. Buď našim svetlom a upriam naše kroky na cestu pokoja, lebo ty žiješ a kraľuješ na veky vekov. Amen.

## Adorácia “Cesta odpustenia”

*Pieseň* (počas nej kňaz alebo diakon vyloží Oltárnu sviatosť)

Agnus Dei https://youtu.be/xvfyivVMzTQ /Originál https://youtu.be/HPBmFwBSGb0

*Prvá časť – Prijmi odpustenie*

Milý môj syn, milá moja dcérka,

nestvoril som ťa pre život v neodpustení, ale nie je možné ísť proti tvojej slobodnej vôli. Prijmem a vezmem len to, čo mi ty dáš. Moje odpustenie je pripravené pre teba od vekov. Život zamotaný a postavený na špirále neodpustených hriechov je život s príchuťou pekla na zemi. Ako to vyzerá dnes v tvojich vzťahoch s kamarátmi, so spolužiakmi, v tvojej rodine, na tvojej ulici, v ktorých vládne hriech, neodpustenie, bolesť? Tvoj hriech nemôže zničiť moju lásku k tebe, ani pokriviť môj pohľad na teba a zmýšľanie o tebe, ako to často vidíš u ľudí. Navždy budem tvojím Ockom a ty mojou dcérkou, mojím milovaným synom, nech by sa stalo čokoľvek. Žiaden tvoj hriech ma nemôže zaskočiť alebo prekvapiť. Hriechy sú tvoja slabosť a ty potrebuješ moje víťazstvo nad nimi. Existuje len jediné nebezpečenstvo – tvrdé srdce. Tvrdosť tvojho srdca spôsobuje, že odolávaš mojej láske, môjmu vplyvu a prítomnosti. Tvrdé srdce sa fixuje na diablove klamstvá, že si v pohode, že žiadny problém menom hriech neexistuje, nie je čo odpúšťať a všetko je len moralizovanie a prežitok stereotypov a vzorcov správania zo stredoveku. Ja ti však chcem dať mäkké srdce a vziať to tvrdé – kamenné. Vložiť do tvojho ducha môjho Ducha, aby si bol čím viac premieňaný a bola premieňaná na môj obraz. Daj na kríž môjho Syna to, čo ťa nerobí šťastným(ou), čo je falošné, čo je klamstvom o tebe a o živote, čo je lacné a rýchlo sa pokazí. Chcem ti dať viac, než ti dá tento svet a jeho knieža, viac ako si dokážeš predstaviť a očakávať. Dovoľ mi dať ti milosť odpustenia, poď po ceste môjho odpustenia, po ceste zmeny zmýšľania, ktorá sa môže zdať na prvý pohľad nepríťažlivá, no stojí za to. Vykroč s vierou do novej dimenzie, vystúp zo zóny komfortu sveta a vstúp do zóny môjho Kráľovstva. Vyznaj mi svoje slabosti, aby sa mohla uvoľniť milosť odpustenia pre teba.

*Pieseň*

Napr. Ty odpúšťaš…

*Biblický úryvok* – (Ž 51) všetci účastníci sa ho modlia spolu nahlas

*Vyznanie Božieho dieťaťa Ockovi* – číta kňaz/diakon/animátor alebo sa pri čítaní striedajú mladí. V pozadí môže hrať tichá nerušivá hudba)

Milujúci Ocko, ľutujem všetky svoje činy, ktorými som sa vedome či nevedome previnil voči láske. Zhrešil som myšlienkami, slovami, skutkami a zanedbávaním dobrého. Zhrešil som v tom, čo som urobil i v tom, čo som neurobil, hoci som mal. Prichádzam teraz pred teba a prosím o milosť, aby si mi zlomil srdce pre tvoje pokorné srdce. Ty poznáš moje najhlbšie tajomstvá. Otváram ti dnes svoje srdce. Ukáž mi všetko, čím bránim prúdeniu tvojej lásky. Odpusť mi, Ocko, všetky moje hriechy, viny a poklesky. Úprimne ľutujem všetky okamihy, keď som vybočil z tvojej cesty a nerozhodol som sa pre život. Kajám sa z nedostatku viery, keď som namiesto vo viere konal v strachu, z nedôvery v tvoju dobrotu alebo i z nedostatku skutočného presvedčenia o tvojej láske voči mne. Prosím o odpustenie hriechov voči čistote ako sú žiadostivosť, nečisté predstavy a dvojzmyselné reči, nemravné knihy, videá a filmy, pornografia, nečisté dotyky a bozky, masturbácia, smilstvo. Odvraciam sa od všetkých týchto skutkov a obraciam sa k tebe. Úprimne ľutujem, že som schvaľoval potrat. Zvlášť prosím o odpustenie... (priestor ticha pre vyznanie Božieho dieťaťa Ockovi)

Kajám sa zo skúšania akýchkoľvek činov návykovej povahy: alkoholizmus, užívanie drog, hazardné hry, gamblerstvo, voľný sex, prejedanie sa, márnivé míňanie peňazí, nakupovanie len značkových vecí, pôžitkárstvo, zvlášť prosím o odpustenie... (priestor ticha pre vyznanie Božieho dieťaťa Ockovi)

Kajám sa zo zanedbávania môjho fyzického a duševného zdravia: z nedostatku zdravého životného štýlu, odpočinku a nezdravého potláčania emócií. Dnes sa rozhodujem, že sa budem viac o seba starať. Ľutujem momenty, keď som zranil iných ľudí. Kajám sa z hriechov krádeže, klamania, podvádzania a sprenevery. Je mi ľúto, že som iných odmietal, zosmiešňoval, vystupoval nevrlo, odmietavo, neláskavo a netaktne. Ľutujem ohováranie, osočovanie a zrádzanie dôvery druhých. Kajám sa z prejavov akejkoľvek závisti, nenávisti, horkosti či hnevu, neodpustenia, žiarlivosti, kritizovania alebo súdenia iných, z neprijímania ponúknutej lásky a odmietania prejaviť lásku. Zvlášť prosím o odpustenie… (priestor ticha pre vyznanie Božieho dieťaťa Ockovi)

Otec, predkladám ti teraz tie oblasti, ktoré sa ti najviac hanbím ukázať, oblasti, ktoré som doteraz schovával, moje osobné zlozvyky, zatajený hriech, temné oblasti, ktoré som ti v minulosti odmietal vyznať lebo som mal na to svoj názor. Dávam ti všetky veci, za ktoré sa najviac hanbím, zvlášť ti dávam, Ocko... (priestor ticha pre vyznanie Božieho dieťaťa Ockovi)

Pane, viac ich nebudem schovávať pred tebou ani pred sebou. Dnes nastal pre mňa čas uzdravenia a oslobodenia. Milujúci Ocko, čo iné ti mám ešte vyznať, na čo som ešte zabudol? Ostaň v tichu a načúvaj! (priestor ticha pre počúvanie Otca) Za to všetko ťa teraz prosím o odpustenie. Amen.

*Druhá časť – Daruj odpustenie*

Drahý môj syn, drahá moja dcérka, tento prúd milosrdenstva nemôže preniknúť do tvojho srdca, kým neodpustíš tým, ktorí ťa urazili. Láska je nedeliteľná, nemôžeš ma milovať, hoci ma nevidíš, ak nemiluješ brata či sestru, ktorých vidíš. Ak odmietaš odpustiť druhým, tvoje srdce sa uzatvára a jeho tvrdosť ho robí nepriepustným pre moju milosrdnú lásku. Milosť odpustenia ťa vyslobodzuje z pút pomsty a umožňuje uzdravenie spôsobených rán. Potrebuješ odpustiť nielen druhým ale "odpustiť" aj mne a, čo je asi najťažšie, odpustiť aj sebe. Takto sa ti potom odpúšťa aj to, čoho si sa dopustil ty. Ja dokážem pohnúť týmto vrchom tvojho neodpustenia.

*Pieseň*

*List odpustenia* - moderované písanie listu odpustenia. V pozadí môže hrať tichá nerušivá hudba. Účastníci vpisujú konkrétne osoby a udalosti do listu, ktorý si môžete stiahnuť na stránke v sekcii „Na stiahnutie“ . Konkrétne pomenovanie osôb a udalostí je veľmi dôležité!!! Listy sa môžu vypĺňať počas adorácie a potom priniesť do košíka pod Ježišov kríž pri oltári. Po požehnaní sa môžu tieto listy vonku pred kostolom spáliť.

Milujúci Ocko, prichádzam pred Teba s rozhodnutím odpustiť každému vo svojom živote, vrátane seba, pretože Ty si odpustil mne. Ďakujem Ti, Pane, za túto milosť odpustenia. Odpúšťam SEBE všetky svoje hriechy, viny a poklesky, to, že som uveril/uverila klamstvám a pokušeniam Zlého. Odpúšťam si to, za čo sa najviac hanbím a stále si to vyčítam. Zvlášť si odpúšťam (doplň...) Odpúšťam si svoju nedokonalosť, slabosť a prijímam sa taký/taká, aký/aká som a rozhodujem sa dnes, že už viac nebudem hľadať na sebe chyby a nebudem sám sebe tým najhorším nepriateľom. Oslobodzujem sa od vecí, ktoré som doteraz mal/mala proti sebe samému/samej, uvoľňujem putá hnevu a neodpustenia, ktoré ma držali a zmierujem sa dnes so sebou, skrze moc Ducha Svätého. V mene Ježiša Krista lámem moc slov prekliatia, v ktorých som si zlorečil/zlorečila, nadával/nadávala a hovoril/hovorila negatívne o sebe.

Odpúšťam mojim PREDKOM všetky nesprávne rozhodnutia, negatívne činy, ktorých následky majú vplyv na ďalšie generácie aj na mňa a sťažujú mi žiť v slobode Božieho dieťaťa.

Odpúšťam RODIČOM, ak som sa počal/počala počas hriechu smilstva, cudzoložstva, alebo následkom zlyhania antikoncepcie a nebol/nebola som chcený/chcená.

Odpúšťam MAME, ak sa nepotešila a nemala radosť zo mňa, keď zistila, že je tehotná a že ma nosí v lone. Odpúšťam mame akýkoľvek negativizmus a nelásku, ktoré na mňa, vedome či nevedome, počas môjho života preniesla. Zvlášť jej odpúšťam (doplň...) Odpúšťam jej dnes násilné správanie. Odpúšťam jej, keď mi v dôležitých momentoch nedala hlboké, plné a uspokojujúce materské požehnanie.

Odpúšťam svojmu OTCOVI akýkoľvek prečin či nelásku, ktorými sa voči mne previnil počas môjho života, vedome či nevedome. Zvlášť mu odpúšťam (doplň...) Odpúšťam mu dnes akékoľvek násilie, emocionálne zranenia, aj to, že ma zanedbával. Odpúšťam mu, že mi neposkytol plné a uspokojujúce otcovské požehnanie, bezpečie a ochranu.

Odpúšťam svojmu PRIATEĽOVI/PRIATEĽKE akékoľvek previnenie a nelásku, ktorej sa dopustil/dopustila počas času, ktorý sme spolu strávili.

Zvlášť mu/jej odpúšťam (doplň...)

Odpúšťam svojim SPOLUŽIAKOM akékoľvek zranenia. Zvlášť im odpúšťam (doplň...)

Odpúšťam svojim SÚRODENCOM akýkoľvek negatívny čin a nelásku. Zvlášť im odpúšťam (doplň...)

Odpúšťam všetkým mojim UČITEĽOM akékoľvek negatívne činy, fyzické či psychické útoky, nespravodlivosť. Zvlášť im odpúšťam (doplň...)

Odpúšťam LEKÁROM, ZDRAVOTNÝM SESTRÁM, PRÍSLUŠNÍKOM POLÍCIE či iným profesionálom, s ktorými som sa stretol a ktorí sa správali voči mne zle. Zvlášť im odpúšťam (doplň...)

Odpúšťam KŇAZOM, či iným cirkevným predstaviteľom. Zvlášť im odpúšťam (doplň...)

Odpúšťam každému človekovi, ktorý ma akokoľvek zranil; tým, ktorí ma zranili násilným činom alebo ktorí poškodili moju rodinu. Odpúšťam všetkým ľuďom vo verejnom živote, ktorí vydali zákony odporujúce kresťanským hodnotám.

Odpúšťam všetky nespravodlivé, neznáme príčiny bolestí a nepríjemností v mojom živote. Otec, prosím teraz o milosť odpustiť tomu ČLOVEKOVI V MOJOM ŽIVOTE, KTORÝ MI UBLÍŽIL NAJVIAC. Hoci ešte stále cítim hnev a bolesť, rozhodujem sa teraz odpustiť človeku, ktorému odpustiť je pre mňa najťažšie. Uvoľňujem putá, ktorými som všetkých držal/držala v neodpustení a dnes sa s nimi zmierujem. Teraz Ťa, Otec, prosím o dážď požehnania pre tých, ktorí ma zranili a sklamali. Pane, urob dnes niečo výnimočné pre každého jedného z nich. Teraz prijímam naplno tvoju milosť odpustenia a dávam moje odpustenie všetkým väzňom neodpustenia v mojom srdci. Ďakujem Ti, Otec, že mám slobodu Božieho dieťaťa. Všetko chcem v radosti zdieľať s ostatnými. Vďaka Ti, Pane. Amen.

*Pieseň*

*Modlitba pred požehnaním*

Nebeský Otec, vyznávame, že tvoj Syn, prítomný v tejto Sviatosti, nám daroval na kríži milosť odpustenia. Daj nám silu, aby sme aj cez bolesť odpúšťali našim vinníkom, a tak mohli byť vnútorne uzdravení a oslobodení. Lebo on je Boh a s tebou žije a kraľuje na veky vekov. Amen.

## Adorácia “S Ježišom pri stole”

*Pieseň (počas nej kňaz alebo diakon vyloží Oltárnu sviatosť)*

napr. Boh prestrel pre mňa bohatý stôl

K: Nech je pochválený a zvelebený Ježiš v Najsvätejšej Sviatosti Oltárnej.

Ľ: Od tohoto času až naveky.

*Úvod*

Sme tu pred tebou, Pane. Vítame ťa. Ale aj ty vítaš nás. Bol si tu už predtým, ako sme sem prišli. Sme pred živým Bohom. Naše oči, myseľ, srdce v tomto momente nevnímajú nič iné, iba to, že sme v prítomnosti živého Boha. Sme tu všetci tí, ktorí chceli prísť, ktorí si na adorácie už zvykli, ktorí radi zotrvávame v tvojej prítomnosti nielen na svätej omši, ale aj po jej skončení. Ale máme medzi sebou aj niekoľko nových hostí. Aj tých vítaš a tešíš sa z toho, že prijali tvoje pozvanie. Sme tu, okolo tvojho stola, okolo tohto svätého miesta, kde sa pred malou chvíľou priniesla nekrvavá obeta kríža. Teraz kľačíme pred oltárom, pred stolom tvojho svätého tela, hľadíme na teba, Ježišu, ktorý si vystavený k verejnej úcte. Pozeráme sa na teba a ty sa pozeráš na nás. Sme radi pri tebe. Sme spokojní a šťastní.

*Biblický úryvok – (Mt 9, 9 – 13) a (Lk 19, 1 – 10)*

*Zamyslenie*

Pán Ježiš sedí v dome za stolom. Táto situácia vyzerá navonok pokojne, panuje tu takmer rodinná atmosféra, ale ukrýva v sebe dynamiku, pohyb. Tam, kde príde Ježiš, nemôže všetko ostať tak ako bolo, po starom, ale niečo sa musí zmeniť. Ježiš pokojne požíva pokrm, konzumuje obed, alebo večeru, ale v srdci Matúša sa už niečo deje – Ježiš je ten, kto mu mení srdce. Podobne, v Lukášovom evanjeliu, keď sa Ježiš sám pozve na obed k Zachejovi, sa v srdci tohto ďalšieho mýtnika niečo deje. Pán Ježiš ukazuje priam nutnosť zostať v ten deň v dome Zacheja slovami: „Zachej, poď rýchlo dolu, lebo dnes musím ostať v tvojom dome.“ Reakcia Zacheja je krásna – „On chytro zišiel a prijal ho s radosťou.“ Zachej s radosťou prijíma Ježiša k stolu. Teda nie je to neochotne, s nevôľou, s frflaním, niečo ako „Čo zase chceš?“, ale s pohnutím srdca, s radostným postojom vnútra. Niečo ako: „Čože, no toto, ty si si ma vôbec všimol?“ Zachej je úplne odhodlaný napraviť, zmeniť svoj život, čo vyjadruje slovami: „Pane, polovicu svojho majetku dám chudobným a ak som niekoho oklamal, vrátim štvornásobne.“ Zachej po materiálnej stránke asi aj skrachoval, jeho rozhodnutie ho možno zruinovalo. To štvornásobné vrátenie majetku niekomu poškodenému, oklamanému, ho vyjde draho, možno priam celý „majland“. Isto nešlo o jedného oklamaného človeka, ale týkalo sa to mnohých ľudí…

*Rozjímanie nad Matúšom a Zachejom:*

Pane Ježišu, keď nás voláš, aby sme ťa nasledovali a poslúchli ťa, chceme to urobiť s takou odovzdanosťou ako Matúš. Sme si vedomí toho, že rozhodnutie nasledovať ťa, často vyžaduje ťažkú alebo bolestivú voľbu. Podobne ako Matúš, aj my by sme sa mali rozhodnúť zanechať tie veci, ktoré nám bránia v nasledovaní Krista. Pane Ježišu, keď si navštívil Matúša, poškodil si svoju povesť. Matúš podvádzal ľudí, ale ty si ho našiel a zmenil. Prosíme ťa, Pane, daj nám silu, aby sme sa nebáli priblížiť sa k tým, ktorí majú odlišný životný štýl, pretože evanjelium- dobrá správa môže zmeniť každého. Pane Ježišu, chceme ťa nasledovať ako Zachej. Chceme ťa najprv len zo zvedavosti vidieť, ale potom ťa chceme aj pozvať. Zachej ťa nepozval k sebe. Pozval si sa sám. My to urobíme lepšie ako Zachej – pozývame ťa. Príď k nám so svojím milosrdenstvom. Zostaň s nami, Pane, lebo sa zvečerieva a deň sa už schýlil. Chceli by sme napraviť svoje životy. Zasadni si medzi nás, k nášmu stolu, a zostaň s nami. Prebývaj, prosíme, uprostred nás.

*Žalm 23 (recitovaný alebo spievaný)*

Pane, kráľ Dávid ti zložil nádherný Žalm 23. Chceme ti ho predniesť ako našu modlitbu chvály.

Pán je môj pastier, nič mi nechýba:

pasie ma na zelených pašienkach.

Vodí ma k tichým vodám, dušu mi osviežuje.

Vodí ma po správnych chodníkoch, verný svojmu menu.

Pán je môj pastier, nič mi nechýba.

I keby som mal ísť tmavou dolinou,

nebudem sa báť zlého, lebo ty si so mnou.

Tvoj prút a tvoja palica, tie sú mi útechou.

Pán je môj pastier, nič mi nechýba.

Prestieraš mi stôl pred očami mojich protivníkov.

Leješ mi olej na hlavu a kalich mi napĺňaš až po okraj.

Pán je môj pastier, nič mi nechýba.

Dobrota a milosť budú ma sprevádzať po všetky dni môjho života.

A budem bývať v dome Pánovom mnoho a mnoho dní.

Pán je môj pastier, nič mi nechýba.

Sláva Otcu i Synu \* i Duchu Svätému.

Ako bolo na počiatku, tak nech je i teraz i vždycky \*

i na veky vekov. Amen

*(chvíľa ticha)*

*Zamyslenie*

Pane Ježišu Kriste, v tvojej osobe sa stretol Boh, ktorý je pastierom Izraela, v konkrétnej ľudskej podobe s nami – ľuďmi. Prišiel si hľadať zatúlané ovečky. My sme tie zatúlané ovečky. Každý z nás sa sem tam zatúla a myslí si, že bez teba je lepšie. Hľadať šťastie mimo teba znamená byť zatúlanou ovečkou. Chceš ich všetky priviesť do jedného ovčinca, a občerstviť ich vodou Ducha Svätého. Ďakujeme ti za to, že to robíš, že nás hľadáš. Ďakujeme ti, že v tebe máme mocného a doslova všemohúceho ochrancu a dobrotivého hostiteľa po celý život. Pastva, pramene, odpočinok sú obrazy tvojich darov. Teda plnosti života v Kristovej milosti. Roklina temnôt alebo tmavá dolina je obrazom všetkého toho, čo ohrozuje život, predovšetkým moc smrti, porazenú Bohom v Kristovi. Hostina pri stole s domovským právom je novým obrazom tvojej spásy, Božej dobroty a tvojho svätého požehnania. Plný kalich znamená plnosť tvojich darov, či už sa prejavuje v hmotnej, alebo v duchovnej rovine. Ty nám dávaš „plný kalich až po okraj” celého tvojho nebeského požehnania. Olej na hlave je zas symbolom Ducha Svätého, symbol oplývania tvojimi Božími darmi. Pane, ty mi dávaš svoje pomazanie do služby, do pomoci, do ochoty vykročiť za tebou v blížnom človeku. Vyzbrojuješ ma v Duchu Svätom mocou z výsosti, mocou zhora. Dávaš mi nesmierne prepotrebný olej radosti do srdca a olej pokoja do mojich vzťahov s blízkymi. Cirkev je tvojím stádom, stádom Kristovým, zhromaždeným okolo tvojej obety, očistená krstnou vodou, aj slzami ľútosti, je živená (sýtená) nebeským chlebom a vínom, posilnená olejom Ducha Svätého. Vďaka ti za to.

*Spytovanie svedomia*

Existuje záplava vplyvov okolo nás, namierených na nás. Komu dovoľujeme vziať kormidlo nášho života do rúk? Konáme podľa žalmistu: „Len“ Pán je môj Pastier? Boh predo mnou nič neskrýva, nič nezatajuje, dáva mi veľa. Prestiera mi stôl, pred očami mojich protivníkov. Čím všetkým sa sýti moje srdce? Dokážem jesť z plného stola všetkého možného pokrmu, ktorý mi Boh cez Cirkev pripravil? Boh mi dáva ako pokrm zo stola predovšetkým Sviatosti, Božie slovo, silným prostriedkom alebo pokrmom je modlitba, úcta k Panne Márii, úcta k svätým, odpustky, učenie pápežov, koncilové dokumenty, rôzne pobožnosti, posvätný ruženec, atď. Nesýtim sa niekedy aj brakom, slabým, bezcenným nekvalitným tovarom, napodobeninami? Nemám záľubu vo vyhľadávaní takéhoto slabého odvaru? Pane, chceme ti úplne patriť. Bojíme sa byť bez teba. Pomáhaj nám, ochraňuj nás, dávaj nám svoj pokrm – svoje Slovo i svoje Telo. Amen.

*Pieseň*

*Ctíme túto sviatosť slávnu*

*Modlitba pred požehnaním*

Milostivý Bože, ty nás obnovuješ pri sviatostnom stole, prosíme ťa, ustavične nás sprevádzaj svojou pomocou, aby sa spásonosné účinky prijatej sviatosti prejavovali v našom každodennom živote. Skrze Krista, nášho Pána. Amen

## Adorácia “Svätá radosť”

*Pieseň (počas nej kňaz alebo diakon vyloží Oltárnu sviatosť)*

*Úvod*

Drahý Ježišu, pozdravujeme ťa a klaniame sa ti. Veríme, že nás sprevádzaš svojou tichou a milujúcou prítomnosťou v Eucharistii a že si stále s nami. Ty si sa kvôli nám stal živým chlebom pre večný život, daj, nech je Oltárna Sviatosť radosťou nášho srdca. To je ta pravá radosť, do ktorej nás pozývaš, ktorú nám ponúkaš, ktorú spôsobuješ v nás ty, Milosrdný Ježiš. Tu si si postavil trón svojho milosrdenstva, aby si potešoval hriešneho človeka a pomáhal mu. Z tvojho otvoreného srdca, ako z čistého prameňa, plynie potešenie a nekonečná radosť pre skrúšenú dušu i srdce. Keď hľadím do budúcnosti, zmocňuje sa ma strach, ale načo sa zamýšľať nad budúcnosťou? Pre mňa je drahá len prítomná chvíľa a každá chvíľa prežitá s tebou.

*(chvíľa ticha)*

*Žalm (126, 3) (číta chlapec)*

Veľké veci urobil s nami Pán a máme z toho radosť.

*Úryvok z denníčka č.159 (číta dievča)*

Očisti srdce, údy tela, príbytok nájdi vo mne si, na svet si milosť rozprestrela, rozsvieť sa vo mne do krásy. Hostia svätá, údiv neba, skrývaš sa zrakom nehodným, si v zrnkách prachu, len sa nebáť a s vierou vítať všetky dni.

*(chvíľa ticha)*

*Žalm (43, 4) (číta chlapec)*

I pristúpim k Božiemu oltáru, k Bohu, ktorý ma napĺňa radosťou i plesaním, a citarou ťa Bože, môj Bože, zvelebím.

*Pieseň*

*Žalm (100, 2) (číta chlapec)*

Jasaj na chválu Pánovi, celá zem, s radosťou slúžte Pánovi. S plesaním vstupujte pred jeho tvár.

*Úryvok z denníčka č.163 (čítajú viaceré dievčatá)*

Milosrdný Ježišu, chcem ťa teraz prosiť spolu so sestrou Faustínou: Túžim sa celá premeniť na tvoje milosrdenstvo a byť živým obrazom teba, ó, Pane. Nech táto najväčšia Božia vlastnosť, jeho nepochopiteľné milosrdenstvo, prejde cez moje srdce a dušu na mojich blížnych. Pomôž mi, ó, Pane, aby moje oči boli milosrdné, aby som nikdy neupodozrievala a nesúdila podľa vonkajšieho zdania, ale všímala si to, čo je v dušiach mojich blížnych pekné, a prichádzala im na pomoc. Pomôţ mi, aby môj sluch bol milosrdný, aby som bola vnímavá na potreby svojich blížnych, aby moje uši neboli ľahostajné voči bolestiam a stonaniu blížnych. Pomôž mi, Pane, aby môj jazyk bol milosrdný, aby som nikdy nehovorila zle o blížnych, ale pre každého mala slovo útechy a odpustenia. Pomôž mi, Pane, aby moje ruky boli milosrdné a plné dobrých skutkov, aby som vedela svojim blížnym robiť len dobre a sama si vyberala ťažšie, namáhavejšie práce. Pomôž mi, aby moje nohy boli milosrdné, aby som sa vždy ponáhľala pomáhať blížnym, premáhajúc vlastnú únavu a ustatosť. Mojím pravým odpočinkom je služba blížnym. Pomôž mi, Pane, aby moje srdce bolo milosrdné, aby som vedela spolucítiť s utrpením blížnych. Nikomu neodmietnem svoje srdce. Budem úprimná aj voči tým, o ktorých viem, že budú zneužívať moju dobrotu a sama sa ukryjem v najmilosrdnejšom Ježišovom Srdci. O vlastných utrpeniach budem mlčať. Nech si tvoje milosrdenstvo odpočinie vo mne, ó, Pane môj. Sám mi kážeš, aby som sa cvičila v troch stupňoch milosrdenstva;

po prvé: skutok milosrdenstva – akéhokoľvek druhu;

po druhé: milosrdné slovo – ak nebudem môcť skutkom, tak slovom;

tretím je modlitba.

Ak nebudem môcť milosrdenstvo preukázať skutkom ani slovom, vždy môžem modlitbou. Modlitbou preniknem aj tam, kam sa nemôžem dostať fyzicky. Ó, Ježišu môj, premeň ma na seba, lebo ty môžeš všetko.

*Žalm (119, 14) (číta chlapec)*

Keď idem cestou tvojich zákonov, mám väčšiu radosť ako zo všetkého bohatstva.

*Pieseň*

*Zamyslenie (Denníček 356)*

Ježišu, živá Hostia, ty si mi všetkým. S prostotou a láskou, s vierou a dôverou budem prichádzať k tebe, Ježišu. Podelím sa s tebou o všetko ako dieťa s milujúcou matkou – s radosťou i bolesťou – jedným slovom – so všetkým. Svätá hostia, v ktorej je obsiahnutý testament Božieho milosrdenstva pre nás, a zvlášť pre úbohých hriešnikov. Svätá hostia, v ktorej sa ukrýva telo a krv Pána Ježiša ako dôkaz nekonečného milosrdenstva pre nás, a zvlášť pre úbohých hriešnikov. Svätá hostia, v ktorej je obsiahnutý večný život nekonečného milosrdenstva hojne udeľovaný nám, a zvlášť úbohým hriešnikom. Svätá hostia, v ktorej je obsiahnuté milosrdenstvo Otca, Syna i Ducha Svätého k nám, a zvlášť k úbohým hriešnikom.

Svätá hostia, v ktorej je obsiahnutá nekonečná cena milosrdenstva, ktorá splatí všetky naše dlhy, a zvlášť dlhy úbohých hriešnikov. Svätá hostia, v ktorej je ukrytý prameň živej vody, prýštiaci z nekonečného milosrdenstva pre nás, a zvlášť pre úbohých hriešnikov. Svätá hostia, v ktorej je ukrytý oheň najčistejšej lásky, ktorý horí v lone večného Otca ako v priepasti nekonečného milosrdenstva pre nás, a zvlášť pre úbohých hriešnikov. Svätá hostia, v ktorej je ukrytý liek na všetky naše choroby, [liek] vyvierajúci z nekonečného milosrdenstva ako z prameňa, pre nás, a zvlášť pre úbohých hriešnikov. Svätá hostia, v ktorej je obsiahnuté spojenie medzi Bohom a nami skrze nekonečné milosrdenstvo k nám, a zvlášť k úbohým hriešnikom. Svätá hostia, v ktorej sú ukryté všetky city najsladšieho Ježišovho Srdca k nám, a zvlášť k úbohým hriešnikom.

*Pieseň*

*Záver*

Pane Ježišu, ďakujeme ti za radosť, vďaka ti za skúsenosť tvojej blízkosti, vďaka za skúsenosť lásky k blížnemu a osobitne ti ďakujeme za každý kríž, ktorý nás učí milovať, ktorý nás učí veriť a dúfať. Pane, dávam ti svoj strach, dávam ti všetko to, čo nečiním celým srdcom, Pane nauč ma milovať, aby som žil život v plnosti a aby som cítil tvoju radosť. Pane, vďaka ti za ticho, vďaka ti, že cez ticho hovoríš k môjmu srdcu. Učiň nás tvojimi a pritiahni nás k sebe... Žíznime po tebe Pane, žíznime po tvojom Duchu, po tvojom pohľade, po tvojej radosti.

*Pieseň*

*Ctime túto sviatosť slávnu*

*Modlitba pred požehnaním*

Pane Ježišu, tajomne ukrytý v tejto vznešenej Oltárnej Sviatosti, do Teba vkladáme celú svoju dôveru. Zapáľ naše srdcia ohňom svojho Ducha Svätého a zachovaj v nás lásku a pravú veselosť, aby sme boli poslami tvojej radosti. Lebo ty žiješ a kraľuješ na veky vekov. Amen.

*Pieseň*

## Adorácia “Náručie srdca”

*Pieseň (počas nej kňaz alebo diakon vyloží Oltárnu sviatosť)*

*Úvod*

Pane, som tu pred tebou. Vrátil som sa do tvojho domu. Som tu, lebo viem, že z tvojich rúk mi stále žiari odpustenie. Tvoje otvorené náručie ma víta. Je to náručie srdca, do ktorého chcem v tejto chvíli nahliadnuť a v ňom kontemplovať tvoju milosrdnú lásku. Tvoje srdce je pre mňa domovom: miestom istoty, sieňou lásky, zdrojom pokoja a prameňom milosrdenstva, z ktorého neustále môžem čerpať čistotu do môjho srdca, aby som mohol nanovo pochopiť, že som milovaným synom a dcérou Otca. V pokore kľačím pred tvojou tvárou a spolu so sestrou Faustínou vyznávam, klaniam sa ti a velebím ťa: „Živá hostia, moja jediná sila, prameň lásky a milosrdenstva, obklop celý svet, posilňuj slabé duše. Ó, požehnaná chvíľa a okamih, v ktorom nám Ježiš zanechal svoje najmilosrdnejšie Srdce.“ (Denníček 223)

*Pieseň*

*Biblický úryvok – (Ž 25, 6 – 7) (číta chlapec)*

Spolu so žalmistom volám: „Rozpomeň sa, Pane, na svoje zľutovanie,

a na svoje milosrdenstvo, ktoré trvá od vekov.

Nespomínaj si na hriechy mojej mladosti a na moje priestupky,

ale pamätaj na mňa vo svojom milosrdenstve, veď si, Pane, dobrotivý.“

*Zamyslenie*

Ježišu, skrze teba, prítomného v hostii lásky sa teraz chcem obrátiť na nášho Otca: Drahý môj Otče! Ďakujem ti, že nikdy nestrácaš so mnou trpezlivosť. Napriek toľkým mojim zradám, toľkému môjmu sebectvu a pohodlnosti ty si trpezlivý a stále čakáš. Čakáš, aby si mi mohol dať opäť novú nádej, aby si vzal moje zranené a pošpinené srdce do svojich otcovských rúk a oprášil ho od nánosu hriechu. Ty veľmi dobre vieš, ako mi niekedy ťažko padne vrátiť sa. Často prichádzam, až keď všetko ostatné zlyhalo, až keď som sa sklamal v ľuďoch okolo seba i v sebe samom. Koľko pokory z mojej strany si to vyžaduje a ako veľa času niekedy potrebujem, kým sa odvážim vykročiť, kým uznám svoj hriech, kým pochopím... Ty to vieš. A napriek tomu ma tak veľmi miluješ! Miluješ a čakáš...

*Pieseň*

*Biblický úryvok – (Lk 15, 7) (číta dievča)*

Ježišu, Ty si povedal: „V nebi bude väčšia radosť nad jedným hriešnikom, ktorý robí pokánie ako nad deväťdesiatimi deviatimi spravodlivými, ktorí pokánie nepotrebujú.“

*Zamyslenie*

Aká neopísateľná radosť zavládla v srdci otca, keď objal svojho strateného syna. Priam prekvapujúca a nepochopiteľná. A syn? Plný rozpakov sa zmohol len na jediné: „Zhrešil som, už nie som hoden volať sa tvojím synom.“ Ale otec akoby slová syna nepočul, dal ho obliecť do najlepších šiat a vystrojil mu veľkú hostinu. Drahý brat, milá sestra. Taký je náš Boh! Bezpodmienečne milujúci, odpúšťajúci a plný radosti z nášho návratu do jeho domu. A pritom mu z našej strany stačí tak málo, len naše úprimné „odpusť, zhrešil som“. Nie je to úžasné? Nie je náš Boh úžasný?

Spoločne volajme – Odpusť, zhrešil som!

Za to, že si nebol na prvom mieste v mojom živote a dal som prednosť osobám a veciam tohto sveta pred tebou! Ľ: Odpusť, zhrešil som!

Za to, že som viac dôveroval sebe, horoskopom, poverám a iným okultným veciam!

Za to, že som si nenašiel čas na modlitbu, nedeľnú svätú omšu, svätú spoveď a na to, aby som ťa prijal v Eucharistii do svojho života!

Za to, že som sa hádal a bol neúctivý k mojim rodičom!

Za to, že som si nevážil mojich súrodencov a nebol pre nich príkladom!

Za to, že som si nenašiel čas, aby som navštívil mojich starých rodičov, chorých a opustených!

Za to, že som bol ľahostajný a lenivý pomôcť mojim blížnym!

Za to, že som si nevážil a ničil svoje zdravie!

Za to, že som premárnil tak vzácny dar času za internetom!

Za to, že som viac budoval virtuálne vzťahy cez „chat“ a facebook a boli mi ľahostajní tí, ktorých som mal okolo seba!

Za to, že som si si nevážil dar zraku a hľadel som na filmy a webové stránky, ktoré poškvrnili moje srdce!

Za to, že som hľadel na opačné pohlavie nečistými a žiadostivými očami!

Za to, že som závidel iným a nevážil som si dary, ktoré si pre mňa pripravil!

Za to, že som ohováral, osočoval, posudzoval a odsudzoval konanie iných a nevidel som brvno vo svojom vlastnom oku!

Pane, napriek týmto mojim hriechom a slabostiam, viem, že ma prijímaš a že domov tvojho srdca je stále pre mňa otvorený. Preto čím ďalej tým viac žasnem nad tajomstvom lásky, ktorú máš ku mne a aspoň sčasti rozumiem slovám svätého apoštola Pavla:

*Biblický úryvok (Rim 8, 35.37 – 39) (číta chlapec)*

Kto nás odlúči od Kristovej lásky? Azda súženie, úzkosť alebo prenasledovanie, hlad alebo nahota, nebezpečenstvo alebo meč? Ale v tomto všetkom slávne víťazíme skrze toho, ktorý nás miluje. A som si istý, že ani smrť, ani život, ani anjeli, ani kniežatstvá, ani prítomnosť, ani budúcnosť, ani mocnosti, ani výška, ani hĺbka, ani nijaké iné stvorenie nás nebude môcť odlúčiť od Božej lásky, ktorá je v Kristovi Ježišovi, našom Pánovi.

*Pieseň*

*Litánie k Božiemu milosrdenstvu*

V tejto chvíli Pane, chceme oslavovať a vzývať tvoje milosrdenstvo.

Spoločne volajme – Dôverujeme ti!

Milosrdenstvo Božie, vytryskujúce z lona Otca, Ľ: Dôverujeme Ti!

Milosrdenstvo Božie, najväčšia Božia vlastnosť,

Milosrdenstvo Božie, nepochopiteľné tajomstvo,

Milosrdenstvo Božie, prameň vytryskujúci z tajomstva Najsvätejšej Trojice,

Milosrdenstvo Božie, nepreskúmateľné žiadnym rozumom ľudským ani anjelským,

Milosrdenstvo Božie, z ktorého vytryskuje všetok život a šťastie,

Milosrdenstvo Božie, prevyšujúce nebesia,

Milosrdenstvo Božie, prameň zázrakov a divov,

Milosrdenstvo Božie, napĺňajúce celý vesmír,

Milosrdenstvo Božie, zostupujúce na svet v osobe vteleného Slova,

Milosrdenstvo Božie, ktoré si vyplynulo z otvorenej rany Ježišovho Srdca,

Milosrdenstvo Božie, obsiahnuté v Ježišovom Srdci pre nás, a zvlášť pre hriešnikov,

Milosrdenstvo Božie, nepochopiteľné v ustanovení svätej hostie,

Milosrdenstvo Božie, v ustanovení svätej Cirkvi,

Milosrdenstvo Božie, vo sviatosti svätého krstu,

Milosrdenstvo Božie, naše ospravedlnenie skrze Ježiša Krista,

Milosrdenstvo Božie, sprevádzajúce nás po celý život,

Milosrdenstvo Božie, obklopujúce nás zvlášť v hodine smrti,

Milosrdenstvo Božie, ktoré nám dávaš večný život,

Milosrdenstvo Božie, ktoré nás sprevádzaš v každej chvíli života,

Milosrdenstvo Božie, chrániace nás pred pekelným ohňom,

Milosrdenstvo Božie, v obrátení zatvrdlivých hriešnikov,

Milosrdenstvo Božie, privádzajúce do úžasu anjelov a nepochopiteľné pre svätých,

Milosrdenstvo Božie, nepochopiteľné vo všetkých Božích tajomstvách,

Milosrdenstvo Božie, pozdvihujúce nás zo všetkej biedy,

Milosrdenstvo Božie, prameň nášho šťastia a radosti,

Milosrdenstvo Božie, ktoré nás povolávaš z ničoty k bytiu,

Milosrdenstvo Božie, ktoré zahŕňaš všetky diela jeho rúk,

Milosrdenstvo Božie, korunujúce všetko čo je a čo bude jestvovať,

Milosrdenstvo Božie, v ktorom sme všetci ponorení,

Milosrdenstvo Božie, sladké upokojenie utrápených sŕdc,

Milosrdenstvo Božie, jediná nádej zúfalých duší,

Milosrdenstvo Božie, odpočinutie sŕdc, pokoj uprostred strachu,

Milosrdenstvo Božie, slasť a vytrženie svätých duší,

Milosrdenstvo Božie, vzbudzujúce dôveru v beznádeji.

*Záver (Denníček 1794)*

Ježišu, večný Bože, ďakujem ti za tvoje nespočetné milosti a dobrodenia. Nech každý úder môjho srdca je novým chválospevom vďakyvzdávania tebe, Bože. Každá kvapka mojej krvi nech obieha pre teba, Pane. Moja duša je jedným chválospevom zvelebovania tvojho milosrdenstva. Milujem ťa, Bože, pre teba samého.

*Pieseň Ctime túto sviatosť slávnu*

*Modlitba pred požehnaním*

Pane Ježišu, prítomný v tejto Najsvätejšej sviatosti, ty si prišiel na zem zjaviť Otcovo milosrdné srdce. Ďakujem ti za tvoju pokoru, vďaka ktorej si sa stal jedným z nás a prebývaš medzi nami v spôsobe chleba a vína. Hoci si nespáchal žiaden hriech, predsa si vzal na svoje plecia hriechy celého sveta, i tie moje. Tvoja smrť a zmŕtvychvstanie mi priniesli Otcovo odpustenie a slobodu a otvorili mi bránu večného domova. Prosím ťa, nech ma na tejto ceste domov nič nezastaví a neodlúči od teba. Ty si môj brat, ktorý ma s radosťou čaká v dome nášho Otca, kde spolu s ním a s Duchom Svätým žiješ a kraľuješ naveky vekov. Amen.

*Pieseň*

## Adorácia “Stáť na strane milosrdenstva”

*Pieseň*

*Biblický úryvok (Lk 7, 36 – 50)*

*Zamyslenie*

Je až neuveriteľné, ako Ježiš prejavuje priazeň tým, ktorí sú na okraji spoločnosti, ktorí sú predmetom súdenia, objektom verejného pohoršenia. Keď prechádzame evanjeliom, narážame na takéto stretnutia náklonnosti Boha k človeku. Či je to reakcia Ježiša po spustení ochrnutého cez strechu svojimi priateľmi, alebo keď stretne malomocných, alebo jeho priazeň voči človeku s vyschnutou rukou, uzdravenia v sobotu, množstvo jeho kázní a príhovorov, ktoré vyrušovali spravodlivých, ale prebúdzali život v tých, ktorí potrebovali práve v tej chvíli prejav jeho náklonnosti. Žena, ktorá prišla ku Šimonovi, aby prejavila Ježišovi túžbu po zmierení s Bohom, mala veľkú lásku a tá jej dodávala odvahu urobiť nemožné – prelomiť konvenčné myslenie jeruzalemskej spoločnosti voči „outsiderom“ a tým, ktorí zlyhali. To nám dáva nádej, že Otec je naklonený stáť na strane milosrdenstva, pokiaľ milujeme a máme odvahu prejaviť mu našu lásku. A tiež pokiaľ prijmeme, že sme ním milovaní až do krajnosti.

*Pieseň Mária Magdaléna (HeartBeat)*

*Spytovanie svedomia*

Boh sa sklonil aj k cudzoložnej, nevernej žene, aby jej ukázal, že on zmýšľa inak, ako zákonníci a farizeji. Aby ju zodvihol z biedy zlyhaní, naklonil sa k jej srdcu a vyslovil nad ňou život slovami – nikto ťa neodsúdil? Ani ja ťa neodsudzujem! Reakcia vtedajšej spoločnosti, keď Boh sklonený k zemi, píše prstom do piesku, aby oddelil ľudskú spravodlivosť od svojho milosrdenstva, nemôže byť iná ako pustiť pripravené kamene spravodlivosti na zem. Máme aj my pripravený nejaký kameň, ktorý musíme pustiť? Spomeniem si na chvíle, keď som bol pripravený uplatniť zákon nad milosrdenstvom? Právo nad odpustením? Spravodlivosť pred zhovievavosťou? Keď som vymáhal, čo mi patrí?

*(Čítajú mladí s pauzami medzi jednotlivými prosbami)*

 Kamene sú tvrdé, tak ako aj súdenie a od toho je už len krok k odsúdeniu a vykonaniu spravodlivosti nad mojim bratom. Spomínam si na chvíle, keď som od svojich priateľov žiadal, aby sa správali ku mne minimálne tak, ako ja k nim, nepozerajúc na to, či dokážu milovať tak, ako by som si predstavoval ja? Odpusť nám, Otec.

Odpusť nám, Otec, že sme sa niekedy pozerali zvrchu na tých, ktorí nežili podľa našich noriem a predstáv svoju vieru. Svojim rodičom sme naopak neodplácali láskou ich lásku a dobrotu, tam sme súdili ich povahy, ich chyby, videli sme viac to zlé, ako to, čoho sa pre nás zriekali. Odpusť nám, Otec. Otec, odpusť nám, že sme nemali úctu k ľuďom, ktorí s nami zdieľali tú istú vieru, ale my sme nemali trpezlivosť s ich zlyhaniami a keď sme ich chyby videli, upozorňovali sme ich na ne bez lásky, so súdiacim postojom v srdci. Odpusť mi, Otec, chvíle, v ktorých som mlčal, pozeral sa a bol pasívnym svedkom hádzania kameňov na iných. Odpusť mi čas, keď som mohol prerušiť súd, zasiahnuť, vytrhnúť kameň, zmeniť vykonávanie spravodlivosti na priazeň láskou, svojou náklonnosťou.

*Pieseň*

*Chvály* – vyslovené nahlas (Boh, ktorý je naklonený k človeku, zvrchovane spravodlivý, prehnane milosrdný, márnotratný v láske a prijatí, priaznivý za každých okolností, je vždy ZA človeka, a PROTI nespravodlivosti a ľudským súdom, iba on pozná srdce... A on sa v ňom vyzná)

*Pieseň*

*Úryvky z Denníčka sv. Faustíny (1122; 908)*

Bože veľkého milosrdenstva, ktorý si nám ráčil zoslať svojho jednorodeného Syna ako najväčší dôkaz svojej nesmiernej lásky a milosrdenstva, nezavrhuješ hriešnikov, ale vo svojom nepochopiteľnom milosrdenstve si aj pre nich otvoril poklad, z ktorého môžu hojne čerpať nielen ospravedlnenie, ale aj všetku svätosť, akú len duša môže dosiahnuť. Otče veľkého milosrdenstva, túžim, aby sa všetky srdcia obrátili s dôverou k tvojmu nekonečnému milosrdenstvu. Nikto nebude ospravedlnený, ak ho nebude sprevádzať tvoje nepochopiteľné milosrdenstvo. Keď nám odhalíš tajomstvo svojho milosrdenstva, večnosť nebude stačiť, aby sme ti mohli za to náležite poďakovať. Ó, Ježišu, ako mi je ľúto úbohých hriešnikov. Ježišu, udeľ im skrúšenosť a ľútosť, spomeň si na svoje bolestné umučenie. Poznám tvoje nekonečné milosrdenstvo, nemôžem zniesť, aby duša, ktorá ťa tak veľa stála, mala zahynúť. Ježišu, daj mi duše hriešnikov, nech si tvoje milosrdenstvo v nich odpočinie. Zober mi všetko a daj mi duše. Túžim sa stať obetnou hostiou za hriešnikov. Telo nech skryje moju obetu, veď aj tvoje Najsvätejšie Srdce je skryté v oblátke, a predsa si živou obetou. Premeň ma na seba, ó, Ježišu, aby som bola živou a tebe milou obetou. Túžim ti v každej chvíli zadosťučiniť za úbohých hriešnikov. Obetu môjho ducha skrýva telo, ľudské oko ju nedovidí, preto je čistá a tebe milá. Ó, Stvoriteľ môj a Otec veľkého milosrdenstva, dôverujem ti, lebo si dobrota sama. Duše, nebojte sa Boha, ale dôverujte mu, lebo je dobrý a jeho milosrdenstvo trvá naveky.

*Žalm 40, 1 - 12 (dve skupiny sa môžu striedať v recitovaní)*

Čakal som, čakal na Pána a on sa ku mne sklonil.

Vyslyšal môj nárek a vytiahol ma z jamy hrôzy, z bahnitého kalu.

Nohy mi postavil na skalu a kroky mi upevnil.

Do úst mi vložil pieseň novú, chválospev nášmu Bohu.

Mnohí to uvidia a bázeň ich naplní a budú dúfať v Pána.

Blažený človek, čo v Pána skladá dôveru

a nevšíma si pyšných ani náchylných klamať.

Veľa zázrakov si urobil, Pane, Bože môj;

a v tvojich zámeroch s nami kto sa ti vyrovná?

Aj keby som ich chcel rozhlásiť a vyrozprávať všetky,

toľko ich je, že sa nedajú spočítať.

Obety a dary si nepraješ, lež uši si mi otvoril.

Nežiadaš žertvu ani obetu zmierenia,

preto som povedal: „Hľa, prichádzam.

Vo zvitku knihy je napísané o mne, že mám plniť tvoju vôľu.

A to chcem, Bože môj, hlboko v srdci mám tvoj zákon.“

Ohlasujem tvoju spravodlivosť vo veľkom zhromaždení;

svojim perám hovoriť nebránim, Pane, ty to vieš.

Tvoju spravodlivosť si v srdci neskrývam,

rozprávam o tvojej vernosti a o tvojej spáse.

Neskrývam tvoju milosť a pravdu pred veľkým zhromaždením.

Ale ty, Pane, neodnímaj mi svoje milosrdenstvo,

tvoja milosť a tvoja pravda nech mi vždy pomáhajú.

Sláva Otcu i Synu i Duchu Svätému.

Ako bolo na počiatku, tak nech je i teraz i vždycky i na veky vekov. Amen

*Pieseň*

*Modlitba pred požehnaním*

Pane Ježišu, ďakujem ti, že si prítomný v Najsvätejšej sviatosti, naklonený ku každému z nás ako ten, ktorý prikrýva naše zlyhania láskou a milosrdenstvo povyšuje nad ľudskú spravodlivosť, lásku k bratovi nad zákon a nad našu pravdu o ňom. Daruj nám svoj pohľad na všetkých, aby sme videli tvoju nákonnosť rozliatu v srdicach našich bratov a sestier.

Lebo ty si Boh a s Bohom Otcom v jednote s Duchom Svätým žiješ a kraľuješ po všetky veky vekov. Amen

## Adorácia “Peter, ja a Ježiš”

*Pieseň*

*Úvod*

Pane Ježišu, som tu pred tebou. So všetkým, čo žijem. So všetkým, čo sa mi darí i nedarí, so svojimi túžbami i zraneniami. Ty si tu, vo Sviatosti Oltárnej sa ku mne skláňaš a chceš byť so mnou. Prosím o milosť Ducha Svätého, aby som dokázal prijať toto tvoje sklonenie sa ku mne. *(pokračuje pieseň)*

*Biblický úryvok (Mk 3, 13 – 14a)*

Potom vystúpil na vrch, povolal k sebe tých, ktorých sám chcel, a oni prišli k nemu. Vtedy ustanovil Dvanástich, aby boli s ním...

*Zamyslenie*

Pane Ježišu, i mňa si si vyvolil, aby som bol s tebou. Dal si mi dar viery nie pre moje schopnosti, poznanie, ale zadarmo, lebo si to jednoducho chcel. Ďakujem ti, že môžem byť pri tebe vždy a v akejkoľvek situácii môjho života. Prosím ťa však, uzdravuj ma z môjho strachu a všelijakých zábran, ktoré mi bránia ísť ku tebe. Viem, že nikdy nie som taký pripravený, aby som mohol stáť pred tebou, ale ty ma učíš, že môžem stáť pred tebou jedine skrze tvoje milosrdenstvo, lebo ty si ma povolal do života s tebou a s druhými. Povolal si ma po mene, poznáš ma a všetko o mne vieš.

*Ticho (príp. len s hudobným podkladom) a potom pieseň*

*Biblický úryvok (Mt 16, 18.21 – 25)*

„A ja ti hovorím: Ty si Peter a na tejto skale postavím svoju Cirkev a pekelné brány ju nepremôžu.“ Od tej chvíle začal Ježiš svojim učeníkom vyjavovať, že musí ísť do Jeruzalema a mnoho trpieť od starších, veľkňazov a zákonníkov, že ho zabijú, ale tretieho dňa vstane z mŕtvych. Peter si ho vzal nabok a začal mu dohovárať: „Nech ti je milostivý Boh, Pane! To sa ti nesmie stať!“ On sa obrátil a povedal Petrovi: „Choď mi z cesty, satan! Na pohoršenie si mi, lebo nemáš zmysel pre Božie veci, len pre ľudské!“ Potom Ježiš povedal svojim učeníkom: „Kto chce ísť za mnou, nech zaprie sám seba, vezme svoj kríž a nasleduje ma. Lebo kto by si chcel život zachrániť, stratí ho, ale kto stratí svoj život pre mňa, nájde ho.“

*Zamyslenie*

Pohľad na kríž, na utrpenie ľudí, pohoršuje. Veď sme neboli stvorení pre utrpenie. Ako to, že trpíme, že trpia nevinní? Ako si to mohol dopustiť? Tak často je utrpenie kameňom úrazu v našej viere. Sme ešte mladí, utrpeniu sa nedá rozumieť a bude sa niekedy dať? Len jedno nám hovoríš: aby sme zostali s tebou, že ty všetkému rozumieš. Voláš nás, aby sme ti podali ruku, keď je nám ťažko, aby sme sa nechali tebou viesť. Aby sme s tebou bojovali proti utrpeniu, ktorému sa dá zabrániť, ak je to v našich silách a s tebou niesli utrpenie, ktorému sa zabrániť nedá. Uč nás Pane žiť vo svetle tvojho definitívneho víťazstva, veď ty si porazil smrť a utrpenie v našom živote nebude mať posledné slovo. Bude ho mať tvoja láska. Daj nám pochopiť, že je to často práve utrpenie, ktoré, ak ho žijeme s tebou, môže v nás hĺbiť studňu lásky.

*Ticho (príp. len s hudobným podkladom) a potom pieseň*

*Biblický úryvok (Lk 22, 54 – 61)*

Potom Ježiša zajali, odviedli a zaviedli do veľkňazovho domu. Peter šiel zďaleka za nimi. Keď uprostred nádvoria rozložili oheň a posadali si okolo neho, Peter si sadol medzi nich. Ako tak sedel pri svetle, všimla si ho ktorási slúžka, zahľadela sa naňho a povedala: „Aj tento bol s ním.“ Ale on ho zaprel: „Žena, nepoznám ho.“ O chvíľu si ho všimol iný a povedal: „Aj ty si z nich.“ Peter odpovedal: „Človeče, nie som.“ A keď prešla asi hodina, ktosi iný tvrdil: „Veru, aj tento bol s ním, veď je aj Galilejčan.“ Peter povedal: „Človeče, neviem, čo hovoríš.“ A vtom, kým ešte hovoril, zaspieval kohút. Vtedy sa Pán obrátil a pozrel sa na Petra...

*Zamyslenie*

Často som, Pane, slabý ako Peter. Ako mi je ťažké vyznať pred týmto svetom, že patrím ku tebe. Niekedy to veru nezvládnem. Radšej mlčím, či dokonca sa tvárim, že ku tebe a k tým kresťanom nepatrím. Pozeráš sa i na mňa. Bočím pred tvojím pohľadom. Prosím, daj mi silu, zachytiť tvoj pohľad. Ja si myslím, že ma odsudzuješ, lebo sám sa odsudzujem, a pritom ty sa na mňa pozeráš s milosrdenstvom – a túžbou stretnúť sa so mnou. Pane, nech pochopím tento tvoj pohľad!

*Ticho (príp. len s hudobným podkladom) a potom pieseň*

*Biblický úryvok (Jn 21, 1 – 4.7.9.15 – 17a)*

Potom sa Ježiš znova zjavil učeníkom pri Tiberiadskom mori. Boli spolu Šimon Peter, Tomáš, nazývaný Didymus, Zebedejovi synovia a iní dvaja z jeho učeníkov. Šimon Peter im povedal: „Idem loviť ryby.“ Povedali mu: „Pôjdeme aj my s tebou.“ (...) Keď sa už rozodnilo, stál Ježiš na brehu; ale učeníci nevedeli, že je to Ježiš. Učeník, ktorého Ježiš miloval, povedal Petrovi: „To je Pán.“ Len čo Šimon Peter počul, že je to Pán, pripásal si šaty - bol totiž nahý - a skočil do mora. Keď vystúpili na breh, videli rozloženú pahrebu a na nej položenú rybu a chlieb. Keď sa najedli, Ježiš sa opýtal Šimona Petra: „Šimon, syn Jánov, miluješ ma väčšmi ako títo?“ Odpovedal mu: „Áno, Pane, ty vieš, že ťa mám rád.“ Ježiš mu povedal: „Pas moje baránky.“ Opýtal sa ho aj druhý raz: „Šimon, syn Jánov, miluješ ma?“ On mu odpovedal: „Áno, Pane, ty vieš, že ťa mám rád.“ Ježiš mu povedal: „Pas moje ovce!“ Pýtal sa ho tretí raz: „Šimon, syn Jánov, máš ma rád?“ Petra zarmútilo, že sa ho tretí raz spýtal: „Máš ma rád?“, a povedal mu: „Pane, ty vieš všetko, ty dobre vieš, že ťa mám rád.“

*Zamyslenie*

Radšej by som pred tebou, Pane, ušiel – vždy keď ťa zapriem, zlyhám, padnem, zhreším... Radšej by som svoj hriech, či pád nejako najprv odčinil, zaplatil a až potom sa stretol s tebou! Ale nie, ty tu stojíš predo mnou, ja som tu pred tebou. Čakám, že ma vyhrešíš, že mi budeš všetko vyčítať, že ma odsúdiš, veď právom, nie? Ale ty tu si a pýtaš sa ma len na jediné, či ťa milujem! Ako ťažko je mi niečo povedať! Na lásku sa dá odpovedať iba láskou, hovorievala svätá Terézia z Lisieux. A i ja v hĺbke srdca cítim, že ťa milujem, že chcem ísť ďalej s tebou, ale hanbím sa, povedať ti to do očí. Daj mi odvahu vyznať ti svoju lásku, práve v takejto chvíli. Áno, Pane, len ticho ti hovorím, áno, ty vieš všetko, ty vieš, že ťa milujem, že ťa chcem milovať, že ťa chcem nasledovať. Z vlastných síl to však nedokážem. Nech je to tvoja milosrdná láska, ktorá mi bude znovu a zas dávať silu vstať a učiť sa milovať.

*Ticho (príp. len s hudobným podkladom) a potom pieseň*

*Biblický úryvok (Jn 15, 1 – 5, 14 – 17)*

Ja som pravý vinič a môj Otec je vinohradník. On každú ratolesť, ktorá na mne neprináša ovocie, odrezáva, a každú, ktorá ovocie prináša, čistí, aby prinášala viac ovocia. Vy ste už čistí pre slovo, ktoré som vám povedal. Ostaňte vo mne a ja vo vás. Ako ratolesť nemôže prinášať ovocie sama od seba, ak neostane na viniči, tak ani vy, ak neostanete vo mne. Ja som vinič, vy ste ratolesti. Kto ostáva vo mne a ja v ňom, prináša veľa ovocia; lebo bezo mňa nemôžete nič urobiť. Vy ste moji priatelia, ak robíte, čo vám prikazujem. Už vás nenazývam sluhami, lebo sluha nevie, čo robí jeho pán. Nazval som vás priateľmi, pretože som vám oznámil všetko, čo som počul od svojho Otca. Nie vy ste si vyvolili mňa, ale ja som si vyvolil vás a ustanovil som vás, aby ste išli a prinášali ovocie a aby vaše ovocie zostalo; aby vám Otec dal všetko, o čo ho budete prosiť v mojom mene. Toto vám prikazujem: Aby ste sa milovali navzájom.

*Záver (čítať rozjímavo, s pauzami, vhodné s hudobným podkladom, napr. gitary)*

Pane Ježišu, sme mladí, ale vyvolil si si nás, aby sme boli tvoji priatelia a aby sme tvoju milosrdnú lásku vnášali do prostredia v ktorom žijeme. Už chápem, že tvoja milosrdná láska sa spláca len našou milosrdnou láskou. Uč nás, aby sme mali odvahu túto tvoju milosrdnú lásku vtkávať do našich postojov, skutkov, aktivít. Aby sme sa od teba učili pozerať sa skrze túto milosrdnú lásku na svojich najbližších – rodičov, súrodencov, priateľov. Zapáľ v nás túžbu byť poslami tvojej milosrdnej lásky uprostred sveta, ktorý milosrdenstvom opovrhuje, lebo ťa nepozná. Nech podľa tejto milosrdnej lásky svet môže poznať tvoju pravú tvár, ale i ten najhlbší zmysel ľudského života – pravú lásku, ktorú nezničí ani smrť. Nech na nás neustále spočíva tvoja žehnajúca ruka a v srdci máme neustále istotu, že si stále s nami po všetky dni nášho života. Amen.

*Modlitba pred požehnaním*

Pane Ježišu, ty nás túžiš neustále sýtiť – posilňovať svojou prítomnosťou. Robíš tak skrze tak skrze eucharistický chlieb a skrze svoje slovo – evanjelium. Prosíme ťa, mocou svojho Svätého Ducha vzbudzuj v nás hlad po tebe, po tvojom Slove. Uč nás, aby sme v evanjeliu dokázali rozpoznať radostnú zvesť pre každodenný život. Aby sme v ňom stále viac poznávali tvoju Tvár, ktorá je Tvárou Otcovho milosrdenstva, aby sme ako Peter roznecovali v sebe túžbu byť stále viac tvojimi učeníkmi – učeníkmi a svedkami tvojho milosrdenstva. Amen.

Adorácie č. 10 až 18 prevzaté z: <https://narodnestretnutiemladeze.sk/odvazny-rok/>

## Adorácia “Odvaha skutočne žiť”

*Pieseň (ktorá je chválou Božieho konania a veľkosti, počas nej kňaz alebo diakon vyloží Oltárnu sviatosť)*

*Vyvyšujem teba Pane / Spievaj Pánovi (Taizé) / Úžasný je náš Boh*

*Úvod*

Pane, chceme si uvedomiť, že kľačíme pred tebou, ktorý si živým Bohom. Bohom, ktorý nás stvoril a nekonečne nás miluje. Ten istý Boh – Ježiš Kristus, ktorý prišiel pred 2000 rokmi na zem a žil s apoštolmi, ten, ktorý je od večnosti u Otca a ktorý nás sprevádza počas celých dejín, prítomný v Eucharistii. Ďakujem ti Bože, že môžeme byť tak blízko pri tebe, že môžeme s tebou tancovať tanec lásky a hovoriť ti o situáciách, túžbach i starostiach nášho života. Vkladáme do teba svoju nádej. Chceme spolu s naším predchodcom Jánom Krstiteľom vykročiť k premene nášho života. Túžime nájsť odvahu na zmenu, dovoliť Boží pohyb v nás. Preto si, Pane, dnes chceme pred tebou obnoviť svoje krstné zasvätenie, zriecť sa toho, čo nám bráni prijať zmenu k Božiemu životu, vyznať vieru v teba a tvoju moc, ako i prosiť o posilu na cestu premeny. Tak sa teda najprv otvárame tvojej prítomnosti a chceme ti ďakovať a chváliť ťa. Lebo veľké veci mi urobil ten, ktorý je mocný a sväté je jeho meno… (Lk 1, 49)

Spoločne volajme – Vďaka ti, Pane.

Mocný Bože, ďakujem,

že ty veľký vstupuješ do dejín človeka i mojich vlastných dejín. Ľ: Vďaka ti, Pane.

že si Boh, ktorý hovoril k prorokom i našim predchodcom. Ľ: Vďaka ti, Pane.

že si Boh, ktorý pozná môj rodokmeň, pozná moju rodinu, jej ťažkosti i radosti. Ľ: Vďaka ti, Pane.

že si Boh, ktorý sa dotýka členov mojej rodiny, môjho národa, sveta a preto som ťa i ja sám mohol spoznať. Ľ: Vďaka ti, Pane.

že si Boh, ktorý konal viditeľným spôsobom vo svätých. Ľ: Vďaka ti, Pane.

že si Boh, ktorý vylieva svoju milosť, silu, lásku a život vo sviatostiach. Ľ:Vďaka Ti Pane

že si Boh, ktorý stále uzdravuje, tak ako uzdravil sýrčana Námana, slepca Bartimeja, že uzdravuješ aj dnes. Ľ: Vďaka ti, Pane.

že si Boh, ktorý vzkriesil z mŕtvych Jairovu dcéru, Lazára, a aj nás kriesiš k novému životu. Ľ: Vďaka ti, Pane.

že si Boh, ktorý má záujem o mňa osobne a pozýva ma k životu. Ľ: Vďaka ti, Pane.

Poďakujme Bohu v tichosti za veci, ktoré nám daroval…

*(chvíľa ticha)*

*Pieseň (kajúceho charakteru, s prosbou o slobodu, očistenie…)*

*Ježišova modlitba (Pane Ježišu Kriste, Synu Boží, zmiluj sa nado mnou hriešnym) / Dotkni sa mojich očí, Pane / Môj hriech, tvoj kríž*

Ježišu, Jánov otec Zachariáš videl v tvojom pozvaní skôr prekážky a chcel ďalšie dôkazy: “Podľa čoho to poznám? Veď ja som starec…” (Lk 1,19). Vzal si mu na deväť mesiacov reč, aby menej hovoril a viac vnímal, čo konáš. My sme pred chvíľou vyznali pred tvojou tvárou tvoju veľkosť a konanie v našich životoch. Teraz sa chceme zriecť všetkých „nedá sa“, „nechce sa mi“, „neverím“, „nie je to možné“. Chceme to napísať na „Zachariášovu tabuľku“ a chceme sa toho zriecť, aby sme mohli prijať život. Úplne zmy zo mňa moju vinu a očisť ma od hriechu. Stvor vo mne srdce čisté a v mojom vnútri obnov ducha pevného. (Ž 51, 4.12)

*Spoločne volajme – Zriekam sa, Pane.*

Ježišu zriekam sa všetkej lenivosti a pohodlnosti, ktorá mi bráni prijať tvoje pozvanie. Ľ: Zriekam sa, Pane.

každého hriechu, náklonnosti k nemu. Ľ: Zriekam sa, Pane.

každej škodlivej a negatívnej závislosti na veciach, osobách a látkach. Ľ: Zriekam sa, Pane.

každej slepoty, hluchoty a nevšímavosti voči tvojmu konaniu a tvojmu Slovu. Ľ: Zriekam sa, Pane.

každého strachu a obáv. Ľ: Zriekam sa, Pane.

každej mylnej predstavy, túžby, plánu a potešenia, ktoré mi neprinášajú skutočný život. Ľ: Zriekam sa, Pane.

všetkého hnevu, neodpustenia, pocitov viny, ktoré mi bránia prijať tvoju lásku. Ľ: Zriekam sa, Pane.

všetkých pochybností a pocitov, ktoré mi znemožňujú vykročiť na cestu života, ku ktorej ma pozývaš. Ľ: Zriekam sa, Pane.

každej nerozhodnosti, váhavosti a nevery. Ľ: Zriekam sa, Pane.

všetkých negatívnych pút minulosti. Ľ: Zriekam sa, Pane.

*Zachariášova tabuľka*

Napíšme na papier (Zachariášovu tabuľku) všetko to, čo nám bráni uveriť, prijať a vykročiť za Božím pozvaním. Popísané papiere sa vložia do košíka pred Eucharistiou.

*(chvíľa ticha)*

*Pieseň (vyjadrujúca dôveru a odovzdanosť Pánovi)*

*V mojom srdci znie / Moja múdrosť (Taizé) / V smelej dôvere*

Ján zacítil život už vtedy, keď sa stretol s tebou milovaný Ježišu – on v lone Alžbety a ty v lone Márie. Tam začal príbeh jeho odpovede na tvoje pozvanie. Potom ti pripravoval cestu, keď krstil v Jordáne a povedal o tebe, že budeš krstiť Duchom Svätým, a rovnako aj svojim učeníkom ukázal na teba ako na baránka, ktorý dáva skutočný život. Dokonca i sám vydal svedectvo pravde a vzkrieseniu s hlavou na striebornej mise. My teraz spolu s ním, s apoštolmi, s celou Cirkvou i našimi predkami chceme vyznať vieru a dôveru v teba. Vyznať, že ty môžeš konať v našom živote. Pane, a ku komu by sme išli? Ty máš slová večného života. A my sme uverili a spoznali, že ty si Boží Svätý. (Jn 6, 68 – 69)

*Spoločne volajme – Verím a dôverujem ti.*

Bože verím a dôverujem ti,

že ty si Boh, ktorý konal a koná v dejinách, Cirkvi a v životoch ľudí, i v tom mojom. Ľ: Verím a dôverujem ti.

že si živým Bohom, ktorý má moc uzdravovať a kriesiť, odpúšťať a dávať život. Ľ: Verím a dôverujem ti.

že si živým Bohom, ktorý je veľký a mocný a zároveň i osobný a milujúci a chceš byť mojím najbližším priateľom a sprievodcom. Ľ: Verím a dôverujem ti.

že ma osobne miluješ a prijímaš. Ľ: Verím a dôverujem ti.

že si Bohom, ktorý koná aj keď to ja sám nevidím alebo necítim. Ľ: Verím a dôverujem ti.

že ty konáš v mojej rodine a že všetko máš vo svojich rukách. Ľ: Verím a dôverujem ti.

že mi môžeš dať nesmiernu plnosť života, ku ktorej ma aj osobne pozývaš. Ľ: Verím a dôverujem ti.

že máš pre mňa plán lásky, slobody a radosti. Ľ: Verím a dôverujem ti.

že mi odpúšťaš a uzdravuješ ma. Ľ: Verím a dôverujem ti.

že ma robíš schopným byť svätým a požehnaním pre druhých. Ľ: Verím a dôverujem ti.

že ma čakáš v nebi s tvojou Matkou Máriou a so všetkými svätými. Ľ: Verím a dôverujem ti.

*Vyznajme teraz v tichosti Bohu svoju vieru a dôveru v neho… (chvíľa ticha)*

*Pieseň (prosby, dôvery, odovzdania sa)*

*Môj Pán, mojou silou je / Prosíme ťa, Bože (Taizé) / Dnes chcel by som ti dať*

Pane, tak ako si nás obmyl a znovuzrodil vo vode krstu, tak ti ďakujeme, že nás teraz obmývaš od všetkých našich strachov a prekážok na ceste k tebe a k novému životu. Zároveň nás vodou viery polievaš, aby sme boli nádhernými stromami v tvojej záhrade, prinášajúcimi to najrozmanitejšie ovocie. Preto ťa chceme prosiť, aby sa odvaha k zmene, ohlásená Jánom Krstiteľom, stala v našom živote realitou. Ja som prišiel, aby mali život a aby ho mali hojnejšie. (Jn 10, 10)

*Spoločne volajme – Prosíme ťa, Pane.*

Pane, prosíme ťa,

aby sme mali odvahu vykročiť k novému životu Ľ: Prosíme ťa, Pane.

aby sme mali odvahu zanechať všetko, čo nám bráni žiť plnosť. Ľ: Prosíme ťa, Pane.

aby sme, podobne ako Ján, mali odvahu vykročiť z radu a byť takými, akými nás pozývaš byť, a mali odvahu čerpať silu zo sviatostí. Ľ: Prosíme ťa, Pane.

aby sme mali odvahu čítať Božie Slovo a žiť podľa neho. Ľ: Prosíme ťa, Pane.

aby sme mali odvahu nechať sa inšpirovať životmi svätých. Ľ: Prosíme ťa, Pane.

aby sme mali odvahu žiť nové čisté vzťahy. Ľ: Prosíme ťa, Pane.

aby sme mali odvahu žiť v spoločenstve s inými a v Cirkvi. Ľ: Prosíme ťa, Pane.

aby sme mali odvahu vyznávať vieru životom a skutkami lásky v každodenných situáciách tam, kde sme. Ľ: Prosíme ťa, Pane.

aby sme boli vytrvalí a verní a nedali sa odradiť nepochopením, ťažkosťami, vlastnými zlyhaniami a zlým príkladom iných. Ľ: Prosíme ťa, Pane.

*Každý teraz môže pridať svoje vlastné spontánne prosby…*

*(chvíľa ticha)*

*Žalm 23 – Dobrý pastier*

Pán je môj pastier, nič mi nechýba: pasie ma na zelených pašienkach.

Vodí ma k tichým vodám, dušu mi osviežuje.

Vodí ma po správnych chodníkoch, verný svojmu menu.

I keby som mal ísť tmavou dolinou, nebudem sa báť zlého, lebo ty si so mnou.

Tvoj prút a tvoja palica, tie sú mi útechou. Prestieraš mi stôl pred očami mojich protivníkov.

Leješ mi olej na hlavu a kalich mi napĺňaš až po okraj.

Dobrota a milosť budú ma sprevádzať po všetky dni môjho života.

A budem bývať v dome Pánovom mnoho a mnoho dní.

Sláva Otcu i Synu i Duchu Svätému.

Ako bolo na počiatku, tak nech je i teraz i vždycky i na veky vekov. Amen

*Pieseň*

*Ctíme túto sviatosť slávnu*

*Modlitba pred požehnaním*

Milovaný Bože, odovzdávame sa ti celí. Dávame ti svoje ruky, nohy, ústa, uši, oči, celé svoje telo, svoju psychiku, svoj rozum i svojho ducha a ďakujeme ti, že nás pozývaš k novému vzkriesenému životu. Ďakujeme ti za tvoju dôveru. Prosíme ťa – na príhovor svätého Jána Krstiteľa – urob nás schopnými a odvážnymi zmeniť sa, nasledovať ťa a vydávať svedectvo o plnosti života.

O to ťa prosíme skrze Krista nášho Pána. Amen

*Pieseň*

*Ty ma nesieš sám / Až do konca dní*

## Adorácia “Nauč nás počúvať a konať v plnej dôvere v teba!”

*Pieseň*

*(vzývanie Ducha Svätého, počas nej kňaz alebo diakon vyloží Oltárnu sviatosť)*

*Duchu Svätý, volám – „Príď!“*

*Úvod*

Kňaz alebo diakon: Pane Ježišu Kriste, prítomný v Najsvätejšej Sviatosti oltárnej! Kľačíme v plnej pokore pred tebou a vyznávame našu slabosť a ľudskú krehkosť. Nedokážeme slovami vyjadriť to, čo vlastne v tejto chvíli cítime, no vieme, že máme za čo prosiť a za čo odprosovať. Uvedomujeme si, že mnohokrát v ťažkých krízových situáciách nášho života ťa nedokážeme počúvať a konať podľa tvojej vôle. Nedokážeme ti dôverovať, a preto hľadáme riešenia v ľudskej sile, a v tom čo nám káže rozum a nie srdce. Máme málo odvahy obetovať ti všetko, odovzdať ti naše životy a všetko, čo konáme. Spoliehame sa len na seba samých, na našich priateľov a na okolitý svet...

*Môžu pokračovať mladí:* Pane Ježišu, zabúdame na teba. Zabúdame na to, aby sme ťa počúvali a konali podľa tvojich slov. V tejto chvíli chceme počúvať, čo nám hovoríš. Chceme sa učiť od teba konať v našom živote tak, aby sme všetko odovzdali tebe a dôverovali v tvoju lásku k nám, v ktorej nám dávaš všetko, čo potrebujeme. Chceme sa odpútať od toho, čo nám ponúka svet a čo nám káže rozum, a počúvať, čo nám hovorí srdce… To, čo nám hovoríš ty, tvoje srdce plné lásky k nám. Pane, prosíme ťa, ako sme aj v úvode spievali a prosili, zošli na nás Ducha Svätého, naplň nás ohňom svojej lásky, aby sme si v tejto chvíli, pokorne kľačiaci pred tebou v tvojej prítomnosti uvedomili, že to, čo nám dávaš, nie je žiaden odpad, či opotrebované veci, ale len to najlepšie - „najlepšie víno“, ktoré potešuje každého jedného z nás.

*Pieseň*

*Náš Boh (Vodu na víno meníš)*

*Z Písma (Jn 2, 1 – 11)*

Počúvajme slová svätého evanjelia podľa Jána o zázraku Pána Ježiša na svadobnej hostine v Káne Galilejskej.

*Zamyslenie (môžu čítať striedavo chlapec a dievča)*

CH: Ďalšia ťažká situácia v mojom živote. Neviem ako ďalej. Strácam všetko a všetkých okolo seba a nevidím žiadne východisko. Neviem ako riešiť problémy môjho života. Znova a znova padám do tých istých problémov a hriechov. Zdá sa, že to nemá význam, nemá to zmysel. Neviem to zmeniť... Nedokážem to zmeniť! Ja sám sa neviem zmeniť! Alebo sa nechcem zmeniť??? Áno, ja sám to nedokážem. Potrebujem pomoc! No, kto pomôže? Najlepší priateľ? Niekto z rodiny? Moja vlastná sila alebo vedomosti?

D: Počúvajúc úryvok z Evanjelia podľa Jána o svadbe v Káne Galilejskej ma Pán učí rozmýšľať inak. Hľadieť na veci nielen mojím vlastným ľudským pohľadom, ale nechať priestor v mojom živote aj Božiemu pohľadu na moju situáciu. Uvedomujem si, že mám nasledovať vzor, Pannu Máriu – služobnicu. Prijať vzor ženy, ktorá v každej situácii života bola naplnená odvahou a dôverou… Preto, Pane Ježišu, chcem teraz spoznať, čo mám robiť a ako konať.

CH: Možno podobne ako ja v mojom živote, rozmýšľali aj ženích, nevesta a rodinní príslušníci, keď sa im minulo víno. Svadba bez vína! Čo ponúkneme hosťom? Kto nám pomôže? Ako to bude ďalej? Taká hanba!!! Dosť vážna situácia a neprichádza žiadna odpoveď na mnohé otázky, ba ani žiadny sused, priateľ, ktorý by pomohol.

D: A tu zaznie hlas, hlas nežný, hlas plný pokory a lásky. Hlas skromnej služobnice. A prosí, aby sme počúvali jej syna. Hlas ženy, matky, ktorá veľmi dobre vie, čo potrebujeme, preto hovorí: „Urobte všetko, čo vám povie.“

CH: No prichádza ďalšia otázka, už toľká v mojom živote. A pomôže to? A čo ak to nevyjde? Ako ďalej?

D: Ale ja nemám, čo stratiť. Toľkokrát som sa už spoliehal na seba, je najvyšší čas naučiť sa počúvať nežný hlas ženy – matky a konať.

CH: Z obyčajnej vody víno? To je nemožné!

D: Počúvať znamená byť aj odvážny, prijať všetko, čo chceš, Pane, a dôverovať, že dáš len to, čo najviac potrebujem. Preto ťa, Pane, v tejto chvíli v plnej dôvere prosím, aby si môj život naplnený „obyčajnou vodou“ premenil na to „najlepšie víno“. Túžim po tom, Pane, aby som bol uzdravený, premenený…, aby som sa nespoliehal na seba, ale viac nechával priestor v mojom živote pre teba. Chcem, aby si mi pomohol urobiť všetko, čo mi prikážeš, aby som sa tak stal lepším.

*Kňaz alebo diakon:* Pane Ježišu Kriste, preto teraz spolu s Dávidom, slovami jeho modlitby, ťa spoločne prosíme, aby si vypočul naše prosby a naše žiadosti, aby si usmerňoval naše kroky a preukazoval v našom živote tvoje milosrdenstvo. Pokorne ťa prosíme, chráň nás a daj, aby sme počúvali teba a v plnej dôvere a s odvahou sa vzdialili a chránili sa od hriechov a ľudských slabostí, a tak uzreli tvoju tvár.

*(chvíľa ticha)*

*Žalm 17 – Dávidova modlitba*

*(počas prednesu žalmu môže v pozadí znieť jemná hudba)*

Vypočuj, Pane, moju spravodlivú žiadosť, všimni si moju prosbu pokornú.

Nakloň sluch k mojej modlitbe, čo plynie z perí úprimných.

Nech z tvojej tváre vyjde rozsudok o mne; tvoje oči vidia, čo je správne.

Skúmaj moje srdce i v noci ma navštív, skúšaj ma ohňom a nenájdeš vo mne neprávosť.

Moje ústa nehrešia, ako robia ľudia zvyčajne. Podľa slov tvojich perí vyhýbam sa cestám násilníkov.

Pevne drž moje kroky na svojich chodníkoch, aby moje nohy nezakolísali.

K tebe, Bože, volám, lebo ty ma vyslyšíš. Nakloň ku mne sluch a vypočuj moje slová.

Ukáž svoje predivné milosrdenstvo, ty, čo pred protivníkmi pravicou zachraňuješ dôverujúcich v teba. Chráň ma ako zrenicu oka, skry ma v tôni svojich perutí pred bezbožnými, čo ma sužujú.

Obkľučujú ma nepriatelia, zatvárajú si bezcitné srdcia, ich ústa spupne hovoria.

Už pristupujú a už ma zvierajú, očami sliedia, ako by ma na zem zrazili.

Sú ako lev pripravený na korisť, ako levíča, čo čupí v úkryte.

Povstaň, Pane, predíď ich a zraz, svojím mečom mi zachráň život pred bezbožným,

svojou rukou pred smrteľníkmi, Pane, pred smrteľníkmi, ktorým sa podiel života končí na zemi.

Zo svojich zásob im naplň žalúdok, nech sa nasýtia ich synovia

a čo nezjedia, nech prenechajú svojim deťom.

Ja však v spravodlivosti uzriem tvoju tvár a až raz vstanem zo sna, nasýtim sa pohľadom na teba.

Sláva Otcu i Synu i Duchu Svätému. Ako bolo na počiatku, tak nech je i teraz i vždycky i na veky vekov. Amen

*Kňaz alebo diakon:* Pane a Bože nás, Ježišu Kriste, tieto slová žalmu nám otvárajú oči a dodávajú odvahu. Prinášajú nám svetlo do tmy nášho života. Vidíme tvoju lásku k nám. Pociťujeme, že ak ťa dokážeme počúvať, tak nám dávaš všetko. Všetko, čo potrebujeme k životu. Uvedomujeme si, že si dokonalá Láska, si Svätý Boh a vo všetkom taký dobrý a štedrý k nám.

*Pieseň*

*Do tmy na svet*

*(chvíľa ticha)*

Kňaz alebo diakon: Pane Ježišu, skôr než vykročíme do každodenného života s tvojím požehnaním a budeme sa učiť počúvať tvoj hlas, prosíme ťa, daj nám dostatok síl na to, aby sme sa pripodobňovali našej nebeskej Matke, Panne Márii, a stali sa spolu s ňou i my tvojimi služobníkmi. Chceme sa učiť od nej byť vždy odvážnymi a dôverovať v teba, aby sa tak i v našom živote naplnila tvoja vôľa. Preto ťa v tejto chvíli, spolu s našou nebeskou Matkou Pannou Máriou, velebíme a prosíme ťa – nezabúdaj na nás, ale svojím požehnaním nás chráň v ťažkostiach nášho života.

*Magnifikat*

Velebí moja duša Pána a môj duch jasá v Bohu, mojom Spasiteľovi,

lebo zhliadol na poníženosť svojej služobnice.

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, a sväté je jeho meno

a jeho milosrdenstvo z pokolenia na pokolenie s tými, čo sa ho boja.

Ukázal silu svojho ramena, rozptýlil tých, čo v srdci pyšne zmýšľajú.

Mocnárov zosadil z trónov a povýšil ponížených.

Hladných nakŕmil dobrotami a bohatých prepustil naprázdno.

Ujal sa Izraela, svojho služobníka, lebo pamätá na svoje milosrdenstvo,

ako sľúbil našim otcom, Abrahámovi a jeho potomstvu naveky.

*Modlitba za Svätého Otca*

*Pieseň*

*Ctíme túto sviatosť slávnu*

*Modlitba pred požehnaním*

Milovaný Ježišu vo vznešenej Oltárnej sviatosti, v našich slabostiach a beznádejných situáciách nám veľakrát ukazuješ správnu cestu. Premieňaš naše životy, ako si na svadbe v Káne premenil obyčajnú vodu na dobre víno. Na príhovor našej nebeskej matky Márie ťa prosíme, daj nám odvahu počúvať každé tvoje slovo, aby sme v plnej dôvere v teba kráčali na našej ceste odvážneho ohlasovania tvojej lásky.

Lebo ty žiješ a kraľuješ na veky vekov. Amen

## Adorácia “Odvaha žiť vo svet(l)e”

*Pieseň*

*(vzývanie Ducha Svätého, počas nej kňaz alebo diakon vyloží Oltárnu sviatosť)*

*Duchu Svätý, volám – „Príď!“*

*Úvod*

Kňaz alebo diakon:

Pane, sme tu teraz pre tebou, chceme sa s tebou rozprávať, počúvať tvoje slová, ako Nikodém, v ktorého srdci horela veľká túžba stretnúť sa s tebou, s učiteľom, o ktorom bol presvedčený, že ho poslal Boh.

Ako Mojžiš vyzdvihol hada na púšti, aby bol znamením Božej záchrany pre Izraelitov, tak nebeský Otec vyzdvihol svojho Syna na kríži, aby bol Spasiteľom a Záchrancom celého ľudstva, aj nás, ktorí tu teraz kľačíme pred tebou. Teraz chceš, Pane, aby sme ťa všetci vyzdvihli vo svojom živote, aby si bol našim Pánom a Učiteľom.

Skrúšene pred tebou vyznávame, že nám neraz chýba odvaha vyznať verejne to, čo nám srdce hovorí, že si náš Boh a Spasiteľ, ktorý prišiel na tento svet. Radšej chceme zostať skrytí, anonymní a prežívať vieru neviditeľne pre tento svet. Potom však nemôžeme naplniť tvoj príkaz, aby sme boli svetlom sveta a soľou zeme.

Skrúšene pre tebou vyznávame, že aj my neraz podľahneme pokušeniu zostať na povrchu, chýba nám odvaha premýšľať, ísť do hĺbky našej viery, rozprávať o veciach nebeských. A predsa aj nám, svojim učeníkom, dnes hovoríš to, čo si povedal pred 2000 rokmi svojim učeníkom: „Zatiahnite na hlbinu.“

*Michel Quist: Bolo by to také ľahké, Pane… (môžu čítať striedavo chlapec a dievča)*

CH: Bolo by to také ľahké poddať sa skľúčenosti a odieť ju do dobrých a zbožných úmyslov, zabudnutých povinností a nedostatočnej viery.

D: Bolo by to ľahšie, Pane, zostať bokom a viac sa nezašpiniť, pozerať sa na iných, ako sa bijú a diskutujú, poradiť im a poľutovať, posudzovať ich a modliť sa za nich.

CH: Bolo by to také ľahké sadnúť si a obviazať rany po ťažkých bojoch, nechať si odpočinúť nohy, ruky, hlavu a srdce, unavené, a užívať si pokoj ďaleko od bojového hluku, konečne počúvať ticho, v ktorom, ďaleko od vravy, ako sa vraví, sa ty prihováraš verným.

*Kňaz alebo diakon:* Milý môj, neprijímam tvoju demisiu, vraví Pán. Nepočúvaj tie hlasy, to nie sú hlasy odo mňa. Nikdy nezaujmem tvoje miesto, lebo Ja som ti ho dal. Nič sa neurobí bez teba a bez tvojich bratov, pretože chcem, aby ste všetci boli zodpovední za človeka i za svet. Ale nič sa neurobí bezo mňa... A možno na to si občas zabudol!

*(chvíľa ticha)*

*Spoločne volajme – Odprosujeme ťa, Pane.*

Keď iných odradilo od viery naše neporiadne žitie viery… Ľ: Odprosujeme ťa, Pane.

Keď sme príliš rýchlo posudzovali a odsudzovali iných podľa ich správania, hoci sme nevideli do ich vnútra... Ľ: Odprosujeme ťa, Pane.

Keď sme boli netrpezliví a neochotní ich vypočuť... Ľ: Odprosujeme ťa, Pane.

Keď nám chýbala odvaha rozprávať sa s druhými o tebe a o duchovných veciach... Ľ: Odprosujeme ťa, Pane.

Keď sme sa hanbili, že sme tvojimi učeníkmi... Ľ: Odprosujeme ťa, Pane.

Keď sme boli nepozornými poslucháčmi Božieho slova a tvojej náuky Ľ: Odprosujeme ťa, Pane.

Keď sme ľahkovážne vystavovali bielu tuniku posväcujúcej milosti v našej duši príležitosti k hriechu... Ľ: Odprosujeme ťa, Pane.

Kňaz alebo diakon: Nebeský Otče, ty miluješ celý svet a nechceš, aby niekto zahynul, ale túžiš, aby každý získal večný život. Ďakujeme, že nám vo svojom Synovi, Ježišovi Kristovi, odpúšťaš naše previnenia a prijímaš nás za svojich synov a dcéry.

*Žalm 138 – Od Dávida*

Kňaz alebo diakon: Oslavujme teraz Pána slovami žalmu, lebo on nám dáva odvahu žiť v tomto svete ako jeho učeníci.

Chcem ťa, Pane, oslavovať celým srdcom, že si vypočul slová mojich úst.

Budem ti hrať pred tvárou anjelov, vrhnem sa na tvár pred tvojím svätým chrámom.

Tvoje meno budem oslavovať, pretože si milosrdný a verný

a nadovšetko si zvelebil svoje meno a svoje prisľúbenia.

Vždy si ma vyslyšal, keď som ťa vzýval, a rozmnožil si vo mne odvahu.

Oslavovať ťa budú, Pane, všetci králi zeme, lebo počuli slová tvojich úst.

Budú ospevovať Pánove cesty, lebo veľká je Pánova sláva;

vznešený je Pán, a predsa zhliada na pokorného, pyšného však zďaleka pozná.

Aj keby som mal prejsť súžením, ty ma pri živote zachováš

a svoju ruku vystrieš proti hnevu mojich nepriateľov;

zachráni ma tvoja pravica.

Pán za mňa dielo dokončí. Pane, tvoje milosrdenstvo je večné; neopusť dielo svojich rúk.

Sláva Otcu i Synu i Duchu Svätému.

Ako bolo na počiatku, tak nech je i teraz i vždycky i na veky vekov. Amen

*Kňaz alebo diakon:* Pán Ježiš pripomína Nikodémovi pri stretnutí: „Každý, kto koná pravdu, ide na svetlo, aby bolo vidieť, že svoje skutky koná v Bohu.“ Každý z nás teraz dostane sviecu, zatiaľ nezažatú... Prosme Boha, aby sme sa nebáli svietiť tomuto svetu.

*(všetci účastníci dostanú sviecu/kahanček)*

Spoločne volajme – Pomôž nám, Pane, konať skutky svetla.

Voči tým, ktorí možno aj sú pokrstení, ale majú strach priznať sa ku Kristovi verejne: Ľ: Pomôž nám, Pane, konať skutky svetla.

Pri rozhovoroch a stretnutiach s našimi blízkymi, priateľmi ale aj úplne cudzími ľuďmi: Ľ: Pomôž nám, Pane, konať skutky svetla.

Pri hľadaní nových foriem evanjelizácie: Ľ: Pomôž nám, Pane, konať skutky svetla.

Pri pokušení, že viera a kresťanstvo sú len niečim vnútorným, neviditeľným, zatajeným: Ľ: Pomôž nám, Pane, konať skutky svetla. Keď sme naplnení Božou milosťou a radosťou zo stretnutia s tebou vo sviatostiach, pri modlitbe alebo pri čítaní Božieho slova: Ľ: Pomôž nám, Pane, konať skutky svetla.

*Žalm 27 – Dávidov žalm*

(zaspievať na spôsob žalmu pri svätej omši, počas neho si všetci zapália svoje sviece od zažatého paškálu)

Refrén: Pán je moje svetlo a moja spása.

Pán je moje svetlo a moja spása, koho sa mám báť?

Pán je ochranca môjho života, pred kým sa mám strachovať? R:

Aj keby sa proti mne postavili šíky, moje srdce sa nezľakne.

Aj keby proti mne vzbĺkol boj, zotrvám v dôvere. R:

On ma vo svojom stane schová v deň nešťastia,

ukryje ma v skrýši svojho príbytku a postaví ma vysoko na skalu. R:

Pane, ja hľadám tvoju tvár. Neodvracaj svoju tvár odo mňa,

neodkláňaj sa v hneve od svojho služobníka. R:

*(chvíľa ticha)*

*Obnovenie krstných sľubov*

Kňaz alebo diakon: Pán Ježiš pri stretnutí Nikodéma vyzýva, aby sa narodil z vody a z Ducha. Pane Ježišu, my sme prijali tvojho Svätého Ducha vo sviatosti krstu. V tejto chvíli chceme obnoviť náš záväzok žiť v tomto svete ako syn a dcéra nebeského Otca, ktorý tak veľmi miluje každého jedného z nás, že poslal svojho Syna, aby nikto z nás nezahynul, ale aby mal večný život.

(Všetci so zažatými sviecami čítajú nahlas – text majú vytlačený pred sebou, alebo sa premieta na plátno.)

Bože, Otče, som šťastný, že som tvojím synom, tvojou dcérou,

bratom a sestrou tvojho Syna Ježiša Krista,

chrámom Ducha Svätého a členom svätej katolíckej Cirkvi.

Zo srdca ti ďakujem za túto nesmiernu milosť.

Pri spomienke na svoj krst znovu sa zriekam zlého ducha

aj všetkých jeho skutkov a všetkých pokušení

a vyznávam svoju vieru i vieru tvojej Cirkvi:

Verím v teba, Bože, Otče všemohúci,

Stvoriteľ neba i zeme.

Verím v Ježiša Krista, tvojho Syna a nášho Pána,

narodeného z Márie Panny, umučeného a pochovaného,

ktorý vstal z mŕtvych a sedí po tvojej pravici.

Verím v Ducha Svätého, vo svätú katolícku Cirkev,

v spoločenstvo svätých, v odpustenie hriechov,

vo vzkriesenie tela a v život večný.

Toto je viera moja, toto je viera Cirkvi.

Túto vieru vyznávam a ona je mojou slávou v Ježišovi Kristovi, našom Pánovi.

Amen.

*Pieseň*

*Nohy jeleníc*

*Modlitba za Svätého Otca*

*Pieseň Ctíme túto sviatosť slávnu*

*Modlitba pred požehnaním*

Pane Ježišu vo vznešenej Oltárnej sviatosti, ďakujeme ti za tento vzácny čas s tebou, za rozhovor s naším priateľom a učiteľom. Daruj nám odvahu neostať na povrchu ale ísť na hĺbku, daruj nám odvahu rozmýšľať o tebe a o nebi, odvahu nehanbiť sa za teba a žiť v tomto svete ako tvoji učeníci a ako deti svetla. Lebo ty žiješ a kraľuješ na veky vekov. Amen

## Adorácia “Odvaha k pravde”

*Pieseň (počas nej kňaz alebo diakon vyloží Oltárnu sviatosť)*

*Pane, smädní sme po tebe*

*Úvod*

Kňaz alebo diakon: Náš dobrý a milujúci Ježiš, prichádzame k tebe z hluku a nepokoja tohto sveta. Je v ňom toľko možností a príležitostí ako uhasiť smäd nášho srdca. Veru, musíme si pravdivo priznať, že toľkokrát sme už skúšali napiť sa z pohára, ktorý nám podáva tento svet. Ale znova a znova sme sa presvedčili, že sme boli ešte viac smädní.

Preto kľačíme pred tebou, prítomným v Eucharistii, aby sme ťa ešte raz a znova poprosili: „Daj nám takej vody, aby sme už neboli smädní...“ Veď kto sa napije z vody, ktorú mu ty dáš, nebude žízniť naveky.

Úprimne ti opakujeme, že ťa chceme vyznávať ako jediný prameň živej vody. Veľmi túžime po niekom, kto nás zachráni pred lákavým, ale prázdnym prúdom tohto sveta. Veríme, že si to ty, kto sa i v tejto chvíli rozpráva s nami.

Chceme sa ti v tejto chvíli klaňať v Duchu a pravde. Chceme byť odvážne otvorení pre pravdu o tebe i o sebe. Veď pravda nás oslobodí. Chceme spoznať pravdu o svojej hriešnosti i nedokonalosti a tak nájsť svoju hodnotu. Chceme poznať pravdu o tvojej kráse a žiť z tohto prameňa. Prijmi nás pokorných duchom a skrúšených srdcom...

*Pieseň*

*Náš Boh (Vodu na víno meníš)*

 *Z Písma (1Jn 1,8 – 2,6)*

Ak hovoríme, že nemáme hriech, klameme sami seba a nie je v nás pravda. Ale ak vyznávame svoje hriechy, on je verný a spravodlivý: odpustí nám hriechy a očistí nás od každej neprávosti. Ak hovoríme, že sme nezhrešili, jeho robíme luhárom a nie je v nás jeho slovo. Deti moje, toto vám píšem, aby ste nehrešili. A keby niekto zhrešil, máme u Otca zástancu: Ježiša Krista, spravodlivého. On je zmiernou obetou za naše hriechy; a nielen za naše, ale aj za hriechy celého sveta. Podľa toho vieme, že sme ho poznali, ak zachovávame jeho prikázania. Kto hovorí: "Poznám ho," a nezachováva jeho prikázania, je luhár a niet v ňom pravdy. Kto však zachováva jeho slovo, v tom je Božia láska naozaj dokonalá. A podľa toho vieme, že sme v ňom. Kto hovorí, že ostáva v ňom, má aj sám žiť, ako žil on.

*(chvíľa ticha)*

*Túžba po pravde o sebe a po Božom milosrdenstve*

*(podľa Ch. de Foucaulda)*

*Spoločne volajme – Zostaň s nami, Pane.*

Pane, ty prebývaš v nás a napriek tomu sa pred tvojou tvárou dopúšťame mnohých nedokonalostí a nesčíselných chýb v myšlienkach, slovách a skutkoch. Ľ: Zostaň s nami, Pane.

Pane, sme zhrození, keď sa pravdivo pozeráme na svoje slabosti a chce sa nám zvolať s apoštolom Petrom: „Odíď odo mňa, lebo som človek hriešny.“ Ľ: Zostaň s nami, Pane.

Tvoja prítomnosť nám však dáva odvahu, aby sme volali s emauzskými učeníkmi: „Zostaň s nami, Pane, lebo sa zvečerieva.“ Ľ: Zostaň s nami, Pane.

Sme ponorení do temnoty hriechu a svetlo spásy môže prísť jedine od teba. Daj sa nám napiť takej vody, aby sme už neboli smädní. Ľ: Zostaň s nami, Pane.

Zostaň s nami, Pane, lebo sme ľudia hriešni. Ľ: Zostaň s nami, Pane.

Kňaz alebo diakon: Zostaň s nami, Pane Ježišu, lebo sa zvečerieva; sprevádzaj nás životom, roznecuj naše srdce a zobúdzaj v ňom nádej, aby sme ťa so svojimi bratmi a sestrami poznávali v Písme a pri lámaní chleba. Lebo ty si Boh – prameň živej vody a poznania pravdy, ty žiješ a kraľuješ s Bohom Otcom v jednote s Duchom Svätým po všetky veky vekov. Amen.

*Pieseň*

*Po tebe túžim viac*

*Žalm 25*

*R: Pane, veď ma vo svojej pravde.*

Ukáž mi, Pane, svoje cesty

a pouč ma o svojich chodníkoch.

Veď ma vo svoje pravde a uč ma,

lebo ty si Boh, moja spása,

a v teba dúfam celý deň.

R: Pane, veď ma vo svojej pravde.

Rozpomeň sa, Pane, na svoje zľutovanie

a na svoje milosrdenstvo, ktoré trvá od vekov.

Nespomínaj si na hriechy mojej mladosti a na moje priestupky,

ale pamätaj na mňa vo svojom milosrdenstve, veď si, Pane, dobrotivý.

R: Pane, veď ma vo svojej pravde.

Pán je dobrý a spravodlivý:

ukazuje cestu hriešnikom.

Pokorných vedie k správnemu konaniu

a tichých poúča o svojich cestách.

R: Pane, veď ma vo svojej pravde.

Sláva Otcu i Synu i Duchu Svätému.

Ako bolo na počiatku, tak nech je i teraz i vždycky i na veky vekov. Amen

*Modlitba svätého Tomáša Akvinského*

Kňaz alebo diakon: Stretnutie s Ježišom roznecuje našu túžbu po ňom. Podobne, ako Samaritánka, ktorej jediné stretnutie s ním zmenilo celý jej život, aj my otvárame svoje srdce pri tomto osobnom stretnutí s ním. Odvážne prosíme, aby prežiaril pravdou naše srdce, aby sme v pravde poznali seba a ešte viac túžili po stretnutí s ním.

*Modlime sa slovami svätého Tomáša Akvinského:*

Pane, Bože, daj mi srdce bedlivé, aby ma od Teba neodvrátili zvedavé myšlienky.

Daj mi srdce šľachetné, aby ma nestrhli nízke city.

Daj mi srdce pravé, aby ma nezviedli nepravé úmysly.

Daj mi srdce stále, aby ma nezlomilo žiadne trápenie.

Daj mi srdce nábožné, aby ma nezachvátila žiadna náklonnosť.

Osvieť, Pane, môj rozum, aby som ťa poznal.

Daj mi horlivosť, aby som ťa hľadal.

Daj mi múdrosť, aby som ťa našiel.

Daj mi život, ktorý by sa ti páčil.

Daj mi vytrvalosť, aby som ťa s nádejou očakával.

Daj mi dôveru v teba, aby som sa ťa vždy pridŕžal.

Daj, aby som tresty za hriechy trpezlivo znášal, tvoje dobrodenia a milosti verne používal,

a tak raz vošiel do večnej radosti. Amen.

A teraz sa klaňajme Ježišovi v Oltárnej Sviatosti. Klaňajme sa živému prameňu, aby sme už neboli smädní. Klaňajme sa mu v Duchu a pravde. Klaňajme sa mu slovami piesne, ktoré tiež pochádzajú od svätého Tomáša Akvinského.

(Prítomní môžu vyjadriť svoj postoj pokory a poklony aj výrazom svojho tela,

napr. hlbokým úklonom a pod.)

*Pieseň*

*Klaniam sa ti vrúcne – JKS 270 (môže byť sprevádzaná aj gitarou)*

*Kňaz alebo diakon:* Pane, ty si Pravda sama, naplň nás pravdou. Pomáhaj nám, aby sme sa nedali oklamať tým, čo neuhasí náš smäd. Daj nám pevnú vieru. Ty si Pravda, ty nemôžeš klamať. Ty si Láska a len z tejto lásky sa skrývaš. Chceme ťa hľadať. Vďačne ťa uznávame a oddávame ti svoje srdce. Buď naším Pánom. O to ťa prosíme, lebo ty si Boh a žiješ a kraľuješ na veky vekov. Amen.

*Modlitba za Svätého Otca*

*Pieseň*

*Ctíme túto sviatosť slávnu*

*Modlitba pred požehnaním*

Pane Ježišu, ty si nám zanechal túto vznešenú sviatosť, aby si ostal medzi nami. Daj, aby sme pocítili účinky tohto stretnutia s tebou. Nech nám tvoja prítomnosť medzi nami dáva odvahu čerpať z tohto prameňa. Pomáhaj nám, aby sme sa ti klaňali v Duchu a pravde a aby sme toto tajomstvo tvojej lásky prežívali v každodennom živote so svojimi bratmi a sestrami. O to ťa prosíme, lebo ty si Cesta, Pravda a Život. Ty si Boh, ktorý žije a kraľuje na veky vekov. Amen.

## Adorácia “Adorácia uzdravenia”

*Pieseň*

*(počas nej kňaz alebo diakon vyloží Oltárnu sviatosť)*

*Oblečiem si chválu (Heartbeat)*

Úvod

Kňaz alebo diakon: Nech je zvelebený Ježiš v najsvätejšej Sviatosti Oltárnej.

Ľ: Od tohto času až na veky vekov.

Kňaz alebo diakon: Pane Ježišu, v tomto odvážnom roku prichádzame za tebou, pred tvoju tvár, lebo veríme, že nás máš rád. Kvôli nám si sa stal človekom podobným vo všetkom okrem hriechu. Ďakujeme ti za tvoju odvážnu lásku k nám. Lásku, ktorá sa ničoho nebojí, ani smrti, ani našich zlyhaní, ani našich rezignácií. Ty si Láska, ktorá nás pozýva, aby sme volali na teba, kedykoľvek a kdekoľvek. A tak si to chceme pripomenúť na začiatku tohto času s tebou.

*Z Písma (Iz 7, 10)*

*Pán prehovoril k Achazovi: „Žiadaj znamenie od Pána, svojho Boha.*

Žiadaj ho, či v hĺbkach podsvetia, alebo hore na výsostiach.“

*Kňaz alebo diakon:* Pane, kedysi dávno si sa prihovoril kráľovi Achazovi. On zďaleka nebol tým najlepším kráľom. Rezignoval vo svojom živote na veľa vecí: na vieru v teba, na to, aby bol hlavou vo svojej rodine, na pravdivosť. Často nemal odvahu riešiť veci a radšej sa uzavrel do seba a trucoval. A takémuto kráľovi si sa prihovoril s neuveriteľnou ponukou: „Žiadaj znamenie...“ Žiadaj znamenie od svojho Boha.

*Spoločne volajme – Chvála ti, Pane.*

Chceme ťa na začiatku chváliť za to, že si Boh, ktorý nikdy nerezignuje na človeka a zostávaš naším Bohom, chvála ti Pane. Ľ: Chvála ti, Pane.

Chválime ťa za to, že ťa nemôžeme sklamať, lebo ty nás poznáš lepšie ako my sami seba, chvála ti Pane. Ľ: Chvála ti, Pane.

Chválime ťa za to, že si Boh ktorého nikdy neobťažujeme, kedykoľvek a kdekoľvek na teba voláme, chvála ti Pane. Ľ: Chvála ti, Pane.

Chválime ťa Pane za to, že s nami vždy rátaš, a že akokoľvek môžeme byť maličkí, ty v nás a cez nás vieš konať veľké veci, chvála ti Pane. Ľ: Chvála ti, Pane.

*(čas a priestor na vyjadrenie modlitby chvály Boha od ľudí, ktorí sú na adorácii)*

*Kňaz alebo diakon:* Pane, ty prijímaš naše chvály nie preto, že by niečo pridali k tomu, aký si veľký a svätý, ale preto, že nás to posilňuje vo viere a prispieva nám to k rastu lásky k tebe. Ďakujeme, že si tu s nami. Amen.

*Pieseň*

*Odvážna láska (Heartbeat) / Na krídlach lásky (ESPÉ)*

Kňaz alebo diakon: Láskavý Ježišu, teraz chcem byť preniknutý tvojou láskou, ktorou miluješ až do krajnosti, veď preto si tu pre mňa v Eucharistii. Prenikni ma láskou, ktorá sa dáva v tejto chvíli. Táto láska mi dáva odvahu otvoriť kapitolu sklamaní môjho života. Chcem nimi prechádzať spolu s tebou, Ježišu. Lebo verím, že tvoja láska môže uzdraviť každé sklamanie a potom aj každú rezignáciu, ktorá z nich vyrastá. Ty mi vychádzaš v ústrety, bol si tu, aj v tomto priestore oveľa skôr, než som sem ja prišiel za tebou.

Prinášam ti svoje sklamanie z rodiny:

niečo, čo som zažil od svojho otca, (chvíľka ticha)

sklamanie, ktoré som zažil od svojej mamy, (chvíľka ticha)

sklamania od kohokoľvek z rodiny, brata, sestry, starých rodičov (chvíľka ticha).

Prinášam ti sklamania zo školy a z práce:

od učiteľov a vedúcich, (chvíľka ticha)

od spolužiakov a kolegov, (chvíľka ticha)

od vychovávateľov a nadriadených (chvíľka ticha).

Prinášam ti aj sklamania z Cirkvi:

od kňazov, (chvíľka ticha)

od ľudí, ktorí v Cirkvi slúžia, (chvíľka ticha)

od tých, čo nás učia viere (chvíľka ticha).

A nakoniec ti prinášam sklamania zo seba:

že sa nie vždy viem prijať taký, akého si ma stvoril, (chvíľka ticha)

že mám svoje chyby a hriechy, ktoré sa často opakujú, (chvíľka ticha)

že som pokazil v minulosti veci, ktoré sa nedajú vrátiť (chvíľka ticha).

Kňaz alebo diakon: Ježišu, verím, že tvoja láska je mocnejšia a dôležitejšia ako všetky moje sklamania. Verím, že je silnejšia ako nepochopenie, únava, posmech, zlyhanie, zrada, ako hriech, škandály a pohoršenia vo svete i v tvojej Cirkvi. Verím, že dokáže premôcť bolesť, strach, chorobu, chudobu, úzkosť, smútok, ba aj smrť. Snažil som sa s odvahou pred tebou pomenovať svoje sklamania, teraz ti chcem aspoň jedno alebo dve z nich dať. Prijmi ich odo mňa, počujem, že aj ku mne sa skláňaš a hovoríš: „Chceš ozdravieť?“ A ja ti Pane s vierou hovorím: „Chcem. Chcem sa postaviť na nohy a pevnejšie stáť vo svojej rodine, v škole, či v práci, vo svojej farnosti, či v spoločenstve, alebo aj v prijatí seba.“ Ďakujem, že môžem na tvoje slovo vstať a ísť, lebo ty mi hovoríš v Božej autorite: „Vstaň a choď.“

*(chvíľa ticha)*

*Pieseň*

*Aby ma rieka zmyla (Heartbeat)*

Kňaz alebo diakon: Ďakujem Ježišu, že ma uzdravuješ. Že ma pozývaš kráčať po nových cestách, tam, kde som ešte nebol. Ďakujem, že aj tam si stále so mnou.

Teraz, v chvíľke ticha, ti chcem povedať, o čom snívam na cestách môjho života. Ty poznáš moje sny. Vieš, že sa mi niekedy zdajú nedosiahnuteľné. Že o nich hovorím len s tými, ktorí sú mi veľmi blízki. Ale ty si môj Boh, Boh blízky, a tak viem, že o nich môžem s tebou hovoriť.

*(chvíľa ticha)*

Spoločne volajme – Prosíme ťa, Pane.

Chcem ťa teraz Pane prosiť o pomoc, aby si mi dal silu kráčať v novosti života, nebáť sa toho čo príde, nevrátiť sa nikdy späť do rezignovanosti, ani keď prídu ďalšie sklamania. Ľ: Prosíme ťa, Pane.

Ježišu daj, aby som vždy veril a vierou videl, že ty kráčaš v živote so mnou. Ľ: Prosíme ťa, Pane.

Daj, aby som vedel využiť všetky prostriedky, ktoré mi ponúkaš ako posilu na životnej ceste, modlitbu, sviatosti a spoločenstvo Cirkvi. Ľ: Prosíme ťa, Pane.

Daj, aby som veril, že keď niečo pokazím, môžem bežať za tebou a vrhnúť sa do tvojho náručia, lebo ty si neúnavný v odpúšťaní. Ľ: Prosíme ťa, Pane.

Daj, aby som sa vedel podeliť s radosťou z uzdravenia aspoň s jedným človekom, ktorého mi teraz dávaš do srdca. Ľ: Prosíme ťa, Pane.

*(čas a priestor na vyjadrenie modlitby prosby Boha od ľudí, ktorí sú na adorácii)*

*Kňaz alebo diakon*: Ďakujeme Ježišu, za tento čas s tebou, prosíme o tvoje požehnanie. Nech môžeme kráčať v našom živote v moci tvojho uzdravenia. Amen.

Sláva Otcu i Synu i Duchu Svätému.

Ako bolo na počiatku, tak nech je i teraz i vždycky i na veky vekov. Amen

*Modlitba za Svätého Otca*

*Pieseň*

*Ctíme túto sviatosť slávnu*

*Modlitba pred požehnaním*

Pane Ježišu, Kriste, prítomný vo Sviatosti Oltárnej, teraz ku mne vykročíš cez tvoje požehnanie. Daj, nech znovu pocítim tvoj dotyk, nech sa v tvojej moci postavím na vlastné nohy a nech spolu s tebou odvážne kráčam po tvojich cestách. Ty si dobrý Boh a žiješ a kraľuješ na veky vekov. Amen.

*Pieseň*

*Buď odvážny môj duch (ESPÉ)*

## Adorácia “Odvaha uveriť”

*Pieseň*

*(počas nej kňaz alebo diakon vyloží Oltárnu sviatosť)*

*Uver v zázrak vykúpenia*

*Úvod*

*Kňaz alebo diakon:* „Kto sa ešte nikdy nezľakol Ježiša, ten ho ani nezažil,“ hovorí na skúsenosť apoštola Petra s chodením po vode Karl Rahner. Áno, Pane, chceme byť teraz vyrušení tebou, túžime po tvojej návšteve uprostred všetkých našich rozbúrených nocí.

*Spoločne volajme – Veríme ti, drahý Ježiš!*

Práve dnes - tu a teraz - ti ako odpoveď na svoj strach chceme povedať, že sa už nechceme viac báť, lebo veríme, že ty si premohol svet. Ľ: Veríme ti, drahý Ježiš!

Vieme, že ty nechceš, aby sme lacno uverili neuveriteľnému chodeniu po vode a popri tom v našich životoch všetko nechali po starom. Ľ: Veríme ti, drahý Ježiš!

Pozerajúc na teba pri chodení po hladine mora nechceme byť fascinovaní živlami sveta ale tebou, ktorý kraľuješ nad tým všetkým. Ľ: Veríme ti, drahý Ježiš!

*Kňaz alebo diakon:* Milovaný Ježiš, kľačiac tu a teraz pred tebou, chceme sa naozaj zrozumiteľne zamýšľať nad tým, čo znamená rozhodnúť sa pre tvoje hodnoty, rozhodnúť sa pre niekoho...

*Príbeh (Herbert Hofmann: A kam vlastně jdeme?)*

*Môže prečítať niekto z mladých:*

Žila raz jedna mladá, krásna dievčina. Bol o ňu veľký záujem. Mala dvoch nápadníkov, medzi ktorými sa nemohla rozhodnúť. Obaja boli inteligentní, aj urastení. A ona stále nevedela, komu má dať prednosť… Jedného dňa boli všetci traja s ďalšími mladými ľuďmi na akejsi párty na brehu rybníka. Ponad vodu viedol romantický mostík. Dievča sa oprelo o zábradlie, to však prasklo a ono spadlo do vody. Jeden z chlapcov ihneď skočil za ňou. Nebolo to nič hrozné, voda nebola ani príliš studená, ani príliš hlboká. Chlapcovi sa podarilo dievča vytiahnuť. Ten druhý, ktorý ostal na mostíku, ju opatrne ťahal, aby sa pri tom vôbec nenamočil, zatiaľ, čo ten druhý ju z vody nadvihoval.

Konečne boli na suchu – ona aj ten, ktorý kvôli nej skočil do vody. Srdečne poďakovala najskôr chlapcovi, ktorý celý čas ostal na mostíku. „To nestojí za reč.“ bránil sa zdvorilostne. Keď sa dievča pozrelo na jeho suché šaty, myslelo si to isté. Potom poďakovala aj druhému. Aj on odpovedal: „To nestojí za reč.“ Dievča videlo, ako sa mu premočené šaty lepia na telo. Vyzeral hrozne. Ale teraz jej už bolo všetko jasné....

*Kňaz alebo diakon:* Takto hľadí na naše srdce dobrý Boh. Takto sa pozerá na každý úmysel, s akým vstupujeme do vecí nášho života... Aj na úmysel s akým vstupujeme do vzťahu s ním a s ľuďmi...

*Pieseň*

*Ukáž, čo dokážeš ty*

*Z Písma (Mt 14, 25 – 31)*

A hneď rozkázal učeníkom, aby nastúpili na loďku a išli pred ním na druhý breh, kým on rozpustí zástupy. Keď rozpustil zástupy, vystúpil sám na vrch modliť sa. Zvečerilo sa a on tam bol sám. Loďka bola už mnoho stadií od zeme a zmietali ňou vlny, lebo vietor dul proti nim. Nad ránom sa, kráčajúc po mori, blížil k nim Ježiš. Keď ho učeníci videli kráčať po mori, vzrušení vraveli: „Mátoha!“ A od strachu vykríkli. Ale Ježiš sa im hneď prihovoril: „Vzchopte sa! To som ja, nebojte sa!“ Peter mu povedal: „Pane, ak si to ty, rozkáž, aby som prišiel k tebe po vode.“ On povedal: „Poď!“ Peter vystúpil z loďky, vykročil po vode a šiel k Ježišovi. Ale keď videl silný vietor, naľakal sa. Začal sa topiť a vykríkol: „Pane, zachráň ma!“ Ježiš hneď vystrel ruku, zachytil ho a povedal mu: „Maloverný, prečo si pochyboval?“ A keď vstúpili do loďky, vietor utíchol. Tí, čo boli na loďke, klaňali sa mu a vraveli: „Naozaj si Boží Syn!“

*Z Písma (Ž 69, 2 – 3)*

Zachráň ma, Bože, lebo voda mi vystúpila až po krk. V bezodnom bahne viaznem a nemám pevnej pôdy pod nohami, dostal som sa do hlbín vôd a zalieva ma príval.

*(dlhšia chvíľa ticha)*

*Kňaz alebo diakon:* Každý, kto naplno uveril Kristovi, nemôže nenapĺňať výzvu nasledujúcej modlitby. Každý deň byť menej sebeckým a trošku viac dávajúcim, každý deň aspoň o máčny máčik... Možno na spôsob apoštola Petra – ešte predtým, ako sa topil a ešte dlho potom, ako sa topil. Ísť vpred, ísť k podstate, ísť ku Kristovi – hoci krívajúc, ale necúvajúc. Ísť znamená vyhlásiť vojnu pochybnosti aj malovernosti.

*Modlitba o pokoj (pochádzajúca z františkánskej spirituality)*

Pane, urob ma nástrojom svojho pokoja.

Daj, aby som vnášal lásku, kde panuje nenávisť;

odpustenie, kde sa množia urážky;

jednotu, kde vládne nesvornosť.

Daj, aby som prinášal pravdu tým, čo blúdia;

vieru tým, čo pochybujú;

nádej tým, čo si zúfajú;

svetlo tým, čo tápu vo tmách;

radosť tým, čo smútia.

Pane, daj, aby som sa snažil skôr potešovať iných, než aby mňa potešovali;

skôr chápať iných, než aby mňa chápali;

skôr milovať iných, než aby mňa milovali.

Pretože len keď dávame, nadobúdame;

len keď zabúdame na seba, nachádzame seba samých;

len keď odpúšťame, dostáva sa nám odpustenia;

len keď odumierame sebe, povstávame k večnému životu. Amen.

*Pieseň*

*Tam, tam pred tvoju svätú tvár*

*Spoločne volajme – Zachráň ma, drahý Ježiš!*

Pane Ježišu Kriste, s dôverou prichádzame k tebe. Tvoja láska je väčšia než všetky hriechy. Pretváraš nás z otrokov sveta na svojich priateľov… Ľ: Zachráň ma, drahý Ježiš!

Pane Ježišu Kriste, tvoj hlas znie v našich srdciach. Voláš nás k pokániu a k viere v evanjelium. Zbavuješ nás našich úzkostí a strachu… Ľ: Zachráň ma, drahý Ježiš!

Pane Ježišu Kriste, s dôverou prichádzame k tebe. Ty poznáš našu ľudskú biedu a núdzu. Daj, nech na sebe poznávame moc tvojej smrti a tvojho vzkriesenia… Ľ: Zachráň ma, drahý Ježiš!

Kriste, ty si naše svetlo, sila a istota. Ty si cesta, ktorá vedie k Otcovi; pravda, ktorá sa nikdy nemýli. Ty si chlieb života a naša večná spása… Ľ: Zachráň ma, drahý Ježiš!

Pane Ježišu Kriste, s dôverou prichádzame k tebe. Voláš nás, napriek všetkým naším vinám. Daj, nech veríme v tvoju lásku… Ľ: Zachráň ma, drahý Ježiš!

Pane Ježišu Kriste, dobrý pastier svojho ľudu. Privádzaš nás k prameňom života a spásy. Daj, nech počujeme tvoj hlas a nasledujeme ťa na všetkých cestách… Ľ: Zachráň ma, drahý Ježiš!

*(chvíľa ticha)*

*Žalm 119, 29 – 46*

Odvráť ma od cesty lži a milostivo mi daj svoj zákon.

Cestu pravdy som si vyvolil, tvoje slová mám stále pred sebou.

Prilipol som, Pane, k tvojim príkazom; nezahanbi ma.

Pobežím po ceste Tvojich príkazov, lebo ty dávaš môjmu srdcu odvahu.

Pane, ukáž mi cestu svojich prikázaní a ja vždy pôjdem po nej.

Daj mi chápavosť a ja tvoj zákon zachovám a celým srdcom sa ho budem pridŕžať.

Priveď ma na chodník svojich príkazov, lebo som si ho obľúbil.

Nakloň mi srdce k svojej náuke, a nie ku chamtivosti.

Odvráť mi oči, nech nepozerajú na márnosť; na tvojej ceste dopraj mi života.

Svojmu sluhovi splň svoj sľub, čo vedie k bázni pred tebou.

Odvráť odo mňa potupu, ktorej som vystavený; veď tvoja náuka je radostná.

Sláva Otcu i Synu i Duchu Svätému.

Ako bolo na počiatku, tak nech je i teraz i vždycky i na veky vekov. Amen

*Modlitba za Svätého Otca*

*Pieseň*

*Ctíme túto sviatosť slávnu*

*Modlitba pred požehnaním*

Drahý Ježiš, v tejto milostivej chvíli adorácie ťa vrúcne prosíme, nech sme požehnaní na tele aj na duši, aby sme takto s tvojou pomocou mohli prekonávať všetky prekážky, choroby, frustrácie, pochybnosti a boje na našej životnej ceste. Pretože iba ty si všemohúci Boh a žiješ a kraľuješ na veky vekov. Amen.

## Adorácia “O2H uveriť”

*(Ak je to možné, nech si účastníci adorácie pred jej začiatkom zaviažu oči, alebo ich aspoň zavrú až do chvíle, kým budú vyzvaní opäť ich otvoriť.)*

*Pieseň (počas nej kňaz alebo diakon vyloží Oltárnu sviatosť)*

*Kráľ pokorných (Rieka života)*

*Úvod*

*Kňaz alebo diakon*: Pane, prichádzame dnes sem, pred tvoju tvár. Pred tebou sa skláňame a chceme teraz zostať v tvojej prítomnosti. Ty si šťastie duší, ty si radosť sŕdc, ty si nádej žijúcich. Ty si svetlom v tmách, si náš Záchranca a Vykupiteľ.

Pane, si tu prítomný v Najsvätejšej Eucharistii, no my ťa nevidíme. Nevidíme ťa, lebo naše oči sú zastreté. Cítime sa ako slepci. Tma. Nič len tma – to je to, čo nás teraz obklopuje. Nevieme presne, čo sa deje okolo nás. Akoby sme strácali istotu, pretože nič nevidíme. Lepšie povedané, nevidíme nič vonkajšie. Práve preto sa chceme pozrieť do svojho vnútra a načúvať tvojmu hlasu.

*Z Písma (Jn 9, 1 – 41)*

*Zamyslenie*

*Kňaz alebo diakon:* Ježišu, práve si vychádzal z chrámu, keď si zbadal spomínaného slepca z evanjelia. Mnohokrát ma učili, že k zázraku sa vyžaduje viera. No v tomto príbehu je to inak. Nemám pocit, že ten slepec veril, že si Boh a že ho môžeš uzdraviť. Ako neskôr hovorí, myslel si, že ho uzdravil človek – Ježiš. Čiastočne mal pravdu – áno prišiel si k nemu ako človek. Ale mohol človek uzdraviť slepého od narodenia? Takže slepec o tebe vedel, ale ešte nemal o tebe pravý obraz. Ten prichádzal postupne. Tak je to aj s mojou vierou. Dotvára sa postupne. Len postupne ťa môžem viac poznať. Prosím, pomôž mi rásť vo viere. Tvoje oko bolo pozorné a všímavé. Na ľudí i udalosti. A čo ja?

Koľkokrát vidím vo svojom okolí ľudí, ktorí prosia o milodar?!

Pohne sa mi pri pohľade na nich srdce? Alebo som si už na nich zvykol?

Však aj slepec z evanjelia isto nebol pri rybníku Siloe prvýkrát...

Prechádzam okolo núdznych ľahostajne a nevšímavo, alebo im niečo venujem – jedlo, vľúdne slovo, či úsmev? Alebo radšej odvrátim zrak, lebo nemám odvahu uvidieť ich pohľad, ich núdzu, ich biedu?

Mám odvahu uvidieť v núdznych teba, Pane?

Mám odvahu uvidieť tvoje stopy v bežných udalostiach dňa?

Mám odvahu stretnúť sa s tebou zoči-voči vo sviatostiach?

Ako často mám túto odvahu uvidieť ťa?

Mám odvahu svedčiť o tebe svojím životom? Mám odvahu uvidieť, že je to mojím poslaním?

*(chvíľa ticha)*

*Pieseň*

*Ty si Pane stále pri mne*

*Kňaz alebo diakon:* Ježišu, keby som vedel pozorovať život tvojimi očami... Prosím, prenikni celú moju bytosť svojím svetlom. Ak môj pohľad bude dosť jasný, potom mi svet nebude prekážkou, ale naopak, bude ma vyzývať k práci pre Nebeského Otca. Pane, prosím, posilni moju vieru, aby som mal odvahu správne pozorovať život. Stal by sa pre mňa svedectvom o dôkazoch tvojej lásky v stopách diela stvorenia. Veď veriť, to neznamená len dvíhať oči k Bohu, ale pozerať aj na zem a vidieť ju tvojimi očami, Pane. Ty ma posielaš do sveta nie preto, aby som chodil so sklopenými očami, ale aby som kráčal po tvojich stopách, ktoré si zanechal vo veciach, udalostiach a osobách. Všetko mi má odhaľovať teba. Netreba dlhé modlitby, aby som sa mohol usmiať na teba, Bože, v drobnostiach každodenného života.

*Mladí sa môžu striedať pri čítaní:*

Chcel by som vzlietnuť, Pane, do výšin,

nad svoje mesto, nad celý svet, nad všetok čas,

očistiť si pohľad a hľadieť na všetko TVOJIMI OČAMI.

Videl by som vesmír, ľudstvo a dejiny, videl by som ich tak, ako ich vidíš ty.

Videl by som tvoje veľké telo – Cirkev, ako sa skrze Ducha rodí.

Videl by som, ako sa uskutočňuje večná myšlienka lásky tvojho Otca.

Videl by som, že každý z nás má svoje poslanie a každá vec tak isto.

Videl by som mladých, čo v skupinkách debatujú o všeličom,

videl by som, ako sa dieťa rodí a starec umiera.

Takto by som pochopil, že pred mojimi očami sa odohráva veľké dobrodružstvo lásky,

čo sa začalo na úsvite sveta.

Videl by som, ako sa všetko spĺňa, že všetko je len jeden pohyb celého ľudstva i celého vesmíru k Najsvätejšej Trojici, v tebe a cez teba, Pane.

Poznal by som, že aj môj osobný život je veľmi cenný v pláne Nebeského Otca.

Na kolenách, Pane, by som obdivoval tajomstvá tohto sveta,

ktorý – napriek početným a hrozným stroskotancom hriechu – je neustálym pulzom lásky, smerujúcej k večnej Láske.

Chcel by som vzlietnuť, Pane, do výšin, nad svoje mesto,

nad celý svet, nad všetok čas, očistiť si pohľad a hľadieť na všetko TVOJIMI OČAMI.

(podľa Michel Quoist – upravené)

*Pieseň*

*Žijem (Rieka života) / Otvor mi oči Duch svätý*

*(Počas piesne si účastníci adorácie môžu dať dole šatky z očí, resp. ich otvoriť.*

*Ešte silnejšie bude, ak im ich dá z očí preč niekto iný – NIEKTO INÝ im umožní vidieť.)*

*Mladí sa môžu striedať pri čítaní:*

Ďakujem ti, Pane, ďakujem!

Vďaka za všetky dary, ktoré si mi dnes dal, vďaka za všetko, čo som videl, počul a dostal.

Vďaka ti za vodu, čo ma občerstvila, za voňavé mydlo a sviežu zubnú pastu.

Vďaka ti za odev, čo ma chráni, za jeho farbu i strih.

Vďaka za nové správy, za veselú historku, za ranný úsmev,

za dlhé a vážne zasadania, i za vyhraný zápas.

Vďaka ti za prácu, za moje nástroje i moju námahu.

Ďakujem ti za ulicu, ktorou som prešiel, za výklady, autá, chodcov,

za všetok život, ktorý sa valí medzi radmi domov.

Ďakujem ti za výdatnú stravu, za nápoj, čo ma tak osviežil.

Ďakujem ti za vietor, čo mi vial do tváre, i za stromy, ktoré ma cestou zdravili.

Ďakujem ti za deti, ktoré som zazrel hrať sa na chodníku,

za ich kolieskové korčule i bezradnosť, keď padajú na zem.

Vďaka za prijaté pozdravy, objatie, za úsmevy.

Vďaka ti za rodičov, za ich lásku a spoločenstvo.

Vďaka ti za strechu, ktorá ma ukrýva, i za svetlo, čo mi svieti.

Ďakujem ti za pokojnú noc. Ďakujem ti za hviezdy. Ďakujem ti za ticho.

Ďakujem ti za dar uplynulých rokov. Ďakujem ti za život. Ďakujem ti za milosť.

Ďakujem ti, Pane, že si tu prítomný. Ďakujem ti, že ma počúvaš, že ma berieš vážne,

že svojimi rukami podávaš Otcovi dar mojich obetí.

Ďakujem ti, Pane. Vďaka ti.

(podľa Michel Quoist – upravené)

*Modlitba za Svätého Otca*

*Pieseň*

*Ctíme túto sviatosť slávnu*

*Modlitba pred požehnaním*

Pane Ježišu, ty si slepcovi pri rybníku Siloe uzdravil zrak, prosíme ťa, dopraj aj nám, aby sme mali odvahu uvidieť v každom človeku i vo všetkom, čo nás obklopuje, stopy Tvojej lásky a mohli verne plniť poslanie, ktoré nám dávaš. Lebo Ty žiješ a kraľuješ na veky vekov. Amen.

## Adorácia “Odvaha svedectva”

*Pieseň*

*(Pod oltárom je položený kríž zo sviečkami, a malé krížiky podľa počtu účastníkov.*

*Počas piesne kňaz alebo diakon vyloží Oltárnu sviatosť.)*

*Nežne zlomený (Rieka života)*

*Úvod*

*Kňaz alebo diakon:* Pane Ježišu, prichádzame pred teba, aby sme ťa našli. Aby sme našli odvahu vyznať ťa, ako to urobil onen stotník pod krížom. V najbolestnejšom okamihu, kedy si sa už ani nepodobal na človeka, ťa uvidel a pochopil, kto si. Pane, daj nám jeho oči, jeho uši, aby sme sa mohli započúvať do tvojho šepotu, ktorý prúdi z Najsvätejšej sviatosti... Hovor, Pane, tvoj sluha počúva.

*(chvíľa ticha)*

*Pieseň*

*Veď ma z dolných nádvorí*

*Zamyslenie*

*Kňaz alebo diakon:* Pane Ježišu, v príbehu o stotníkovi pod krížom nám ukazuješ prvú „nepodarenú“ adoráciu. Adoráciu, ktorá v žiadnom prípade nebola krátka, trvala celých 6 hodín – od deviatej rána, do tretej popoludní. Mnohí počas ukrižovania prichádzali, odchádzali, boli tam buď zo zvedavosti, alebo zo škodoradosti... Jedna skupina tam však bola „verne“ po celý čas – vojaci. Boli tam, lebo tam byť museli. Strážili ťa a čakali na tvoj koniec. Dlhé čakanie, ktoré si krátili kockami, delením šiat... Boli pri tebe tak blízko a zároveň tak ďaleko... Plní seba, svojich problémov, svojej hlúposti...

Pane, ako často to zažívaš aj od nás, keď premárnime čas pri tebe riešením seba, namiesto teba. Keď naša modlitba, breviár, adorácie sú o všetkom možnom, len nie o tebe... Preto, Pane, daj nám odvahu priznať si pravdu, aby sme si pred tvojou tvárou priznali naše zlyhania v týchto chvíľach.

*(chvíľa ticha)*

 *Pieseň*

*Boh je tak blízko nás*

*Zamyslenie*

*Kňaz alebo diakon:* Pane Ježišu, v príbehu o stotníkovi pod krížom nám naznačuješ, že adorácia dokáže priniesť zaslúžené ovocie aj napriek našim nedokonalostiam. Aj stotník čakal, kým sa to celé skončí. Aj on bol blízko teba, dokonca to sám chcel iniciatívne ukončiť a presvedčiť sa, že si mŕtvy, že už nemáš čo povedať. Ale ty si ho po šiestich hodinách čakania presvedčil svojou krvou...

Pane, koľkokrát sa to stalo aj nám? Presvedčil si nás, aby sme nabrali odvahu, že má ešte zmysel bojovať s pokušeniami, že má zmysel zabojovať o svoje povolanie. Kedy sa nám to stalo naposledy? Kedy sme sa konečne opäť rozhýbali? Pane, tak veľmi potrebujeme, aby si nás opäť a opäť presviedčal, aby sme mohli o tebe odvážne svedčiť ako stotník.

 *(chvíľa ticha)*

*Pieseň*

*Lord, I need you (Matt Maher)*

*Zamyslenie*

*Kňaz alebo diakon:* Pane Ježišu, príbehom o stotníkovi nám dokazuješ, že on nebol jediný, kto pochopil, čo sa odohráva na kríži. Pod krížom stála aj žena, matka s veľkým „M“ – Mária. Pri tej zvláštnej prvej adorácii stála blízko stotníka, tak ako stála blízko aj pri tvojom prvom zázraku v Káne. Ona – ako prvá – celým svojím životom s odvahou dosvedčuje to, čo neskôr stotník pod krížom vysloví – Ježiš je skutočne blízkym Bohom. Ten istý ako pred 2000 rokmi, tak aj teraz v tejto adorácii. Bol tam tiež milovaný učeník Ján, ktorý to videl a jeho svedectvo sa stalo základom pre evanjelium.

*(chvíľa ticha)*

*Pieseň*

*Vždy je s nami tá*

*(Po chvíľke ticha kňaz alebo diakon výzve účastníkov k spoločnej modlitbe.)*

*Chválospev (Ex 15, 1b – 2. 3 – 4. 5 – 6. 17 – 18)*

Pán je moja sila a moja udatnosť, on ma zachránil.

On je môj Boh, chcem ho velebiť; Boh môjho otca, budem ho chváliť.

Pán je ako bojovník; Jahve je jeho meno.

Faraónove vozy a jeho vojsko zmietol do mora;

jeho najlepší bojovníci utonuli v Červenom mori.

Vlny ich pokryli; sťa kameň klesli do hlbín.

Tvoja pravica, Pane, vyniká mocou,

tvoja pravica, Pane, zasiahla nepriateľa.

Vovedieš ich a zasadíš na vrchu svojho dedičstva,

v svojom bezpečnom príbytku, ktorý si ty, Pane, urobil;

vo svätyni, ktorej základy kládli tvoje ruky, Pane.

Pán bude kraľovať naveky a navždy.

Sláva Otcu i Synu i Duchu Svätému.

Ako bolo na počiatku, tak nech je i teraz i vždycky i na veky vekov. Amen

*Pieseň*

*Strhni ma (Heartbeat)*

*(Počas piesne sa rozdajú malé krížiky každému účastníkovi, aby ho s odvahou daroval niekomu vo svojom okolí.)*

*Modlitba za Svätého Otca*

*Pieseň*

*Ctíme túto sviatosť slávnu*

*Modlitba pred požehnaním*

Pane Ježišu, ďakujeme ti za tento čas adorácie, ktorý sme mohli s tebou prežiť. Ďakujeme, že si nám opäť dodával odvahu a presviedčal nás, že je dobré a potrebné o tebe svedčiť, tak ako to dokázal stotník pod krížom. Nech tento malý krížik v našich rukách je symbolom tejto odvahy.

*Pieseň*

*Náš Boh je väčší*

## Adorácia “Pri hrobe s Máriou Magdalénou”

*(Počas celej adorácie - pre zvýraznenie prázdneho hrobu – nie je sviatosť Oltárna vyložená. Kňaz alebo diakon ju vyloží až na záver pred požehnaním.)*

*Pieseň*

*Veni Sancte Spiritus / Duchu Svätý, volám – „Príď!“*

*Úvod*

*Kňaz alebo diakon:* Pane Ježišu Kriste, keď ťa Mária Magdaléna len na chvíľu stratila z dohľadu, starostlivo a odvážne ťa začala hľadať. Hľadala u každého, kto v tom čase nespal a bol dostupný. Utekajúc od prázdneho hrobu hľadala pomoc u najbližších apoštolov, potom zarmútene oslovila anjelov a nakoniec, nespoznajúc ťa, hľadala priamo u teba. „Odniesli môjho Pána a neviem, kde ho položili.“ (Jn 20, 13). Pane, kiežby sme mali odvahu takto volať zakaždým, keď ťa strácame, keď sa vzďaľujeme od teba.

Prosíme ťa, Pane, aby duchovný spánok okolia nebol argumentom aj pre naše duchovné ničnerobenie. Mária Magdaléna je svedectvom toho, že skutočné kresťanstvo neznamená len veľa vedieť, ale najmä žiť to, čo sme spoznali a čomu sme uverili. Prosím Pane o takú odvahu hľadať ťa, s akou ťa hľadala ona. Milovať ťa tak, ako ťa milovala ona. Nevzdávať sa tak, ako sa nevzdávala ona. Neustúpiť ani vlastným pochybnostiam, tak ako to dokázala ona.

*Z Písma (Jn 20, 1 – 18)*

*Kňaz alebo diakon:* Počúvajme slová svätého evanjelia podľa Jána o Márii Magdaléne.

*(chvíľa ticha)*

Modlitba Magdalény

(autor: Vladimír Štefanič)

Amen...

Svitá na nový deň,

lebo chápem a milujem...

Vyznávam...

Stratená

mohla som ešte byť,

no verím a túžim žiť

zrodená...

Úplná,

sama v sebe bezmenná,

ty jediný poznáš ma:

Mária Magdaléna...

Preto žijem, dýcham,

opäť pre teba

mením svoj svet...

Túžim, nech sa naše srdcia dotknú.

Dve krídla potrebujem pre let

a obe sú tvoje,

pomôž duši zabudnúť...

Zabudnúť...

Amen...

Zo smrti vstáva deň...

A ja opäť kríže ponesiem

s tebou spojená...

Nádejou

napĺňaš moje sny,

zanechávam život starých dní-

obnovená...

V duši znie

pre lásku lámanie...

prežívam svoje vzkriesenie...

Som Mária Magdaléna...

V tebe Mária Magdaléna...

Mária Magdaléna...

Preto žijem, dýcham,

opäť pre teba

mením svoj svet...

Túžim, nech sa naše srdcia dotknú.

Dve krídla potrebujem pre let

a obe sú tvoje,

pomôž duši zabudnúť...

Zabudnúť...

*Zamyslenie s pozvaním*

*Kňaz alebo diakon:* Cesta odvahy, ktorou si prešla Mária Magdaléna, sa začala odpustením. Zážitok, že jej Ježiš dokázal všetko odpustiť, ju poznačil natoľko, že mala odvahu odpustiť iným, aj samej sebe. Nech nasledujúci obrad vzájomného zmierenia bude nasledovaním Márie Magdalény v praxi. Svätý Ján Zlatoústy vravieval: „Na odpustenie netreba nijakej námahy, ba práve na udržanie hnevu treba mnoho námahy. Keď chceš odpustiť, stačí len chcieť.“ Ak chceš prijať odpustenie a tiež odpustiť, po čom sa postavíš na cestu odvahy milovať vo všetkých okolnostiach, ako Mária Magdaléna, môžeš sa pripojiť.

*Obrad vzájomného zmierenia*

*(starobylý obrad praktizovaný v byzantských cirkvách)*

Kňaz: Požehnajte a odpustite mne hriešnemu, ctihodní bratia a sestry, čím som zhrešil v tento deň a po všetky dni svojho života slovom, skutkom alebo myšlienkou i všetkými svojimi zmyslami duševnými i telesnými.

Ľud: Boh nech ti odpustí a zmiluje sa nad tebou, ctihodný otče.

Ľud: Požehnaj a odpusť, ctihodný otče, mne hriešnemu, čím som zhrešil v tento deň a po všetky dni svojho života slovom, skutkom alebo myšlienkou i všetkými svojimi zmyslami duševnými aj telesnými.

Kňaz: Boh svojou milosťou nech vám odpustí vaše hriechy a zmiluje sa nad vami.

K: Prosme za nášho Svätého Otca, veľkňaza všeobecnej cirkvi (meno) – rímskeho pápeža.

Ľ: Nech ho Boh spasí a zmiluje sa nad ním.

K: Prosme za tých, čo spravujú našu krajinu.

Ľ: Nech ich Boh spasí a zmiluje sa nad nimi.

K: Prosme za nášho otca biskupa (meno).

Ľ: Nech ho Boh spasí a zmiluje sa nad ním.

K: Prosme za všetkých katolíckych biskupov.

Ľ: Nech ich Boh spasí a zmiluje sa nad nimi.

K: Prosme za zakladateľov tohto svätého chrámu.

Ľ: Nech ich Boh spasí a zmiluje sa nad nimi.

K: Prosme za našich duchovných otcov i za všetkých našich bratov a sestry v Kristovi.

Ľ: Nech ich Boh spasí a zmiluje sa nad nimi.

K: Prosme za tých, ktorí dobre robia.

Ľ: Nech ich Boh spasí a zmiluje sa nad nimi.

K: Prosme za slúžiacich a posluhujúcich v tomto svätom chráme.

Ľ: Nech ich Boh spasí a zmiluje sa nad nimi.

K: Prosme za tých, čo nás nenávidia, aj za tých čo nás milujú.

Ľ: Nech ich Boh spasí a zmiluje sa nad nimi.

K: Prosme za oslobodenie prenasledovaných.

Ľ: Nech ich Boh oslobodí a zmiluje sa nad nimi.

K: Prosme za cestujúcich.

Ľ: Nech ich Boh sprevádza na ich cestách.

K: Prosme za chorých a trpiacich.

Ľ: Nech ich Boh pozdvihne a zmiluje sa nad nimi.

K: Prosme za zarmútených a väznených.

Ľ: Nech ich Boh navštívi a zmiluje sa nad nimi.

K: Prosme za hojnosť plodov zeme.

Ľ: Nech si Boh rozmnoží plody zeme.

K: Spomeňme si na všetkých horlivých predstavených.

Ľ: Nech si Boh na nich spomenie a daruje im pokoj.

K: Spomeňme si na našich predkov.

Ľ: Nech si Boh na nich spomenie a daruje im pokoj.

K: Spomeňme si na našich otcov a mamy, bratov a sestry.

Ľ: Nech si Boh na nich spomenie a daruje im pokoj.

K: Spomeňme si na zabitých pri obrane katolíckej viery.

Ľ: Nech si Boh na nich spomenie a daruje im pokoj.

K: Modlíme sa aj za pokoj duší zosnulých Božích služobníkov a za odpustenie všetkých ich vedomých i nevedomých prehrešení.

Ľ: Večná im pamiatka, blažený pokoj a večná im pamiatka.

K: Na prihovor našich svätých otcov, Pane Ježišu Kriste, Bože náš, zmiluj sa nad nami.

Ľ: Amen

*(chvíľa ticha)*

*Pieseň*

*El Shaddaj*

Obrad vzájomného zmierenia pokračuje nasledovne: nech podíde ku krížu prvá osoba (najlepšie tá, ktorá vedie adoráciu – kňaz alebo diakon), bozkom vzdá úctu krížu a postaví sa vedľa kríža tak, aby druhá osoba, ktorá urobí to isté, mohla následne podísť k nemu, dať mu znak pokoja a postaviť sa vedľa neho. Potom prichádza tretia osoba a to isté robí pri prvej a druhej osobe... Takto to pokračuje ďalej, a každý s každým si vzdá úctu a spoločne vytvoria kruh okolo kríža.

Znak pokoja vyzerá nasledovne: prichádzajúca osoba podáva ruku tej druhej, pričom hovorí: „Kristus medzi nami.“ Druhá osoba odpovedá: „Je a bude.“

*Uklonia sa hlavami z pravej, ľavej a ešte raz z pravej strany a postavia sa vedľa seba.*

*Pre prípad väčšieho množstva ľudí: počas piesne – ak je možnosť – nech každý môže individuálne na chvíľu pokľaknúť pri kríži a vrátiť sa späť na miesto.*

*Pieseň*

*Mária Magdaléna (Prosím ťa, odpusť mi) (Kapucíni)*

*Modlitba za Svätého Otca*

*Pieseň*

*Ctíme túto sviatosť slávnu (počas nej kňaz alebo diakon vyloží Oltárnu sviatosť)*

*Modlitba pred požehnaním*

Pane Ježišu, prosíme ťa, mocou svojho Svätého Ducha vzbudzuj v nás hlad po tebe, po tvojej prítomnosti v nás a v našich vzťahoch. Uč nás, aby sme v evanjeliu dokázali rozpoznať radostnú zvesť pre náš každodenný život. Prosíme ťa, Pane, daj nám odvahu, silu viery a svetlo Ducha Svätého, aby sme všade tam, kde je naše miesto, boli živými svedkami evanjelia ako Mária Magdaléna. Daj nám lásku ozajstnú, nezištnú, lásku ktorá vie odpúšťať blízkym i vzdialeným. Lásku, ktorá ľudí spája. Veď je to tvoje prianie. Ty si sa takto správal ku všetkým hriešnikom. Daj nám pochopiť, že láska nie je pocit, ale rozhodnutie. Amen.

# Krížová cesta

##

## Krížová cesta mladých I.

Ak trpíš, ak „si v kaši“, ak sa ti nič nedarí, ak tvoja láska skrachovala, ak ťa tvoj najlepší priateľ zradil, ak si chorý, ak si postihnutý, ak si sám, ak… …pomodlime sa spoločne túto Krížovu cestu. Ak sa ti všetko darí, ak máš lásku i prácu, ak si vo vynikajúcej forme, ak sa tvoj horizont vyjasnil, ak je tvoj život ako rozprávka, …prosím ťa, pomodlime sa spoločne Krížovú cestu. Nie si predsa hlupák. Dobre vieš, že utrpenie ťa môže zastihnúť kedykoľvek a kdekoľvek. Prežívaj túto Krížovú cestu so všetkými, ktorí nemajú také šťastie ako ty. Kresťan musí nájsť v utrpení a skúškach motívy prečo ísť vyššie, ďalej, hlbšie. S Kristom. Kríž je znakom kresťana. „Odporné,“ hovoria tí, ktorí vidia len zmučeného chlapa, končiaceho svoj život v hrozných bolestiach. No vznešený kríž nám dáva každý deň silu premáhať sa. Ísť vpred, vidiac vo mne, v tebe, to svetlo Vzkriesenia, ktoré nás volá, aby sme denne dávali všetko a aby sme už tu dole, uprostred mnohých krížov, bojovali za raj Lásky. Cieľom Krížovej cesty je… …nasledovať Krista na jeho kalvárii… …a ísť za hranice tohto utrpenia. Poďme tam spolu. A na konci uvidíš svetlo, ktoré ťa premení…

1. *Prvé zastavenie: Ježiš je odsúdený na smrť*

On dal všetko, všetko obetoval. Hovoril o láske, žil lásku, uzdravoval chorých a veľké množstvo sŕdc. Maličkí, úbožiaci, bezdomovci, cudzinci – tým dával prednosť. A obviňujú ho zo všetkých špinavostí. Jednoducho stál po boku tých, čo prehrávajú. A toto kňazi a sudcovia tej doby považovali za neodpustiteľné. Tí, čo mali peniaze a moc, považovali za celkom úchylné, keď Kristus hlásal: „Blahoslavení chudobní, vylúčení, zabudnutí, odvrhnutí od zeme, lebo oni budú prví v Božom kráľovstve.“ Tak ho poslali na umučenie.

Modlime sa: – za tých, čo sú zasiahnutí ťažkou chorobou a vedia, že ich čas je zrátaný

Modlime sa: – za tých, čo sú odvrhnutí, zabudnutí, na okraji spoločnosti

Modlime sa: – za tých, čo boli napadnutí, znásilnení, okradnutí, traumatizovaní životom, lebo oni sú Boží miláčkovia

Pane daj nám silu nikoho neodsudzovať ale vždy odpúšťať, daj nám odvahu k evanjeliovej výzve dávať prednosť tým slabším a biednejším pred úspešnými, mocnými a bohatými.

1. *Druhé zastavenie: Ježiš berie na seba kríž*

Predstav si ten ťažký kríž, ktorý nesie. Predtým ho bili, dlhé orientálne tŕne sa zabodli do jeho hlavy. Hoci vyčerpaný, sám musí niesť nástroj svojho umučenia. „On niesol naše choroby (rakovinu, mnohé postihnutia, utrpenia), obťažil sa našimi bolesťami (srdca, egoizmu, rasizmu, nenávisti, odmietnutia odpustiť…).“ (por. Iz 53,4)

Niesol všetko. Teba, mňa. Je v každom utrpení, ktoré prežívaš, buď si istý. Keď to vieme, nesieme kríž s ním. A to je úžasné! Ak to nevieme, búrime sa. A to je pochabé.

Modlime sa: – a povedzme Kristovi „Pomôž mi, prosím ťa“ a nikdy nezabudnime, že on nám vždy dá silu. „Na neho zložte všetky svoje starosti, lebo on sa o vás stará.“ Keď vieme, že Pán nám dá vždy silu, nech sa stane čokoľvek, nech príde akékoľvek pokušenie či utrpenie, môžeme žiť pokojne, spokojne, s radosťou, lebo vieme, že náš kríž… nesie on vždy s nami.

1. *Tretie zastavenie: Ježiš prvýkrát padá*

Je to normálne. Je vyčerpaný. A všetci na to kašlú… Jednoducho je zničený našimi špinavosťami. Treba to vedieť. Naším povolaním na zemi je láska. Všetko, čo je proti láske, nás prevalcuje.

Modlime sa: – predovšetkým za seba samých, veď tak ľahko padáme! Často si hovoríme: „Som ja ale úbožiak, zasa som upadol do tých istých hlúpostí.“ Pád za pádom… no ak ich položíš pred Pánovu tvár, zmenia sa, uvidíš. Vysyp mu to všetko, večer čo večer. Uvidíš, aký budeš potom silný.

1. *Štvrté zastavenie: Ježiš stretáva svoju matku*

Predstav si jeho matku. Nosila ho pod srdcom, porodila, láskala, hojdala, videla ho rásť, hrať sa s kamarátmi a vzmáhať sa ako dospievajúceho. Ako dospelého ho nasledovala na jeho triumfálnej a tajomnej ceste. A teraz je jej syn tam, pokrytý potom a krvou…

Modlime sa: – za všetky matky, sklonené nad lôžkami svojich chorých alebo postihnutých detí

Modlime sa: – za všetky matky vydesené alkoholom a drogami, ktoré ich deti menia na trosky

Prosme o lásku k tým, ktorí nás splodili, nech už sa stane čokoľvek.

1. *Piate zastavenie: Šimon pomáha Ježišovi niesť kríž*

Vojaci prikázali Šimonovi, ktorý sa vracal s poľa, aby pomohol Ježišovi niesť kríž. A on sa podvolil. Prostredníctvom Šimona mysli na tých, čo ťa podržali, podporili, pomohli ti. Celý tvoj život je poznamenaný takýmito ľuďmi. Nemôžeš povedať: „Nikto mi nikdy nepomohol v problémoch.“ Maj vždy hlboko v srdci nesmiernu vďaku tomu či tej, čo ti podali pomocnú ruku, vytiahli ťa z ťažkostí a umožnili ti uveriť, že bez druhých si stratený. „Neste si navzájom bremená, a tak naplníte Kristov zákon.“ (Gal 6,2)

Modlime sa: – aby sme nezabudli, že slovo „vďačnosť“ je jedna z najkrajších podôb lásky… Naučme sa hovoriť „ďakujem“. Život naplnený ďakovaním je žiarivým životom.

Modlime sa: – aby sme si nikdy nenamýšľali, že sa sami vysekáme z problémov. Ak si myslíš, že si poradíš sám, rýchlo narazíš na vlastnú izolovanosť a zatrpknutosť. Nes iných a oni ponesú teba.

1. *Šieste zastavenie: Veronika utiera Ježišovi tvár*

Ženy poznajú gestá lásky viac, než ktokoľvek iný. Strhaná Kristova tvár prenikla do Veronikinho srdca. A ona s nekonečnou nehou zotiera krv a pot z Ježišovej tváre.

Modlime sa: – aby sme vždy vedeli prejaviť lásku gestami, ktoré zachraňujú. Ak máš niekedy strach robiť takéto gestá, naber odvahu, choď a konaj tak. Už máme po krk rečí! Gesto je oveľa väčším svedectvom ako slová.

1. *Siedme zastavenie: Ježiš druhýkrát padá*

Kalvária je ďaleko, Kristova vyčerpanosť sa zväčšuje. Naša pozemská existencia je krátka i dlhá zároveň. Náš život je popretkávaný pádmi. On už padol dvakrát. Nám pomôže vstať tisíc a jeden krát.

Modlime sa: – aby sme svojmu priateľovi či dievčaťu nikdy nepovedali: „Ty sa nikdy sa nezmeníš.“ Pamätaj na to, že po páde je možné vždy vstať. A pozri sa na seba. Ak máš v sebe jasno, tak dobre vieš, že je ľahké poraziť druhého, keď padá, pričom ty sa zatiaľ vraciaš často do tých istých koľají. Ak si ty vždy nájdeš dobré ospravedlnenia, aby sa ti odpustilo, snaž sa ich nájsť aj pre iných. Takto budeš okolo seba budovať raj.

1. *Ôsme zastavenie: Ježiš stretáva jeruzalemské ženy*

Ony sú tam. Ježiš videl ich láskavé oči a tie ho sprevádzali až do konca. Chlapi sa rozpŕchli, s Petrom na čele. Iba Ján zostal – sám… Kto zostane, keď sa ti nič nedarí? Nie je ich veľa.A ty, ako sa správaš k niekomu, keď je úplne na dne? Ideš k tomu najposlednejšiemu? Či radšej k tomu najskvelejšiemu? Čo je prioritou tvojho života? Ku komu smeruje tvoj pohľad?

Prosme Pána: – o každodennú pozornosť k tomu, ktorý je odlišný, chorý, sám, deprimovaný, násilnícky. Keď vieme, že Kristov pohľad smeruje s absolútnou prednosťou k najmenšiemu, najbezbrannejšiemu, tak nám nezostáva nič iné, než ho prosiť, aby nám dal svoje oči lásky.

1. *Deviate zastavenie: Ježiš padá tretíkrát*

No to už je vrchol, Kristus zase padá… A predsa, dáva nám posvätné znamenie. Je človekom ako ja, ako ty. Už nevládze viac ako my. Tak si kľakni jako on. Pochopíš, že on je až do konca čias po boku trpiacich. Modlime sa: – aby nás Kristus naučil odpúšťať – vždy, stále, donekonečna. Naše cesty sú utkané z odpustenia, ktoré dávame a dostávame. Ak sme toto pochopili, pochopili sme všetko. Raz ti bude odpustené do tej miery, ako si odpúšťal druhým ty sám počas svojho života. Je to veľká nádej! Buď odpúšťajúcim človekom, odpúšťaj neúnavne, nie však bezhlavo – druhému treba nechať aj priestor na pokánie. A ty sám často vyprázdňuj svoj smetný kôš před kňazom. Je hriešnikom ako ty, ale dostal úžasnú možnosť odpustiť ti hriechy v mene Krista. Sviatosť zmierenia je úžasná. Choď na spoveď radostne. Povedz všetko, čo si pokašľal, kde si zlyhal. A vyjdeš odtiaľ nový ako dieťa. Ako dieťa, ktoré Božia ruka zasiahnutá tvojou slabosťou ponesie na najvyššie vrcholky.

1. *Desiate zastavenie: Z Ježiša strhli jeho odev*

Nahý, celkom obnažený. Pre každého človeka je takéto odhalenie hrozné. Človek sa cíti hlboko pokorený.

Modlime sa: – aby nás Boh prikryl plášťom lásky. Žiadny človek nám tento plášť nikdy nebude môcť vziať.

1. *Jedenáste zastavenie: Ježiš je pribitý na kríž*

Vidíme ľudí je pribitých na nemocničné lôžko. Vidíme mladých, ktorý vyšli na konci týždňa z nejakého brlohu a zvíjajú sa pod stromom po tom, čo sa spili alebo sa nadávkovali drogou. Vidíme zranených láskou, rozvedených, odlúčených. Najhoršie klince sú také, čo prebodávajú naše srdce.

Modlime sa: – za všetkých rozvedených, odlúčených, rozdelených zranením srdca, ktoré sa už nikdy nezocelí. Nikdy ich nesúďme. Inak do nich vrazíme ďalšie klince. Smerujme k nim našu nežnosť.

1. *Dvanáste zastavenie: Ježiš zomiera na kríži*

Zomrel, ako zomierajú ľudia. Tá posledná hodina príde aj k nám. Preto už dnes treba žiť vášnivo, zanietene. Máme na to 24 hodín. Ak praktizujeme rozhodnutie prežívať naplno týchto 24 hodín a hodíme za hlavu včerajšok, vykašleme sa na zajtrajšok, môžeme s maximálnym pokojom očakávať posledné stretnutie, ktorého dátum a hodinu pozná len Pán. Buď v stave pohotovosti, miluj naplno dnes, akoby všetko záviselo od teba. Jedine darovaná modlitba a láska dynamizuje každú minútu. „Jedine láska nás robí nepremožiteľnými,“ povedal Ján Pavol II. Radikálna láska umožňuje už tu na zemi prežívať radosť, ktorú ti nikto nevezme. Táto dynamika môže ožiariť tých a tie, popri ktorých kráčame a ktorí hľadajú v tme zmysel svojho života.

Modlime sa: – a prosme o milosť, aby sme každý deň dobre prežili našich 24 hodín. To je zmyslom úžasnej vety nášho Otca: „Chlieb náš každodenný daj nám dnes.“ (Mt 6,11)

1. *Trináste zastavenie: Ježiša sňali z kríža a vložili do Máriinho lona*

Všetko je skončené. Mária prijíma zmučené telo svojho Syna. V tejto poslednej chvíli sme spojení s Máriou. Prosme Máriu. Ona má popri Bohu nesmiernu moc. Neboj sa každý deň modliť ruženec. Táto modlitba, ak ju premedituješ, má nesmiernu silu.

1. *Štrnáste zastavenie: Ježiša vložili do hrobu a on tretieho dňa vstal zmŕtvych*

Vzkriesenie je pre nás absolútnym znamením, že kríž je nevyhnutným prechodom na ceste k svetlu. Rozširuj si vedomosti o viere, nemiešaj všetko dokopy. Všetko je v Kréde, medituj o ňom. Ty si jedinečný. Boh ťa stvoril pre večnosť. Na zemi máš budovať svet lásky. Všetci sme povolaní svedčiť o Božej láske. Práve v Eucharistii môžeš donekonečna čerpať silu Krista. Keď je Kristus v tebe, nemôžeš stratiť ani minútu… Tvoj život má byť darom. Predovšetkým tvoj život. Ak sa rozhodneš čas na zemi prežívať s Kristom v srdci, budeš mužom alebo ženou utrpenia a vzkriesenia. Ak chceš mať imidž vzkrieseného, medituj o tejto vete: „Ži tak, aby si na základe tvojho spôsobu života ostatní mysleli, že nie je možné, aby Boh neexistoval.“

(zdroj: <https://www.ruksak.sk/2019/02/14/krizova-cesta-mladych/>)

## Krížová cesta mladých II.

*Úvod:*

Sme mladí. Pane, Ty vieš, ako veľmi túžime milovať a byť milovaní. Ty sám si nám dal príklad ako milovať a na svojej krížovej ceste si nám ukázal, kde má skutočná láska hranice. Daj, aby sme na krížovej ceste nášho života pochopili, že láska je tým najvyšším, čoho sme schopní. Nauč nás milovať, radovať sa, trpieť i odpúšťať spolu s Tebou. Nauč nás to, Pane, lebo naozaj žijeme len ten čas, v ktorom milujeme...

*I. Pán Ježiš je odsúdený na smrť*

Klaniame sa Ti, Kriste, a dobrorečíme Ti. Lebo si svojím krížom vykúpil svet.

Vtedy ho odsúdil Pilát, dnes ho odsudzujeme my. Niežeby bol vinný, to nie. Ale sú s ním nepríjemnosti. Robí náš život ťažším. Obmedzuje našu slobodu. Nech ho teda zabijú. Myslím, že to nejako pôjde aj bez neho. Naozaj?

Odsúdený Kriste, daj nám pochopiť, že bez Teba to v našom svete vôbec nepôjde, že bez Teba bude človek v tomto vesmíre mrazivo, bolestne, zúfalo sám.

Ukrižovaný Ježišu zmiluj sa nad nami. Aj nad dušami v očistci.

*II. Pán Ježiš berie kríž na svoje plecia*

Klaniame sa Ti, Kriste, a dobrorečíme Ti. Lebo si svojím krížom vykúpil svet.

Odsúdený berie na seba kríž a odchádza. Berie môj – náš kríž. Bez toho kríža by to ešte išlo, nech si ide. Ale, Bože môj, veď s tým krížom odchádza i láska. A bez lásky sa tu všetko obracia v bolesť, v tmu, v zúfalstvo.

Ježišu, neodchádzaj, zostaň hoci aj s krížom, zostaň medzi nami, Láska. Bez Teba Tvoj ľud nemôže existovať. Zostaň hoci i s krížom, ale zostaň. LÁSKA.

Ukrižovaný Ježišu zmiluj sa nad nami. Aj nad dušami v očistci.

*III. Pán Ježiš padá prvý raz pod krížom*

Klaniame sa Ti, Kriste, a dobrorečíme Ti. Lebo si svojím krížom vykúpil svet.

Slabosť v tele, závrat v hlave, krutá bolesť v srdci. Na chrbte hrozne ťažký kríž. Zakolísal a padol. Meranie síl medzi najťažším krížom a najväčšou láskou. Vstal. Láska bola silnejšia.

Len o jedno prosím v tejto chvíli, Bože… Aby moja láska nebola nikdy menšia než moja bolesť.

Ukrižovaný Ježišu zmiluj sa nad nami. Aj nad dušami v očistci.

*IV. Pán Ježiš sa stretá so svojou Matkou*

Klaniame sa Ti, Kriste, a dobrorečíme Ti. Lebo si svojím krížom vykúpil svet.

Nežnosť, krása, čistota, láska… Všetko hlboko ponorené v oceáne bolesti. Mlčí Matka – žena, mlčí Syn – Boh. Len sa stretli. Teraz láska nosí meno bolesť. A to pochopí len srdce.

Len tak mlčky, srdcom by som chcel spoznať a pocítiť, že i moja láska môže nosiť meno bolesť.

Ukrižovaný Ježišu zmiluj sa nad nami. Aj nad dušami v očistci.

*V. Šimon Cyrenejský pomáha Pánu Ježišovi niesť kríž*

Klaniame sa Ti, Kriste, a dobrorečíme Ti. Lebo si svojím krížom vykúpil svet.

Kto to pochopí? Boh sa s nami spája nielen vo svojom stvorení, ale i v tomto našom kríži. Pomáhať iným v ich bolestiach znamená byť dobrým a milosrdným človekom. Nechať iných, aby nám pomohli v našich bolestiach, znamená veľmi dôverovať a úprimne milovať.

Tak veľmi by som chcel, môj Bože, byť nielen dobrým človekom, ale aj milovať pokornou, otvorenou láskou.

Ukrižovaný Ježišu zmiluj sa nad nami. Aj nad dušami v očistci.

*VI. Veronika podáva Pánu Ježišovi šatku*

Klaniame sa Ti, Kriste, a dobrorečíme Ti. Lebo si svojím krížom vykúpil svet.

Nechcela byť hrdinkou. Chcela len trochu zmierniť bolesti a povedať, že miluje. Podala šatku. A vtedy sa to stalo. Tichá, nenáročná a úprimná láska vyvolala na plátno Kristovu tvár. Od tej chvíle sa táto tvár objavuje v každej trochu skromnej láske.

O citlivú, skromnú snahu zmierniť aspoň trochu bolesti, darovať aspoň trochu lásky, prosím pre seba i pre druhých, môj Bože… Aby sme v každej láske videli aj Tvoju svätú tvár.

Ukrižovaný Ježišu zmiluj sa nad nami. Aj nad dušami v očistci.

*VII. Pán Ježiš padá druhý raz pod krížom*

Klaniame sa Ti, Kriste, a dobrorečíme Ti. Lebo si svojím krížom vykúpil svet.

Ďalšie meranie síl, ďalšie zakolísanie, znova padol. Je už snáď bolesť väčšia než láska? Nie, bolesť lásku nikdy neprerastie. Telo v prachu cesty sa vzpína k novému výkonu. Vstal, nabral rovnováhu, kráča ďalej. Prečo si láska žiada vypätie síl až po krajnú hranicu ľudských možností? Prečo je treba všetko vydržať, vždy veriť, vždy dúfať?

Daj, Bože, aby moja láska aj za hranicou ľudských možností bola väčšia než moja bolesť.

Ukrižovaný Ježišu zmiluj sa nad nami. Aj nad dušami v očistci.

*VIII. Pán Ježiš napomína plačúce ženy*

Klaniame sa Ti, Kriste, a dobrorečíme Ti. Lebo si svojím krížom vykúpil svet.

Aké sú zvláštne naše náreky. Plačeme nad trúfalosťou bezbožných, nad zatvrdnutosťou mladých, nad hriešnosťou tých druhých a zatiaľ naša rodina, naše prostredie, náš vlastný život je iba prázdnym priestorom, ktorý nikdy nezaplníme láskou.

Plačte – sami nad sebou. Bojím sa, že som vo svojich nárekoch farizejom. Akákoľvek úbohá, akákoľvek malá bude moja láska, ale nikdy nedopusť, Kriste, aby bola falošná.

Ukrižovaný Ježišu zmiluj sa nad nami. Aj nad dušami v očistci.

*IX. Pán Ježiš padá tretí raz pod krížom*

Klaniame sa Ti, Kriste, a dobrorečíme Ti. Lebo si svojím krížom vykúpil svet.

Ešte tri nezdolateľné kroky, ešte dva, ešte jeden… Vrchol Kalvárie a vrchol vyčerpanosti. Padol a leží ako mŕtvy. Vzal si presne taký ťažký kríž, aké veľké boli jeho sily. Nič si nenechal v rezerve, dal všetko. Taký je zákon lásky.

Ale je to potom láska, keď si pri každej ťažkosti myslím, že je nad moje sily? Zachráň ma, Bože, od osudného sebaklamu – že už ďalej nevládzem.

Ukrižovaný Ježišu zmiluj sa nad nami. Aj nad dušami v očistci.

*X. Pánu Ježišovi zvliekajú šaty*

Klaniame sa Ti, Kriste, a dobrorečíme Ti. Lebo si svojím krížom vykúpil svet.

Šaty, nahota. Pamätáte sa? Keď Adam zhrešil, zistil, že je nahý. Hriech – strata Boha, strháva z človeka všetko veľké a krásne a dáva ho nahého bičovať ľadovým búrkam a potupe tohto vesmíru. Teraz tu stojí v ľudskej nahote Boh. Vzal na seba hriech sveta.

Bože môj, daj, aby som nikdy nezostával nahý v mraze a hanbe pred Tvojím vesmírom, aby som Ťa nikdy nestratil.

Ukrižovaný Ježišu zmiluj sa nad nami. Aj nad dušami v očistci.

*XI. Pána Ježiša pribíjajú na kríž*

Klaniame sa Ti, Kriste, a dobrorečíme Ti. Lebo si svojím krížom vykúpil svet.

Tak sa Boh kladie na tento ľudský, na tento náš, na tento môj kríž. To drevo vyrástlo na našej zemi, tie klince sú našim výrobkom. Ani nám ho neberie, len chce, aby na ňom vykrvácala všetka krv jeho srdca, všetka láska. Všetko. Ach, zase to slovo všetko.

A ja trochár, v strachu o svoje trpasličie záujmy, počúvam údery kladiva a ťažké vzdychy Boha na kríži. A prosím o silu prijať všetky kríže. Ten môj, i tie druhé.

Ukrižovaný Ježišu zmiluj sa nad nami. Aj nad dušami v očistci.

*XII. Pán Ježiš na kríži zomiera*

Klaniame sa Ti, Kriste, a dobrorečíme Ti. Lebo si svojím krížom vykúpil svet.

Posledný pohľad, posledná otázka. Oči plné sĺz a krvi si nás premerali naposledy. A čo si teraz počneš? Rozsudok je teda vykonaný. Zomrel. Môžeme byť spokojní, už nám nebude prekážať. Ale beda nám všetkým, keby jeho láska siahala len potiaľto.

I keď jednou rukou vraždíme lásku a druhou o ňu žobreme, i keď je tma, i keď sme zlí, i keď nevieme, čo chceme a za čo sa modlíme, pre Tvoju smrť, Kriste, zmiluj sa nad nami.

Ukrižovaný Ježišu zmiluj sa nad nami. Aj nad dušami v očistci.

*XIII. Pána Ježiša skladajú z kríža*

Klaniame sa Ti, Kriste, a dobrorečíme Ti. Lebo si svojím krížom vykúpil svet.

Hrot kopie prenikol do srdca, pomaly z neho odkvapkáva posledná krv. Vyťahujú klince. Mŕtvola klesá k zemi. Zachytávajú ju nejaké ruky. MATKA – jeho Matka. V tejto chvíli už ani nevieš, kde začína svetlo a končí tma, kde sa od seba oddeľujú život a smrť. Všetko sa už stalo súčasťou lásky. Nepochopiteľnej, obrovskej a ťažkej, väčšej než ľudské myslenie.

Ach, Mária, Ty najväčšia z ľudí, vo chvíľach tmy a prázdnoty ma nauč srdcom pochopiť i to, čo rozumom nie je možné.

Ukrižovaný Ježišu zmiluj sa nad nami. Aj nad dušami v očistci.

*XIV. Pána Ježiša pochovávajú*

Klaniame sa Ti, Kriste, a dobrorečíme Ti. Lebo si svojím krížom vykúpil svet.

Snáď nikdy nebol človek tak trápne malý a hlúpy ako vtedy, keď kamennou závorou a vojenskou strážou zaisťoval, aby sa k nemu nevrátil Boh. Bojí sa o tento kúsok ukradnutého primitívneho šťastia? Krtie oči nemajú odvahu túžiť po svetle. Degenerované, scvrknuté srdce sa bojí očakávať lásku.

A predsa – celý vesmír sa vzpína k veľkému výkriku: Príď! – Aj cez kamenné závory nášho srdca preniká volanie: Príď! – A keď je táto láska väčšia než smrť, určite príde. Áno, príde SKORO.

Ukrižovaný Ježišu zmiluj sa nad nami. Aj nad dušami v očistci.

*Záver:*

Pane, s láskou sa pozeráš na mladých ľudí a ponúkaš im dary Ducha Svätého. Prosíme Ťa, pomôž im prijímať zodpovednosť za krásny dar mladosti. Daj, aby si ju vážili a prežívali ju v radosti. Daj im odvahu pýtať sa na pravé hodnoty života a zriekať sa falošných nádejí, aby sa vedeli rozhodnúť pre život podľa Tvojej vôle. Daj im schopnosť ukazovať skutkami lásky na plnosť života viery, ktorý nezabúda na potrebné a dokáže sa deliť o duchovné aj materiálne bohatstvo. Nech sú v Tvojej Cirkvi znamením nádeje a nájdu bohatstvo večného života. Amen

(zdroj: <https://www.rkruskov.com/products/krizova-cesta-mladych/>)

## Krížová cesta mladých III.

*I. Prvé zastavenie: Ježiš je odsúdený na smrť*

Smrť ...

Ešte len začíname túto cestu a už taká nepríjemná myšlienka. Myšlienka na smrť. K mladosti patrí život a nech je plný radosti a lásky. Kto mi ponúka takýto život? Ježiš zobral na seba smrť, bolesť a utrpenie. Pozná moju túžbu po živote a chce mi umožniť život naplnený láskou, radosťou a šťastím, preto prichádza a je so mnou vždy, keď mi niekto ubližuje, keď ma posudzuje priateľ, keď sa sklamem v láske, keď nenájdem pochopenie v rodine, keď som sám a táto samota je bolestná ako smrť.

Vtedy je tu On. Ježiš ma miluje, aj keď nenájdem lásku v žiadnom ľudskom srdci. Toto je to odsúdenie na smrť. Zapríčiňujeme ho VŠETCI tým, že nemilujeme vždy a každého.

Vďaka Pane, Ty ma miluješ vždy a miluješ blížnych. Daj aby bolo v našich srdciach viac lásky ako odsúdenia.

*II. Druhé zastavenie: Ježiš nesie kríž*

Som milovaný, milovaná Ježišom. To je síce pekné, ale ja to necítim! Láska predsa napĺňa človeka šťastím, vyčarí úsmev na tvári. K milovanej osobe sa stále vraciaš. S Tebou je to ťažké, NEVIDÍM ŤA! Ale niekedy si uvedomím, že dostávam niečo úplne nezaslúžene. Daroval si mi život a veľa ráz niekto príde a obdaruje ma úsmevom alebo nejakou malou pozornosťou, ktorá mi urobí radosť. Nesieš môj kríž, cítiš moje bolesti, dotýkajú sa Ťa moje starosti a poznáš moje nezmyselné túžby. Si stále so mnou ...

Moji priatelia sa tešia mojej prítomnosti, keď od nich nič nežiadam, keď sa chcú zabávať. Ty si so mnou aj vtedy, keď potrebujem pomoc.

Pane, pomôž mi aby som sa neodvracal od toho, kto potrebuje pomôcť - s krížom.

*III. Tretie zastavenie: Prvý pád*

Toto zastavenie sa dotýka priamo mňa. Nemôžem sa obzrieť a hľadať vinníka mimo seba. Musím nájsť odvahu pozrieť sa na seba. Ja som zlyhal. Spáchal som hriech. Keď sa povie v spoločnosti na nejaké zlo, že je to hriech, väčšinou sa prítomný pousmejú. Hriech sa snažíme nejakým spôsobom ospravedlniť, ale len dovtedy, kým sa ho dopúšťame sami. Keď sa dotýka nás vtedy je to nespravodlivosť. Hriech je vo svojej podstate vždy nedostatkom Lásky. Je to prejav nelásky voči Bohu, sebe a blížnemu. Je zahanbujúce a veľmi smutné dívať sa na seba ako na človeka, ktorý nie je schopný Lásky. Nedokážem milovať a túžim po tom, aby som bol milovaný.

Pane, Ty mi neodoprieš Lásku. Denne Ťa zrádzam, nevšímam si Ťa v ľuďoch. Ubližujem Ti ľahostajnosťou, pýchou, sebectvom, zmyselnosťou, lenivosťou a Ty ma miluješ.

*IV. Štvrté zatavenie: Stretnutie s matkou*

Keď sa zahľadím na seba, vidím hriešnika. Je vo mne toľko zla a tak málo lásky. Mne samému je tak ťažko prijať sa so svojou úbohosťou. Ty Pane mi prichádzaš na pomoc. Posielaš mi do cesty ľudí, ktorí ma milujú. Niekedy žasnem nad tým, akej láskavosti a dobroty sú schopní. Možno je to moja mama, otec, brat, sestra alebo priateľ. Cez nich mi po kvapkách dávaš svoju Lásku.

Pane, Ty si pôvodca lásky. Dávaš ju mladým ľuďom, deťom a rodičom, zrelým ľuďom. Pane, prosím Ťa aby v našich srdciach bolo veľa lásky k Tebe. Vyber si srdcia, ktoré chcú len Tebe patriť! Daj, aby si bol milovaný.

*V. Piate zastavenie: Šimon pomáha niesť kríž*

Kto má v srdci lásku, chce ju prejaviť aj navonok. Keď je muž zamilovaný do ženy, túži ju urobiť šťastnou. Láska otvára oči, dávaš pozor aby Ti neuniklo nič, čo môže druhého potešiť. V našom živote sú stretnutia pri ktorých sa cítime vážení, dôležití, cítime, že iní sú pri týchto stretnutiach pre nás, že nás chcú potešiť, dať nám svoju radosť, pokoj, zhovievavosť, trpezlivosť, dobrotu ... Po takýchto stretnutiach sa ešte dlho cítime obdarovanými. Stretli sme totižto v týchto ľuďoch Krista. A v nás ostáva túžba podobať sa mu, mať srdce plné lásky pre každého s kým sa stretnem. Myslím na Šimona z Cyrény. Jeho stretnutie s Ježišom bolo možno podobné mojim stretnutiam s ľuďmi v ktorých som rozpoznal Ježiša..

Keď nieslo kríž, pocítil Ježišovu lásku. Vedel, že Ježiš je tu pre neho, že nesie Šimonov kríž. Ježiš ho naučil milovať.

*VI. Šieste zastavenie: Veronika*

Pane, chcel by som vykročiť na cestu lásky. Milovať aj vtedy, keď nebudem milovaný. Je to však cesta pre ľudí silných, odvážnych, pôjdem proti prúdu ... Možno ma vysmejú, budú ma mať za blázna. Má láska NAJVYŠŠIU HODNOTU? Nie peniaze, autá, kariéra, úspech? Ak si vyberiem niečo z toho, nikto sa nad tým nepozastaví, mnohí sa ženú za týmito hodnotami a aj sa medzi nich zaradím. Môže ma však niečo z toho urobiť Trvalo Šťastným?

Odpoveď sú mi sklamaní ľudia.

Pane, ja sa Ti priznávam. Túžim po láske. Bez lásky nemá nie cenu. Aj keď mnohí pokladajú lásku za slabosť alebo v ňu neveria. Pane, pošli mi do cesty Veroniku - človeka ktorý miluje a nebojí sa lásku prejaviť. A tiež daj, nech som aj ja pre iných Veronikou, aj keď budem v zástupe bezcitných a ľahostajných ľudí.

*VII. Siedme zastavenie: Druhý pád*

Pane chceš, aby som miloval. Ja však nevládzem. Išiel som medzi ľudí, ktorí nemilovali - boli plní zloby. Bol som s nimi a ani neviem ako už som nadával, posudzoval, kritizoval a nemohol som uveriť, že si pri mne. Nevidel som východisko a u teba som nehľadal pomoc. Sklamal som Ťa. Nepriznal som sa k Tebe. Možno som sa aj hanbil povedať, že si tu, aby SME TEBA PROSILI. Aby sme nepozerali len na naše možnosti NEHĽADALI LEN SVOJ PROSPECH ... Ja neviem s Tebou žiť. Viem ísť za Tebou do chrámu. Ale v škole, v zamestnaní, na ulici, v rodine Ťa nevidím. A Ty si všade. Miluješ tých, čo sú v chráme na kolenách, aj tých chorých s alkoholu, beznádeje čo sedia v bare.

Pane, ja to chcem ešte skúsiť. Odpusť mi a pomôž mi vstať z hriechu. Chcem Ti prejaviť svoju lásku a milovať Ťa aj v tých čo Ťa nepoznajú!

*VIII. Ôsme zastavenie: Plačúce ženy*

Mám priateľa a On neverí. Hovorí, že neexistuješ a mne je s Toho smutno. Plakal by som nad sebou lebo som za to zodpovedný. Nestretol Ťa vo mne. Keby som Ťa vo všetkom nasledoval, keby som tak miloval, ako Ty miluješ, spoznal by Ťa v mojom živote. Ja sa však nelíšim od ostatných. Rozdiel je len v tom, že chodím do kostola. Som prítomný na obetnej hostine, ktorá ma má posilniť a premeniť a ja neprijímam tento pokrm. PANE ODPUSŤ MI! Chcem sa zmeniť! Pomôž mne aj môjmu priateľovi. Daj nám zakúsiť, že život s Tebou je plný radosti a nádeje. Daj mi Pane väčšiu vieru a urob ma láskavým, odvážnym, silným, pozorným vnímavým na slzy.

*IX. Deviate zastavenie: Tretí pád*

Som na zemi. Aj som sa namáhal. Chcel som zvíťaziť nad hriechom, ale hriech premohol mňa. Najradšej by som nevstal. Milovať je ťažko. Cítim sa neschopný lásky a lásky nehodný. Ak tu ostanem ležať, bude to moja smrť. Budem človekom večne namrzeným, zlým, všetkým na obtiaž a hlavne sebe. Bože, zachráň ma! Pozeraj na mňa! Stvoril si ma na svoj obraz. Nájdi vo mne to, čo iní nevidia a miluj ma. Pomôž mi, nech ma hriech od Teba nevzďaľuje, ale naučí väčšej láske. Viac mi je odpustené, preto chcem viac milovať!

Daj, aby ma moje pády naučili mať súcit s pádmi blízkych. Keď budem vidieť hriech na priateľovi, na blížnom, neodsúdim ho, ale spomeniem si na svoju vlastnú úbohosť. Nauč ma Pane, odpúšťať vždy a každému! Chráň ma od pýchy, že som lepší ako iní! Nie som! Ale láska zakrýva množstvo hriechov.

*X. Desiate zastavenie: Stŕhanie šiat*

Mám priateľa alebo mal som. Veril som mu, povedal to, čo iní nemali počuť. Sľúbil, že si tom nechá pre seba. Nenechal. Bolí to. Cítim sa nahý! Veľmi mi ublížil. On možno ani netuší, ako ma ranil. Pane, chcel by som konať tak, aby som sa nebál odhalenia, chcel by som myslieť tak, aby moje myšlienky boli čisté, aby som o iných zmýšľal úctivo. Som zodpovedný za všetko, čo robím v skrytosti i verejne, daj aby ma nemohlo zraniť stŕhanie šiat, odkrytie toho najvnútornejšieho.

Pane, Ty chceš, aby som žil vo svetle, pravdy a lásky. Pomôž mi, aby som na Teba myslel počas dňa, aby som myslel na to, že pred Tebou nemôžem nič zahaliť, ukryť.

*XI. Jedenáste zastavenie: Ježiš pribitý na kríži*

Už som si zvykol na tento obraz. Si pribitý na kríži. Pripadáš mi bezmocný, trpiaci Ježiš. Všemohúci Boh. Nekonečná láska sa vydá do rúk ľudí a robí tak dodnes. Stáva sa kúskom chleba s ktorým môžeme rôzne naložiť. Koľkokrát si prišiel do môjho srdca a ja som Ťa odsúdil na samotu. Prijal som Ťa, aby som Ťa pribil na kríž. Pane, ja veľmi potrebujem Tvoju lásku, obetu. Potrebujem Tvoju nezištnosť, bezmocnosť a trpezlivosť. Potrebujem Tvoju pokoru a slabosť. Ja potrebujem Tvoju veľkosť. Pomôž mi stať sa chlebom pre ľudí. Chcem byť bezmocný, keď ma budú lámať, len nech odídu nasýtení.

Vďaka Pane, že ma miluješ aj keď Ťa nemilujem. Vďaka, že sa uspokojíš s mojou túžbou milovať Ťa. Vďaka Pane, že moju túžbu môžeš naplniť! Vďaka! U Teba je viac trpezlivosti ako súd, viac bezmocnosti ako moc, viac slabosť ako sila, viac nezištnosť ako odmena, viac bláznovstvo kríža ako sláva sveta.

*XII. Dvanáste zastavenie: Ježiš umiera na kríži*

Ja ešte žijem; neviem, koľko času mám pred sebou. Ako mám prežiť svoj život, aby som vo chvíli smrti neľutoval uplynulý čas? Túto otázku si dávajú ľudia od nepamäti. Ty si dal na ňu odpoveď. Povedal si, že máme svoj život pre Teba a potom ho nájdeme. STRATIŤ ŽIVOT, DAŤ HO TEBE! Pane, Ty chceš všetko! Aká malá je moja viera, keď váham položiť svoj život do Tvojich rúk. Dávam ho predsa do rúk Lásky.

Pane, dal si mi dar slobody a mne je teraz bremenom. Môžem sa teraz vzoprieť a Ty ma necháš odísť ...

Ja Ťa teda prosím: Vezmi si moju slobodu. Chcem sa vydať napospas Tvojej láske. Dávam Ti svoj život. Chcem ho stratiť. Buď mojou odmenou.

*XIII. Trináste zastavenie: Zloženie z kríža*

Keď premýšľam o svojom živote, vidím, že je v ňom kríž. Máva rôznu podobu: Je to choroba, bolesť z nedostatku lásky, bolesť nad sebou, nad svojou úbohosťou. Môžem kríž zložiť? Môžem sa vyhnúť bolesti? Vďaka Tebe sú v mojom živote krásne chvíle keď sa môžem tešiť z krásy stvorenia a lásky ľudí. A v Tebe mám nádej, že ma raz z kríža zložíš. Môj život prejde do radosti. Spočinie v náručí lásky. Tam mi už nikto neublíži. Nedotkne sa ma žiadna bolesť. Spomínam Ťa nie ako ukrižovaného ale osláveného Krista.

*XIV. Štrnáste zastavenie: Pochovávanie*

Pri tomto zastavení nechcem dlho ostať. Smrť nie je koniec života. Aj keď sa mi to snažia mnohí nahovoriť. Keby som mal na svoj život pozerať s touto perspektívou, bol by som strašne úbohý. Vo mne je túžba po živote a Ty Ježiš moju túžbu naplníš. Stal si sa človekom, umrel si a bol si pochovaný, aby si ma presvedčil o svojej láske a ubezpečil, že máš pre mňa pripravené miesto v nebi.

Pane, posilni moju vieru aby som veril v život. Daj mi lásku, aby som miloval a mohol prísť do spoločenstva milujúcich.

Mária, ochraňuj ma, aby ma nepohltila temnota hriechu, aby som si nevybral miesto múk.

(zdroj: <http://www.rkclh.sk/clanok/161-velkopiatkova-krizova-cesta-mladych-2013>)

## Krížová cesta nôh

*Úvod*

Pri večeri, keď už diabol vnukol Judášovi, synovi Šimona Iškariotského, aby ho zradil, Ježiš vo vedomí, že mu Otec dal do rúk všetko a že od Boha vyšiel a k Bohu odchádza, vstal od stola, zobliekol si odev, vzal plátennú zásteru a prepásal sa. Potom nalial vody do umývadla a začal umývať učeníkom nohy a utierať zásterou, ktorou bol prepásaný. Tak prišiel k Šimonovi Petrovi. On mu povedal: „Pane, ty mi chceš umývať nohy?“ Ježiš mu odpovedal: „Teraz ešte nechápeš, čo robím, ale neskôr pochopíš.“ Peter mu povedal: „Nikdy mi nebudeš umývať nohy!“ Ježiš mu odpovedal: „Ak ťa neumyjem, nebudeš mať podiel so mnou.“ Šimon Peter mu vravel: „Pane, tak potom nielen nohy, ale aj ruky a hlavu!“ (Jn 13, 2-9)

Ježišov prejav lásky pri umývaní nôh nás pozýva na bolestnú cestu. A podobne ako Peter

a apoštoli, ani my ešte všetkému nerozumieme... Ježiš nám pripravil nielen srdcia, ale aj nohy, ktoré majú nasledovať jeho kroky. Spýtajme sa úprimne – každý sám seba – dokážeme stáť na vlastných nohách alebo len nevládne ležíme v apatii a rezignácii? Máme odvahu kráčať za Ježišom? Svätý Otec František nás povzbudzuje: „Priatelia, Ježiš je Pánom rizika, (...) a nie Pánom komfortu, istoty a pohodlnosti. Na to, aby sme nasledovali Ježiša, je potrebné mať dávku odvahy, je potrebné rozhodnúť sa zameniť gauč za pár topánok, ktoré nám pomôžu kráčať po cestách, o ktorých sme nikdy ani nesnívali a ani len na ne nepomysleli...“ (Z príhovoru pápeža Františka mladým počas sobotnej večernej vigílie na SDM 2016 v Krakove.)

*Prvý krok – Odsúdenie*

Potom Pán vyvolil iných sedemdesiatich dvoch a po dvoch ich poslal pred sebou do každého mesta a na každé miesto kam sa sám chystal ísť. A povedal im: „Žatva je veľká, ale robotníkov málo. Preto proste Pána žatvy, aby poslal robotníkov na svoju žatvu! Choďte! Hľa, posielam vás ako baránkov medzi vlkov. A keď prídete do niektorého mesta a prijmú vás, jedzte, čo vám predložia, uzdravujte chorých, čo sú v ňom a povedzte im: „Priblížilo sa k vám Božie kráľovstvo.“ Keď prídete do niektorého mesta a neprijali by vás, vyjdite do jeho ulíc a povedzte: „Striasame na vás aj prach, čo sa nám vo vašom meste prilepil na nohy. Ale vedzte, že sa priblížilo Božie kráľovstvo!“ (porov. Lk 10, 1-3.9-11)

Krásny paradox... Pilát túži „striasť“ vinu a krv z rúk ich ponorením do vody a Ježiš káže striasť prach z nôh tam, kde ho neprijímajú. Čisté ruky verzus čisté nohy. Ježišove nohy však rozvírili prach ulíc Golgoty, lebo vykročil... Pilát si umyl ruky, ale ostal stáť... A my?

*Druhý krok – Kríž*

Aký dobrý je Boh voči statočným, Boh voči tým, čo majú srdce čisté. No mne sa temer nohy podlomili, takmer som sa zapotácal. Lebo som žiarlil na chvastúňov, keď som videl, ako bezstarostne si žijú hriešnici. (Ž 73, 1-3)

Koľkokrát sme si povedali: „Kde je tá Božia spravodlivosť, keď my – „dobrí kresťania“ – trpíme, a tí druhí – „zlí hriešnici“ – si žijú bezstarostne?“ Ježiš objíma kríž, kladie si ho na svoje plecia, a nohy sa mu podlamujú aj kvôli nášmu nepochopeniu skutočného života s Bohom... Lebo žiarlime namiesto toho, aby sme žiarili. Lebo stále ostávame stáť so založenými rukami namiesto toho, aby sme objali svoj kríž a vykročili za Ježišom.

*Tretí krok – Pád*

Nesúďte, aby ste neboli súdení. Lebo ako budete súdiť vy, tak budú súdiť aj vás, a akou mierou budete merať vy, takou sa nameria aj vám. Prečo vidíš smietku v oku svojho brata, a vo vlastnom oku brvno nezbadáš? Alebo ako môţeš povedať svojmu bratovi: „Dovoľ, vyberiem ti smietku z oka“ - a ty máš v oku brvno?! Pokrytec, vyhoď najprv brvno zo svojho oka! Potom budeš vidieť a budeš môcť vybrať smietku z oka svojho brata. Nedávajte, čo je sväté, psom a nehádžte svoje perly pred svine, aby ich nohami nepošliapali, neobrátili sa proti vám a neroztrhali vás. (Mt 7, 1-6)

Ježiš vlečie brvno na pleciach, kráča okolo nás, ktorým trčia brvná z očí a padá na zem… Ako perla, po ktorej sa šliape... Padá na zem za všetky naše predčasné súdy, posudzovania a odsúdenia... Aj keď sme stále paralyzovaní a nedokážeme sa odlepiť z miesta, skúsme sa aspoň skloniť, zodvihnúť tú vzácnu perlu zo zeme a pomôcť Ježišovi vstať…

*Štvrtý krok – Svetlo*

Tvoje slovo je svetlo pre moje nohy a pochodeň na mojich chodníkoch. (Ž 119, 105)

Nepochopiteľná sila, ktorá držala Máriu pri stretnutí so svojím synom – je jej syn sám. Večné Slovo, ktoré v mladosti počúvala a ktoré „utkala“ vo svojom živote, sa stalo svetlom a pochodňou aj pre najtemnejšiu uličku jej životnej cesty. Kráča s ním až sem – na Golgotu.

A pohne sa ešte ďalej – až pod kríž. Mária, nauč nás kráčať za svetlom tvojho syna, aby sme aj my mohli svietiť na cestu iným.

*Piaty krok – Pomoc*

Pútnická pieseň. Svoj zrak upieram na vrchy: príde mi odtiaľ pomoc? Pomoc mi príde od Pána, ktorý stvoril nebo i zem. Nedovolí, aby sa ti noha zachvela, nezdriemne ten, čo ťa stráži. Nedrieme veru, ani nespí ten, čo stráži Izraela. Pán ťa stráži, Pán je tvoja záštita po tvojej pravici. Za dňa ťa slnko nezraní ani mesiac za noci. Pán ťa bude chrániť od všetkého zlého; Pán ti bude chrániť život. Pán bude chrániť tvoj odchod i príchod odteraz až naveky. (Ž 121)

Symbolický text z knihy žalmov s názvom „Pútnická pieseň“. Ježiš stretá na svojej krížovej ceste pútnika z Cyrény – Šimona a prijíma jeho pomoc, aby jeho chvejúce sa nohy dokázali kráčať ďalej... Kam upierame svoj zrak my? Odkiaľ očakávame pomoc?

Veríme, že Boh nedrieme, ani nespí? Sme vďační všetkým tým pútnikom Šimonom, ktorých nám Pán posiela?

*Šiesty krok – Odvaha*

Ktorýsi farizej pozval Ježiša, aby s ním jedol. On vošiel do farizejovho domu a sadol si k stolu. V meste bola istá žena, hriešnica. Keď sa dozvedela, že je hosťom vo farizejovom dome, priniesla alabastrovú nádobu s voňavým olejom, s plačom pristúpila zozadu k jeho nohám, začala mu slzami máčať nohy a utierala mu ich svojimi vlasmi, bozkávala mu ich a natierala voňavým olejom. (porov. Lk 7, 36-38)

Dve odvážne ženy, ktoré sa nebáli vystúpiť z davu a riskovať, že budú nepochopené, či vysmiate. Hriešnica túžila po odpustení... Ktovie, po čom túžila Veronika? Obe veľmi milovali, obe zachránila ich veľká viera. Hriešnica sa tvárou skláňa k Ježišovým nohám, Veroniku nesú jej nohy ku Kristovej tvári. Kde stojíme my? Máme odvahu predrať sa cez dav a utrieť Ježišovu tvár, či skloniť sa k jeho nohám?

*Siedmy krok – Ďalší pád*

Zachráň ma, Bože, lebo voda mi vystúpila až po krk. V bezodnom bahne viaznem a nemám pevnej pôdy pod nohami, dostal som sa do hlbín vôd a zalieva ma príval. Ustatý som od volania, hrdlo mi zachríplo. Unavili sa mi oči, čo tak vyzerám svojho Boha. (Ž 69, 2-4)

Stráca pevnú pôdu pod nohami a padá... Lebo kráča bahnom zlých rozhodnutí na križovatkách našich životov... Lebo viazne v blate našich slepých uličiek... Lebo sa topí v kalužiach na všetkých našich obchádzkach, či skratkách bez Boha... Napriek tomu vstáva

a ide ďalej...

*Ôsmy krok – Plač*

Preto vzpružte ochabnuté ruky a podlomené kolená! A vaše nohy nech kráčajú rovno, aby sa to, čo je chromé, nevykĺbilo, ale skôr aby sa uzdravilo. Usilujte sa o pokoj so všetkými a o svätosť, bez ktorej nik neuvidí Pána. Dbajte na to, aby nik nepremeškal Božiu milosť; aby nevyrazil nejaký koreň horkosti a nevyvolal zmätok a nenakazil mnohých. (Hebr 12, 12-15)

„Neplačte nado mnou ale sami nad sebou a nad svojimi synmi a dcérami!“ Možno sme premeškali Božiu milosť, možno sa v rodinnej záhrade zakorenila horkosť hriechu... Ale nič nie je stratené! Vzpružme ochabnuté ruky a podlomené kolená a kráčajme rovno! My máme byť vzorom pre svojich blízkych. Usilujme sa o svätosť, bez ktorej nik neuvidí Pána. Ani naše deti...

*Deviaty krok – Posledný pád*

Beda svetu pre pohoršenie! Pohoršenia síce musia prísť, ale beda človekovi, skrze ktorého pohoršenie prichádza! Ak ťa zvádza na hriech tvoja ruka alebo noha, odtni ju a odhoď od seba: je pre teba lepšie, keď vojdeš do života zmrzačený alebo krivý, ako keby ťa mali s obidvoma rukami a s obidvoma nohami hodiť do večného ohňa. (Mt 18, 7-8)

Ježiš už ledva kráča, potáca sa ako zmrzačený, nesúc na svojich nohách hriechy celého ľudstva. Poslednýkrát padá na zem a ostáva na nej ležať... Za všetky pohoršenia, ktoré prišli skrze nás, za všetky naše prešľapy, za naše vstupy do zakázaných zón a protismerov... Za to, ţe sme stáli, keď bolo treba ísť a náhlili sa, keď bolo lepšie ostať stáť, alebo sa vrátiť naspäť... Za to, že nemáme odvahu odťať si ruku, či nohu, ak nás zvádzajú na hriech...

*Desiaty krok – Vyzliekanie*

Ale Štefan, plný Ducha Svätého, uprene sa zahľadel na nebo, uvidel Božiu slávu a Ježiša stáť po pravici Boha a povedal: „Vidím otvorené nebo a Syna človeka stáť po pravici Boha.“ Strašne vykríkli, zapchávali si uši a všetci sa naňho vrhli. Vyhnali ho za mesto a kameňovali. Svedkovia si odložili šaty k nohám mladého muža, ktorý sa volal Šavol. Štefana kameňovali a on sa modlil: „Pane Ježišu, prijmi môjho ducha.“ Potom si kľakol a zvolal veľkým hlasom: „Pane, nezapočítaj im tento hriech.“ A len čo to povedal, zomrel. (porov. Sk 7, 55-60)

Odložiť si šaty k niekoho nohám môže byť prejavom súhlasu s jeho zmýšľaním a konaním. Hľadiac na obnaženého Spasiteľa obnažme na chvíľu svoje vnútro a odložme svoje pomyselné šaty k jeho nohám. Možno nás čaká to, čo prenasledovateľa Šavla – Ježišova otázka: „Prečo ma prenasleduješ?“, pád na zem a potom úplne nová cesta… A možno sú pri našich nohách stále odložené Ježišove šaty. Ako prejav jeho nekonečnej lásky, a to aj napriek tomu, že tie šaty sme z neho strhli my...

*Jedenásty krok – Pribíjanie*

Bože môj, Bože môj, prečo si ma opustil? Vysmievajú sa mi všetci, čo ma vidia, vykrúcajú

ústa a potriasajú hlavou. Rozlievam sa sťa voda a uvoľňujú sa vo mne všetky kĺby. Srdce

mi mäkne ako vosk a topí sa mi v útrobách. Podnebie mi vysychá ako črepiny a jazyk sa

mi lepí k hrtanu. Do prachu smrti ma odvádzaš. Obkľučuje ma svorka psov, obstupuje ma

tlupa zlosynov. Prebodli mi ruky a nohy, môžem si spočítať všetky svoje kosti.

(Ž 22, 2.8.15-18)

Ježišove nohy dokráčali do cieľa krížovej cesty. Nohy Boha, ku ktorým kládli slepých, chromých a nemých, nohy, ktoré sa vždy náhlili k najbiednejším a opusteným, sa už nemôžu ani pohnúť. Prebodli mu ich klince. Boh odvtedy potrebuje naše nohy... A my?

Nie sú naše nohy priklincované strachom, či nezáujmom ešte skôr, akoby sa mali pohnúť

k blížnym?

*Dvanásty krok – Smrť*

Istý človek mal dvoch synov. Mladší z nich povedal otcovi: „Otec, daj mi časť majetku, ktorá mi patrí.“ A on im rozdelil majetok. O niekoľko dní si mladší syn všetko zobral, odcestoval do ďalekého kraja a tam svoj majetok hýrivým životom premárnil. Keď všetko premrhal, nastal v tej krajine veľký hlad a on začal trieť núdzu. Išiel teda a uchytil sa u istého obyvateľa tej krajiny a on ho poslal na svoje hospodárstvo svine pásť. I túžil nasýtiť sa aspoň strukmi, čo ţrali svine, ale nik mu ich nedával. Vstúpil teda do seba a povedal si: „Koľko nádenníkov u môjho otca má chleba nazvyš, a ja tu hyniem od hladu. Vstanem, pôjdem k otcovi a poviem mu: Otče, zhrešil som proti nebu i voči tebe. Už nie som hoden volať sa tvojím synom. Prijmi ma ako jedného zo svojich nádenníkov.“ I vstal a šiel k svojmu otcovi. Ešte bol ďaleko, keď ho zazrel jeho otec, a bolo mu ho ľúto. Pribehol k nemu, hodil sa mu okolo krku a vybozkával ho. Syn mu povedal: „Otče, zhrešil som proti nebu i voči tebe. Už nie som hoden volať sa tvojim synom.“ Ale otec povedal svojim sluhom: „Rýchlo prineste najlepšie šaty a oblečte ho! Dajte mu prsteň na ruku a obuv na nohy! Priveďte vykŕmené teľa a zabite ho. Jedzme a veselo hodujme, lebo tento môj syn bol mŕtvy, a ožil, bol stratený, a našiel sa.“ (Lk 15, 11-24)

Boží syn zomrel, bol mŕtvy, aby sme my všetci ožili a neboli viac stratení. Pod krížom máme všetci pripravené čisté krásne šaty, kráľovské prstene a novú obuv na nohy, aby sme viac nemuseli chodiť bosí... On zachránil náš život od smrti, naše oči od sĺz a naše nohy pred pádom. A preto budeme pred tvárou Pána kráčať v krajine žijúcich... A nie v krajine mŕtvych!

*Trinásty krok – Snímanie z kríža*

Keďže bol Prípravný deň, Židia požiadali Piláta, aby ukrižovaným polámali nohy a sňali ich, aby nezostali telá na kríži cez sobotu, lebo v tú sobotu bol veľký sviatok. Prišli teda vojaci a polámali kosti prvému aj druhému, čo boli s ním ukrižovaní. No keď prišli k Ježišovi a videli, že je už mŕtvy, kosti mu nepolámali, ale jeden z vojakov mu kopijou prebodol bok a hneď vyšla krv a voda. A ten, ktorý to videl, vydal o tom svedectvo a jeho svedectvo je pravdivé. On vie, že hovorí pravdu, aby ste aj vy uverili. Toto sa stalo, aby sa splnilo Písmo: „Kosť mu nebude zlomená.“ A na inom mieste Písmo hovorí: „Uvidia, koho prebodli.“ (Jn 19, 31-37)

Bizarné zlomeniny... Absurdná poistka, aby sa tie priklincované nohy predsa už len nikdy nepohli... Vojaci prišli až ku krížu. Ich nohy zastali na najdôležitejšej križovatke dejín. Jeden z nich sa však pohol ďalej tým najodvážnejším možným spôsobom – vydal svedectvo... Akou cestou sa z križovatky Kristovho kríža vyberieme my?

Posledný krok?

Vtom sa im otvorili oči a spoznali ho. Ale on im zmizol. Tu si povedali: „Či nám nehorelo srdce, keď sa s nami cestou rozprával a vysvetľoval nám Písma?“ A ešte v tú hodinu vstali a vrátili sa do Jeruzalema. Tam našli zhromaždených Jedenástich a iných s nimi a tí im povedali: „Pán naozaj vstal z mŕtvych a zjavil sa Šimonovi.“ Aj oni porozprávali, čo sa im stalo cestou a ako ho spoznali pri lámaní chleba. Kým o tom hovorili, on sám zastal uprostred nich a povedal im: „Pokoj vám.“ Zmätení a naľakaní si mysleli, že vidia ducha. On im povedal: „Čo sa ľakáte a prečo vám srdcia zachvacujú také myšlienky? Pozrite na moje ruky a nohy, že som to ja! Dotknite sa ma a presvedčte sa! Veď duch nemá mäso a kosti - a vidíte; že ja mám.“ Ako to povedal, ukázal im ruky a nohy. (Lk 24, 31-40)

Skôr, než učeníci uvideli ruky a nohy zmŕtvychvstalého Pána, prestrašení hľadeli na nevládne prebodnuté končatiny na kríži a v hrobe. No potom prišlo nové ráno a nečakané stretnutia... Pozývame Ježiša na naše cesty? Dovolíme mu kráčať s nami krížom-krážom, cestou-necestou? Horí nám srdce v jeho prítomnosti? Alebo je pre nás stále len Kristom ležiacim v hrobe? „Pozrite na moje ruky a nohy, že som to ja!“

*Záver*

Ďakujeme ti, Pane, za všetky kroky tvojej krížovej cesty. Padáme k tvojim nohám a prosíme ťa – uzdrav a posilni naše nohy, aby neostali paralyzované stáť na mieste, ale pohli sa za tebou... Aby sme mohli spolu s blahoslavenou sestrou Zdenkou Schelingovou nahlas vysloviť: „S úsmevom kráčajme ku Golgote, tam nájdeme toho, ktorý všetku lož, zlobu, faloš, klam ľudí, poznal prv ako my. On nás už len necháva kráčať po ním vyšliapanej ceste. Akí nevďační by sme boli, keby sme sa všetkému neusmiali! Život bez utrpenia je život bez lásky a život bez lásky je smrť.“

##

## Krížová cesta “Nielen na papieri”

*Úvod*

Ukradli mi papiere! Je dôležité mať na to papier! Mám to na papieri! To je obyčajný zdrap papiera! Zostalo to len na papieri… Týchto niekoľko citátov z bežného ľudského slovníka naznačuje, že papier je zaujímavý, všadeprítomný a tak trochu paradoxný symbol. Na papieri sa zachováva a zaznamenáva myšlienka a súčasne sa práve na ňom javí ako krehká a nedotiahnutá do žiadúcich dôsledkov…

Máme na to dokonca príklady v pápežských dokumentoch. Napríklad na Vianoce roku 1922 pápež Pius XI. v encyklike Ubi Arcano Dei pranieroval vládu násilia a nedostatok milosrdenstva aj slovami o „zdanlivom mieri, formulovanom na papieri“. O štvrťstoročie neskôr jeho nástupca Pius XII. konštatoval, že „nejaký plán sa môže po mnohých diskusiách javiť vynikajúci na papieri, ... ale zlyhať v skúške času a priamej skúsenosti.“

Aj súčasný Svätý Otec František viackrát použil symbol papiera. V súvislosti s konferenciou o výžive naliehal, aby jej uzávery nezostali len na papieri a iba na úrovni úmyslov, ale premietli sa konkrétne do situácie hladujúcich. V encyklike Evangelii Gaudium varoval pred nebezpečenstvom, pri ktorom by sa nepresvedčivá Cirkev zmenila na akýsi „papierový hrad“.

Vykročme na krížovú cestu inšpirovanú symbolmi rôznych podôb papiera. Keď potom papier budeme vídavať a používať v každodennom živote, môžeme si spomenúť na to, že práve cez profánnu každodennosť prechádza Pán nesúci svoj každodenný kríž. Je potom aj na nás, či toto všetko zasa zostane len na papieri…

*Papierová utierka*

*Zastavenie I. – JEŽIŠ JE ODSÚDENÝ NA SMRŤ*

Papierovou utierkou dokončujeme umývanie rúk. Aby nám ani najmenšia vlhkosť nepripomínala vodu, v ktorej sme chceli utopiť spomienky na našu zodpovednosť. Zodpovednosť za všetky súdy, počas ktorých sme hoci i len v myšlienkach niekoho deletli z okruhu priateľov. Tie papierové utierky sú naviac naskladané tak, že po vytiahnutí jednej sa hneď núka ďalšia, a neraz naraz celá hrsť papiera. Akoby to mal byť celoživotný proces, kolobeh. Pane, daj nám silu prerušiť kolotoč odsúdení a konečne nastúpiť rovnú cestu lásky, ktorá neodsudzuje, ale prijíma.

*Tony papiera*

*Zastavenie II. – JEŽIŠ BERIE KRÍŽ*

Keby sa všetky hriechy sveta zaznamenali na papier, vznikli by tony obžalôb, rozsudkov, svedectiev, dovolaní, odvolaní.... Tento papier znesie všetko o tom, že človek neznesie všetko. Rozsudky za ublíženia, krádeže, vraždy. Sú tam, v súdnych archívoch, vyšetrovacích spisoch, rozsudkoch. Ježišov kríž akoby sa skladal z ton papiera svedčiacich proti hriechom ľudstva. On k tomu pridáva len jeden dokument, všeobecnú amnestiu milosrdenstva pre tých, ktorí sú v pokore otvorení prijať ju ako liek pre svoju hriešnu dušu.

*Pokrčený papier*

*Zastavenie III. – JEŽIŠ PRVÝKRÁT PADÁ POD KRÍŽOM*

Texty so vzácnym obsahom bedlivo uchovávame. Pokazené krčíme a zahadzujeme. Alebo vlastne už ani to nie. Neklikneme print, kým nie sme presvedčení o tom, že tam je všetko dokonalé. No najhlbšou výpoveďou by o nás bolo, keby bolo vidno, čo všetko sme najprv napísali a potom vymazali, a čo sme až dodatočne doplnili. Tým je človek človekom, že sa vie napravovať, korigovať, vylepšovať, rozvíjať. Ani záznam o Ježišovom prvom páde nie je papierom na pokrčenie a zahodenie, a zabudnutie. Zodvihnúť papierovú guľu a rozvinúť ju s predsavzatím pokračovať v písaní, toto vstávanie po padaní, toto smerovanie hore po zlyhaní smerom nadol, to je to vstávanie s Ježišom.

*Popísaný papier*

*Zastavenie IV. – MÁRIA SA STRETÁ S JEŽIŠOM*

Papier má schopnosť zachovať napísanú myšlienku. A teda aj udržať napísané vyznanie najhlbšej lásky. Čo môže byť väčším vyznaním, ak nie list od matky? Písmeno po písmene, krivka po krivke, slovo po slove - všetko bez výnimky presiaknuté láskou, ktorá neprestala rodiť. Ako sa píše list- slovo po slove, písmeno po písmene - tak sa nesie kríž na Golgotu krok za krokom, vzdych za vzdychom. Tu sa list od matky Márie píše tichou prítomnosťou, slzami, potom, krvou. Stojím pri tebe. Som s tebou. Napriek všetkej beznádeji ti píšem slzami vykúpené vyznanie: ty si a zostávaš synom Najvyššieho, tvojmu kráľovstvu nebude konca. Ani keď vydýchneš.

Ani keď odvisneš na kríži.

*Papierový špagát*

*Zastavenie V. – ŠIMON CYRENEJSKÝ POMÁHA JEŽIŠOVI NIESŤ KRÍŽ*

To je čudná kombinácia pojmov... Papier je krehký, tak ľahko sa potrhá. Špagát má zasa byť čosi pevné, čo vydrží záťaž. Spraviť z papiera špagát tento papier pokoruje: toto nie je jeho primárna úloha, kvôli ktorej sa dokonca musí zriecť svojej veľkosti i hladkosti. A predsa, zhúžvaný a stočený do akéhosi vráskavého lana je napokon pevnejší, ako onen pekný a vyhladený... Sila vychádza z pokory a ochoty stať sa nenápadným. Aj Šimon z Cyrény sa musel zriecť svojich hladko prebiehajúcich plánov, aj on sa musel skrčiť pod krížom neznámeho odsúdenca, stať sa jeho záchranným lanom...

*Vystrihnutý papier*

*Zastavenie VI. – VERONIKA PODÁVA PÁNU JEŽIŠOVI ŠATKU*

Keď z papiera vystrihneme profil ľudskej tváre, zostanú akoby dve tváre, čo hľadia na seba. Ich línie do seba dokonale zapadajú, veď pôvodne patrili k sebe. Žena, Veronika - jej meno znamená vera-ikona, čiže pravý obraz. A tiež pravý obraz: ako odraz Ježišovej tváre v našej tvári. Kiež by nás viac ako Veronikina šatka s Ježišovou tvárou zaujímala pečať tejto tváre vo Veronikinom srdci. Jej láskyplná odvaha bola dôkazom Ježišovej pečate v jej duši. Kiež by naše tváre lícovali Ježišovu láskavú tvár. Kiež by odrážali jeho svetlo, jeho pokojný pohľad a pokojom naplnené slová...

*Roztrhaný papier*

*Zastavenie VII. – JEŽIŠ PO DRUHÝKRÁT PADÁ POD KRÍŽOM*

Pri prvom páde sme pokrčený papier znovu rozvinuli. S nádejou: čo ak sa naň predsa podarí niečo zmysluplné napísať. No a namiesto týchto nádejí druhé padnutie. To je tá pravá chvíľa pre zlého ducha, diabla: „Darmo skúšaš. Zbytočne sa snažíš. Keď by si aj vstal, ihneď sa šmykneš a znova si tam, kde si bol. Nie krčiť, ale definitívne roztrhať musíš ďalší list svojho života. Roztrhať na franforce na znak toho, že je všetko nenávratne stratené...“

Mlč a odíď, satan! Ježiš vstal aj druhýkrát a čo by sme my chceli hoci aj roztrhať, on vie sceliť.

*Pijavý papier*

*Zastavenie VIII. – JEŽIŠ NAPOMÍNA PLAČÚCE ŽENY*

Začiatkom devätnásteho storočia vynašli v anglickom Berkshire pijavý papier. Omylom, keď robotník miestnej papierne zabudol do hmoty na zlisovanie pridať jednu z prísad. Takýto nekompletný papier mal nečakane okamžitý obchodný úspech, lebo nasával atramentové machule, vysušoval podpisy, prípadne slzy plačúceho pisateľa. Lenţe, mimochodom, slzy skryté do hoci aj najúčinnejšieho pijaka nezakryjú hlbokú bolesť srdca - bolesť matiek. Neplačte nad dôsledkami, ale nad príčinami. Pijak zhltne slzy, ale nie ich príčinu. Neplačte, ako by hovoril Ježiš, nad mojím utrpením: je len dôsledkom toho, nad čím by ste mali predovšetkým plakať: je dôsledkom hriechov vašich detí. Plačte slzami vášho celoživotného pôrodu, keď tí, ktorým ste dali život, morálne zomierajú...

Mama, mamička. Dovoľ mi utrieť slzu, ktorú som spôsobil svojou zlobou. Viem, že nestačí kus savého papiera, čakáš na moje rozhodnutie, na moje obrátenie.

*Spálený papier*

*Zastavenie IX. – JEŽIŠ PADÁ TRETÍ RAZ POD KRÍŽOM*

Pokrčený papier sa dá narovnať. A roztrhaný sa, aspoň teoreticky, dá ešte poskladať. Ale sčernený papier pohltený plameňmi je absolútne a nenávratne preč. Nič je základom slova zNIČiť. V tom ničivom ohni akoby zanikli posledné záblesky nádeje a miera pravdepodobnosti nejakého východiska klesla na mrazivú nulu. Tretí pád je pádom zavŕšenej beznádeje, je pádom do slepej uličky bezvýchodiskového zúfalstva. A predsa. Boh stvoril svet z ničoho, preňho ani spálený papier nemôže byť prekážkou. Ježiš vstáva a kráča ďalej, aby preklenul spálené mosty našich vzťahov.

*Novinový papier*

*Zastavenie X. – PÁNU JEŽIŠOVI ZVLIEKAJÚ ŠATY*

Hoci už máme aj elektronické médiá, miliardy ľudí denne stále listujú aj v novinovom papieri. Ako sa z taniera hltá jedlo, tak za z novinového papiera hltajú informácie. A ako na tanieri môže byť aj niečo jedovaté, jedovaté sústa môžu aj z papiera otráviť dušu človeka. Keď sa stŕhajú šaty ľudskej dôstojnosti, keď sa prelamuje tabu ľudskej intimity, keď sa so ziskuchtivou iróniou obnažuje to, čo by sa malo s tichým milosrdenstvom zahaliť. Jednoducho, keď človeka ukrižujú na papieri. „Jedny Katolícke noviny a jeden Nový čas“ - zaznelo pred časom v istej trafike. Lenže na týchto dvoch stoličkách sa nedá sedieť. Nový čas totiž skutočne nastane až vtedy, keď uveríme tým najstarším a Bohom položeným základom ľudskej dôstojnosti, dôstojnosti Božích detí.

*Prebodnutý papier*

*Zastavenie XI. – PÁNA JEŽIŠA PRIBÍJAJÚ NA KRÍŽ*

Pamätám sa na vojenčinu. Najprv sme na strelnici strieľali na papierový terč. Potom v poli na figurínu s terčom na srdci. Čo zásah, to dobrý bod. Bod za prestrelenú kontúru človeka. Tam, kde má srdce. Bod za prípravu na skutočné zabíjanie. Na Golgote ešte nemohli znieť výstrely, zato zneli údery nad prebodnutým Ježišom, znehybneným na dreve. Údery kladiva, sudcovského kladivka, búchanie úradnej pečiatky, klepkanie vyčítavého ukazováka. A možno len tichý zvuk pera, s ktorým sudca parafuje (podpisuje) svoj ortieľ. Nepridám sa. Nechcem súdiť a triafať stredobod človeka. Nechcem strieľať od boku... Tie diery totiž bolia celý život...

*Posledný papier*

*Zastavenie XII. – PÁN JEŽIŠ NA KRÍŽI ZOMIERA*

Rodný list, krstný list, pamätný list, sobášny list, výučný list, gratulačný list, abdikačný list, prepúšťací list, protestný list... Všetky tieto dokumenty majú jedno spoločné: vypisujú sa a podpisujú sa za života toho, koho meno a priezvisko sa vpisuje do hlavnej kolónky. Len jeden dokument má výnimku: úmrtný list. Každý zápis v ňom je nenávratnou minulosťou, sú to už iba uzavreté dejiny.

Alebo to nie je celkom tak? Veď zápis celého a každého ľudského života je zaznamenaný aj v Božej knihe života. Tam žiaden zápis nie je posledný, ba je vstupenkou do láskyplnej večnosti s Bohom. Pane, nedovoľ mi zabudnúť, že každým dňom zostavujem mozaiku svojho života, každý deň vyžiarim do nenávratných dejín svoj jedinečný podiel na živote ľudskej civilizácie.

*Orámovaný papier*

*Zastavenie XIII. – PÁNOVO TELO SKLADAJÚ Z KRÍŽA*

Až sa nám chvejú ruky, keď z obálky vyťahujeme papier s čiernymi okrajmi, so širokým čiernym rámovaním. Volá sa to parte, a toto slovo znamená účasť, učiniť účastným. Účastným na bolesti pozostalých. Ale kto zomrel a koho pohreb oznamujú? Tam to všetko je: meno, priezvisko, tituly, vek, smútiaca rodina, miesto a čas pochovania.

A nad tým všetkým kríž, ktorý neveriaci a inak veriaci nahrádzajú neraz olivovou ratolesťou. A to je zvláštne, lebo olivová ratolesť nielenže tento kríž nenahrádza a nevytesňuje, ale ho významne dopĺňa: ako symbol nádeje. Nádeje presahujúcej a prerážajúcej aj onen hrubý čierny rám, nádeje poukazujúcej na svetlý horizont nebeského kráľovstva. Pane, nedovoľ nám nosiť čierne okuliare a našim pesimizmom rámcovať životné situácie okolo nás. Prosíme, nech naša tvár odráža

viac tvojho svetla.

*Čistý papier*

*Zastavenie XIV. – PÁNA JEŽIŠA POCHOVÁVAJÚ*

U Boha úmrtné oznámenie o pohrebe nie je posledným papierom. Pretože, v tej najvnútornejšej obálke Božej pošty pre teba je čistý papier, biely a jasný ako veľkonočné ráno, ako obrátený list nového začiatku, ako nová kapitola o večnej prítomnosti Boha a s Bohom. Tento papier nie je čistý preto, že naň niet čo napísať, ale preto, že čo nasleduje po smrti, je nevýslovné a neopísateľné. Ten biely čistý list mlčí v bázni pred tajomstvom, ktoré sa nedá vtesnať do slov či znakov. Tá bieloba pripomína naše krstné rúcho, vypraté v baránkovej krvi. Tam už len Boh dopíše to jediné slovo o podstate neba: láska.

*Záverečná modlitba*

Pane Ježišu, pozri na naše srdcia! Máme ich na tričkách, na papieri, hovoríme o nich… Ale ty nám hovoríš: „Na hlbinu!“ Potrebovali by sme transplantáciu srdca! Pane, vyber z nás srdce kamenné, papierové, látkové a vlož do nás srdce z mäsa, čo tlčie rytmom lásky. Ježišu, tichý a pokorný srdcom, sprav naše srdcia podľa srdca svojho.

# Ruženec

## Ako sa modliť ruženec každý deň?

Tipy, ako sa modliť ruženec každý deň:

Modli sa ho v čase smútku alebo duchovného sucha.

Ak sa ho nemôžeš modliť celý, rozdeľ si ho na časti.

Pri každom tajomstve si povedz konkrétny úmysel.

Modli sa ho, kým kráčaš a mysli (v ňom) na ľudí v tvojom živote.

Ak si rozčúlený, modli sa za situáciu, ktorá ťa znepokojuje.

Využi obrázky a hudbu. Ruženec je rozjímavá modlitba.

Modlitbu ruženca prednášaj popri domácich prácach alebo popri tréningu.

Modli sa ho, kým čakáš (napr. na autobus).

Ruženec nos vo svojom vrecku. Zaspávaj pri ruženci. Je to lepšie než počítať ovečky.

## Zamyslenina k ružencu

Rôzne zamyslenia k modlitbe posvätného ruženca je možné nájsť na stránke: <https://www.maria.sk/sites/default/files/opravaene-Rozjimania-6-2012-web-verzia.pdf>

#

# Filmy s myšlienkou

## Medzi riadkami

Dvojnásobná držitelka Oscara Hilary Swank hraje v tomto poutavém příběhu o dětech ulice vychovaných v pouličních přestřelkách a s drsným postojem k životu – učitelku, která jim chce dát, co potřebují nejvíce: jejich vlastní hlas. Odehrává se na chráněné půdě školy ohrožené násilím a rasovým napětím, učitelka Erin Gruwell musí bojovat s předsudky autorit, jestliže jí záleží na těchto studentech. Děti vypráví vlastní příběhy a poslouchají příběhy ostatních, skupina pravděpodobně "nevzdělatelných" teenagerů objeví sílu snášenlivosti, znovu získají své zničené životy a změní svůj svět. S elektrizujícími výkony hvězdného obsazení, včetně držitele Zlatého glóbu Patrick Dempsey (Grey´s Anatomy) a zpěváka Maria, film Mezi řádky je založený na uznávaném bestselleru, The Freedom Writers Diary.

## Vzoprieť sa obrom

Šest let trénování středoškolského fotbalového týmu Orlů nepřineslo Grantu Taylorovi žádné dobré výsledky, natož vítězství. Navíc teď musí čelit zdánlivě nepřekonatelným pracovním a osobním potížím, a to se pak na konec trenérské kariéry pomýšlí snadno. Ale po jednom nečekaném setkání v sobě Grant objevuje víru, jež mu dodá sílu vytrvat.

## Vodca

Německo. Současnost. Učitel gymnázia Rainer Wenger se rozhodne během jednotýdenního projektu na téma „Státní formy“ vyzkoušet jeden pokus, aby zhmotnil studentům počátek diktatury. Pedagogický experiment s ničivými následky. Nejdříve to začalo neškodně s pojmy jako disciplína a pospolitost, ale během několika dnů se teorie změnila v praxi. Název projektu: Vlna. Už třetí den začínají studenti ty, kteří smýšlejí jinak, odstraňovat a ustrkovat. Když se situace na turnaji ve vodním pólu nakonec vyhrotí, rozhodne se učitel experiment zrušit. Příliš pozdě! Vlna se už dávno dostala mimo kontrolu…

## Amazing Love

Vedoucí mládeže Stuart bere několik teenagerů na víkendové táboření. Proti své vůli s nimi jede i Ashley. Její neustále špatná nálada z nechtěného výletu ale negativně působí na všechny táborníky. Proto se Stuart rozhodl podělit se s táborníky o dojemný příběh starozákonního proroka Ozeáše a jeho příklad opravdové bezpodmínečné lásky. Motivuje tento příběh táborníky, aby jejich srdce zatoužila po takové lásce?

## Overcomer

Středoškolský basketbalový trenér dobrovolně trénuje problémové dospívající teenegery v dálkovém běhu.

## For greater glory

Film zachycuje pohnuté období pronásledování církve v Mexiku v první polovině 20. století, kdy se lid postavil na obranu katolické víry potírané vládou tehdejší zednářské kliky podporované ze Spojených států. Bylo to hnutí takzvaných kristerů, jejichž název je odvozen od slov Viva el Cristo Rey, zvolání, se kterým umírali mexičtí mučedníci, kněží i laici, a se kterým se tito povstalci pouštěli do boje proti vládním vojskům prezidenta Eliase Callese, jenž zavedl proticírkevní zákony, které potíraly dokonce i samotné konání bohoslužeb. Boj proti církvi, její autonomii a takzvaným primitivním pověrám se staly programem tehdejší vlády a byl uskutečňován s nevídanou důsledností a krutostí, takže tehdejšímu mexickému prezidentu vynesly přezdívku mexický Nero. Toto období, jež je málo známé a bylo již tehdy obratnou vládní propagandou značně zkresleno, zachycuje mexický film vůbec poprvé v naprosté věrnosti historickým faktům. Lidová vzpoura se začala roku 1926 a skončila, byť ne úplně, roku 1929 dohodou mezi Mexikem a Svatým stolcem, který tak chtěl zastavit prolévání krve.

## Fireproof

Caleb Holt zachraňuje jako hasič ostatní lidi, ale vlastní manželství se mu rozpadá. Když už stojí na prahu rozvodu, otec ho požádá, aby vyzkoušel čtyřicetidenní experiment na záchranu manželství. Jenže aby uspěl, musí nejprve vyřešit svůj vztah k Bohu.

Hrdinou romantického dramatu s náboženským podtextem je kapitán Caleb Holt (Kirk Cameron), odvážný požárník, který neváhá riskovat svůj život pro záchranu ostatních. Své manželství s Catherinou (Erin Bethea) však zřejmě zachránit nedokáže. Po sedmi letech se dvojice ocitla na pokraji rozvodu, a když už se zdá, že rozchodu nemůže nic zabránit, vloží se mezi ně Calebův otec John (Harris Malcolm). Požádá syna, aby ještě vyzkoušel čtyřicetidenní experiment, v němž se bude snažit proniknout k srdci své ženy. Caleb se zpočátku nesetkává s úspěchem, ale nakonec pochopí, že nejprve si musí dát do pořádku svůj vztah k Bohu, aby pak mohl zachránit své manželství.

## Odvážne srdce Ireny Sandler

Příběh popisuje život Ireny Sendlerové, jedné z největších polských hrdinek druhé světové války. Byla sociální pracovnicí polské podzemní organizace. Ta pašovala pomoc chudým Židům, které nacisté drželi v uzavřeném ghettu uprostřed Varšavy, aby je pak odvezli a vyvraždili v plynových komorách. Pašovala peníze, potraviny, léky. Když v roce 1942 začali masově vysídlovat ghetto, byl tu nový úkol - dostat co nejvíce Židů, především dětí, za zdi ghetta. Tehdy vznikla v podzemní polské vládě Rada pomoci Židům (Žegota) a Sendlerová se stala vedoucí jejího dětského oddělení. Sendlerové se podařilo dostat ven z ghetta dva a půl tisíce židovských dětí, které byly pod falešnou identitou umístěny do polských rodin. V říjnu roku 1943 ji zatklo gestapo. Ani mučením, při němž jí zlomili obě nohy, z ní nedostali jména spolupracovníků nebo zachráněných dětí, jejichž seznam pečlivě ukryla. Seznam, který znala jen ona, jí zřejmě zachránil život. Byla odsouzena k trestu smrti, ale Žegota velkou sumou uplatila jednoho z gestapáků, který ji odvedl přímo z popraviště. Snímek je jeden z dalších příběhů připomínajících hrůzy druhé světové války.

## Nebo nie je výmysel

Todd Burpo (Greg Kinnear) žije se svou manželkou Sonjou (Kelly Reillyová) a dvěma dětmi na malém městě v Nebrasce. Todd je zdejším pastorem, zároveň se pokouší rodinu uživit v dalších několika zaměstnáních. Toddova kázání jsou pro obyvatele městečka velmi inspirativní a pastor je mezi lidmi velmi oblíbený. Jednoho dne se Todd při softballovém utkání zraní na noze. Postupně se přidávají další zdravotní komplikace a muž neprožívá zrovna šťastné období. Vše vyvrcholí poté, co Toddův syn Colton musí podstoupit akutní operaci slepého střeva a jeho život visí na vlásku. Oba rodiče jsou zoufalí. Todd se obrací k Bohu, zlobí se na něj, protože si myslí, že poslední dobou již trpěl dost a nechápe, proč mu chce Bůh vzít i syna. Sonja volá rodinné přítelkyni, aby svolala ostatní přátele a společně se za Coltona modlili. Colton jako zázrakem přežije a po uzdravení se začne otci svěřovat, co ve skutečnosti prožil. Chlapec tvrdí, že když ho operovali, dostal se do nebe, setkal se s Ježíšem a zpívali mu andělé. To co se nejdřív jeví jako Coltonova bujná fantazie se zdá Toddovi stále více skutečné. Chlapec prý viděl, jak ho lékaři operují a zároveň viděl v jedné místnosti maminku telefonovat z nemocnice a ve druhé svého otce nadávat Bohu. Todd se svěřuje své manželce, ale ta má plnou hlavu starostí s rodinnými financemi a nepřikládá těmto příběhům velkou váhu. Todd se pokouší pochopit, co se v jeho synovi odehrává, radí se s psycholožkou, svěřuje se přátelům, ale nikdo mu moc nevěří. I pro samotného pastora je těžké v existenci nebe uvěřit a je pro něj komplikované kázat ostatním. Lidé ve městě jsou zmatení, chybí jim pevnost jejich duchovního vůdce a jsou s kázáními nespokojeni. Nikdo Toddovi nevěří a lidé si z něj dělají spíš legraci. Místní noviny otisknou rozhovor o nebi s Coltonem. Některým občanům města dojde trpělivost a chtějí pastora Todda odvolat...

## Boh nie je mŕtvy

Zmýšľanie vysokoškolského profesora Radissona čelí výzve zo strany nového študenta Josha, ktorý na rozdiel od neho verí, že Boh existuje.

Pre profesora filozofie Radissona (Kevin Sorbo) je náboženstvo nepríjemnou témou, pretože jeho matka – kresťanka – zomrela, keď mal dvanásť rokov, hoci sa modlil k Bohu a prosil ho, aby ušetril jej život. Aj tento zážitok ho motivoval k rozsiahlemu štúdiu filozofie, ktoré ho vynieslo medzi najlepších mysliteľov. V rámci svojich kurzov sa však téme náboženstva nemôže vyhnúť, ani keby chcel. Dilemu a svoj hnev na Boha rieši tým, že svojich študentov žiada, aby citovali Nietzscheho výrok „Boh je mŕtvy", pričom za odmenu ich z tejto témy neskúša. Keď sa tomuto prístupu vzoprie jeden z nových študentov menom Josh (Shane Harper), Radisson od neho požaduje dôkaz, že Boh nie je mŕtvy. Sľúbi mu, že jeho eseji nebude oponovať, no Joshova oduševnenosť a pevnosť jeho viery, ktorú demonštruje aj tvrdením, že neexistenciu Boha nemožno dokázať, predstavujú pre Radissona ťažkú skúšku nielen v profesionálnom, ale hlavne v osobnom živote.

## Chatrč

Mack Phillips (Sam Worthington) za tragických okolností príde o svoju milovanú dcérku Missy. V stave hlbokého zúfalstva dostáva list, v ktorom ho Boh pozýva na stretnutie presne tam, kde sa tragédia odohrala. Mackov hlboký žiaľ je konfrontovaný s večnosťou a on zrazu prežité utrpenie vníma úplne inak. Láska a odpustenie, náročná cesta zmierenia a milosrdenstvo nakoniec prinesú radosť do duše otca, ktorý sa so stratou dcéry zmieri a vyrovná.

## Zázraky z neba

Svetoznámy skutočný príbeh inšpirovaný neuveriteľnými udalosťami v rodine Beamových z USA. Keď sa Christy (Jennifer Garner) dozvie, že jej 10-ročná dcérka Anna (Kylie Rogers) trpí zriedkavým nevyliečiteľným ochorením, začína sa ťažký boj s časom. Veci naberú ešte dramatickejší priebeh, keď malá Anna spadne zo stromu a utrpí vážne zranenia, ktorých následkom prežije zážitok blízky smrti. To, čo nasledovalo po jej prebudení, nedokáže vysvetliť ani moderná medicína a mnohí to nenazvú inak, ako zázrak.

## I Still believe

Pravdivý príbeh kresťanskej hudobnej hviezdy Jeremyho Campa (K.J. Apa) a jeho cesta lásky a straty, ktorá podľa všetkého dokazuje, že vždy existuje nádej.

## I'm Not Ashamed

20. apríl 1999 a deň, ktorý navždy zmení Spojené štáty americké. Pravdivý príbeh založený na denníku 17ročnej Rachel Joy Scottovej (Masey McLain), dievčaťa zo silne kresťanskej rodiny a zároveň prvej obete strelcov pri masakri na strednej škole Columbine. Zápisky z denníka sledujú jej dospievajúci život a deň po dni smerujú k jednej z najtragickejších udalostí v modernej americkej histórii.

## Zlom

Keď sa mladý John (Marcel Ruiz), adoptívny syn Joyce Smithovej (Chrissy Metzová), prepadne cez popraskaný ľad do vôd jazera v Missouri, nad jeho nehybným telom sa všetci vzdávajú nádeje na jeho záchranu. Napriek pochmúrnym predpovediam lekárov aj vedcov však Joyce nestráca vieru, začne sa modliť za Johnovo uzdravenie a inšpiruje aj ostatných. Všetci sa stanú svedkami fascinujúcej pravdy, že viera a láska môžu priniesť nielen nádej, ale aj skutočný zázrak.

## Nezabudnuteľná cesta (Walk to remember)

Pokaždé, když do malého přístavního města Beaufort v Severní Karolině zavítá jaro a vítr zavoní piniemi a mořem, vzpomene si Landon Carter na svůj poslední rok na střední škole a na dívku, která změnila celý jeho život. Na Jamie Sullivanovou. Byla vážná a konzervativní, její otec, reverend baptistické církve, ji vychovával přísně a bohabojně a Jamie jako by vůbec nezajímalo, že se jí ostatní spolužáci po straně posmívají. Zato Landon byl tehdy bezstarostný větroplach, který se potloukal s kamarády, vymýšlel klukoviny, nedělal si žádné plány do budoucna a upřímně řečeno si příliš nevěřil. Přesto se jednoho dne život těchto dvou mladých lidí osudově protnul a mezi Jamie a Londonem se zrodila láska.

## Kauza Kristus

Lee Strobel (Mike Vogel) je novinář a ateista. Znepokojen tím, jak se jeho manželka Leslie (Erika Christensen) hluboce oddala křesťanské víře, rozhodne se dokázat - s využitím svého novinářského i právnického vzdělání - že náboženství je podvod. Avšak v průběhu své investigativní činnosti je Lee postaven tváří v tvář neočekávaným výsledkům, které mohou změnit vše, co on sám pokládá za pravdu…

## Camp

Ken, finančný poradca, sa prihlási ako animátor do letného tábora pre deti, aby zapôsobil na potenciálneho klienta. Stretáva sa s Elim, 10- ročným chlapcom, ktorý má vopred voči táboru nenávistný postoj. Kenova podráždenosť Eliho rebelstvami v tábore ho napokon dostáva do problémov s riaditeľkou tábora Tammie. Avšak, keď Ken objaví Eliho temnú stránku minulosti, jeho antipatia sa mení na súcit. Ale ako napraviť roky zranení za pár dní v letnom tábore? Na základe skutočných udalostí obyčajných ľudí, ktorí poskytujú mimoriadnu pomoc pre zneužívané a zanedbané deti. CAMP je príbehom nádeje, ktorá žiari pre zabudnuté deti.

## Risen

Film V mene Krista rozpráva príbeh rímskeho vyšetrovania vzkriesenia Ježiša Krista, ktorého nazývali „Kráľ Židov“ a „Mesiáš“. Farizeji a pisári povedali rímskemu prefektovi Pilátovi Pontskému, že nasledovníci Ježiša tvrdia, že On opäť o tri dni vstane z mŕtvych a preto dal Jeho hrob strážiť vojakmi, pre prípad, že by sa Jeho stúpenci pokúsili ukradnúť telo a tvrdiť, že povstal. Rozkaz bol vydaný a vojaci umiestnení, no tri dni po ukrižovaní bol hrob nájdený prázdny. Rímsky senát poverí centuriona Claviusa (Joseph Fiennes), aby viedol vyšetrovanie tvrdení, že Ježiš naozaj vstal z mŕtvych, ako hlásali Jeho učeníci. Clavius sa čoskoro ocitá na ceste sebapoznania, zisťuje, kto Ježiš skutočne bol, čo presne bolo Jeho poslaním a prečo sa mocná Rímska ríša cítila ohrozená. Mohol by tento jeden muž a Jeho nasledovníci skutočne zvrhnúť rímske impérium? Je možné, že Jeho učenie bolo pravdivé a Rím cítil, že musia byť umlčaní?

## Unplanned

Film, ktorý už krátko po svojom vydaní zmenil a zachránil životy. Skutočný príbeh človeka, ktorý bol na oboch stranách potratového priemyslu. Cieľom v živote Abby Johnson bol pohodlný a úspešný život. Pre tento cieľ obetovala Abby aj svoje dve deti a tisíce iných. Spokojnosť jej to však neprinieslo.

Skutočný príbeh o Abby Johnson, ktorá dlhé roky pracovala na potratovej klinike Planned Parenthood. Film ukazuje osobné zlyhania mladej Abby a jej postupné vťahovanie do zločinných praktík potratovej Spoločnosti pre plánované rodičovstvo. V práci je medzi ľuďmi, ktorí celé hodiny participujú na vraždení nenarodených a na konci dňa oslavujú očakávanie Abbyinho tretieho dieťatka. V súkromí je obklopená ľuďmi, ktorí sú z jej spôsobu života znechutení. Pred potratovým bitúnkom je Abby dennodenne konfrontovaná s modliacimi sa prolife aktivistami, ktorí sa snažia ponúkať zúfalým ženám pomoc a alternatívne riešenia. Z Abbiinho života sa postupne stáva rutina, až kým do jej života nepríde významný moment premeny. Je to okamih, keď na ultrazvuku vidí brániace sa dieťa pred vražednými nástrojmi potratára.

## The Encounter

Uprostřed noční bouřky nachází pět cizinců útočiště v opuštěné restauraci. Arogantní podnikatel (Steve Borden), osamělá svobodná žena (Jaci Velazquez), pár na pokraji rozvodu, a mladá uprchlice. Majitel jim však slouží nejen chlebem. Tento geniální hostitel (Bruce Marchiano) zná všechna jejich tajemství a má odpovědi na všechny problémy - stačí mu věřit. Je to zázračné setkání, které všechny přítomné poznamená.

*Jednotlivé obsahy filmov sú stiahnuté zo stránky:* [*https://www.csfd.cz/*](https://www.csfd.cz/)

## seriál The Chosen

<https://svetkrestanstva.postoj.sk/86823/serial-the-chosen-musite-vidiet>

<https://www.svetviry.cz/the-chosen-serial-ktery-bavi-i-burcuje/>

## Ďalšie tipy:

A Week Away (2021)

Saved by Grace (2016)

Home Sweet Home (2020)

Free Burma Rangers (2020)

Assassin 33 AD (2020)

I Am Patrick: The Patron Saint of Ireland (2020)

Heaven's Grace (Only God can 2015)

I Am Potential (2015)

Samson (2018)

Raising Izzie (2012)

Last Ounce of Courage (2012)

Unconditional (2012)

Christian Mingle (2014)

23 Blast (2014)

Život Matky Terezy (2014)

Victor Torres (2015)

Same Kind of Different as Me (2017)

Soul Surfer (2011)

God Bless the Broken Road (2018)

Little boy (2018)

# Rozprávky (nielen pre deti)

<https://najmama.aktuality.sk/clanok/320277/tychto-6-rozpravok-si-s-detmi-urcite-pozrite-maju-smutny-dej-ale-mozu-nas-vsetkych-vela-naucit/>

<https://najmama.aktuality.sk/clanok/284315/rozpravky-nie-su-len-pre-deti-z-tychto-si-vezmeme-ponaucenie-aj-my-dospeli/>

# Mladí svätí...

## svätí:

Dominik Savio

José Sánchez del Río

Filoména

Agnesa

Carlos Lwanga

Luis Gonzaga

Mária Goretti

Tarzícius

Kizito

Terezka Ježiškova

Johanka z Arku

Caterina Tekakwitha

## blahoslavení:

Anna Kolesárová (<https://annakolesarova.sk/>)

Ján Havlík ([Blahoslavený Ján Havlík – mučeník vernosti (janhavlik.sk)](https://www.janhavlik.sk/))

Sandra Sabattini

Carlo Acutis

Pier Giorgio Frassati

Laura Vicuña

Karolína Kózka

Michał Tomaszek

Zbigniew Strzałkowski

Isidor Bakanja

Marcel Callo

Chiara Luce Badano

Nunzio Sulprizio

Janos Brenner

Ondrej Dung Lac

Ivan Merz

## v procese blahorečenia:

Chiara Corbella Petrillová

Angelica Tiraboschi

Cassie Bernall